GUDS RIGE 
ER ANARKI 

Johannes Aakjær Steenbuch 

EVANGELIET 
MELLEM MAGT 
OG AFMAGT 

A/POLITISK 

TEOLOGI 





Guds rige er anarki 



Guds rige er anarki 


Evangeliet mellem magt og afmagt 


- a/politisk teologi 


m 


Guds rige er anarki 

Evangeliet mellem magt og afmagt 

a/politisk teologi 

Forsideillustration af Marcel Rasmussen. 

København: Fønix 2019 
ISBN 978-87-93600-12-6 

Palmeserien #13 
ISSN 2446-175X 

© Udgivet under en Creative Commons licens, 

CC BY-NC-SA: Kreditering-IkkeKommerciel-DelPåSammeVilkår 

www.foenix 1976.dk 


Indhold 

Indledning. 

En ny situation?. 

Politisk teologi. 

Anarki og anarkisme. 

Guds rige er anarki. 

Anarki som kristen "trospraksis”. 

I. Bibelske vidnesbyrd. 

Fra paradis til politik. 

Guds udvalgte folk. 

Styrtet de mægtige fra tronen. 

Som et sennepsfrø. 

Følg mig!. 

Bj ergprædikenen. 

De andres tjener. 

Dom og straf. 

Mammons magt. 

Korsets betydning. 

Kosmisk perspektiv. 

Sat fri til frihed. 

II. Og hvad så? Teologiske perspektiver. 

Teologisk religionskritik. 

Én Gud - ingen hersker!. 

En ikke-voldelig Gud?. 

Magter og myndigheder. 

Frihedens etik. 

Evangeliets ideologikritik. 

Den gyldne regel. 

Pengeguden og hans fætter. 

Ejendom er tyveri!. 

En anden verden er mulig!. 

Håb for alle. 

III. Kirken og dens opgave. 

Guds udkaldte. 

Forligelsens tjeneste. 

Kirkens grundlov. 

Konsensusdemokrati eller anti-autoritær realisme?. 

Staten og kirken. 

Tænk globalt, handl lokalt! Økumeni med hammeren. 

Kirkens trosforsvar og forkyndelse. 

Bed og arbejd: Liturgisk modkultur. 

Afsluttende bemærkninger. 

Udvalgt litteratur. 


.9 

. 11 

.15 

.17 

.20 

.23 

.25 

....29 

.31 

.36 

.42 

.46 

.50 

.53 

.59 

.62 

.66 

.68 

.73 

.74 

.79 

.81 

.86 

.91 

.97 

...102 

...107 

...111 

...115 

...122 

...127 

...133 

...141 

...143 

...147 

...153 

...158 

...163 

...169 

...176 

...181 

..191 

..195 










































"Anarkismens religiøse sandhed består i, at magt 
over mennesker er forbundet med synd og ond¬ 
skab, og at fuldkommenhed består i en tilstand, 
hvor der ingen magt er menneske over menneske, 
altså anarki. Guds rige er frihed og fraværet af 
magt [...] Guds rige er anarki.” 

- Nikolaj Berdjajev 


"De magtesløses magt - det er navnet på Gud, 

den sande Gud" 

- Jiirgen Moltmann 



Forord 


Anarkismens cirkel-A - ® - er kendt af de fleste. Man 
ser det i gadebilledet som grafitti, og de fleste har også en 
fornemmelse af, hvad det står for - det er noget med kritik 
af det bestående samfund, ulighed, kapitalisme og den slags. 
Men bor man på Amager i København, som jeg gjorde, da 
meget af det følgende blev nedfældet, ved man, at symbolet 
her også pryder Amagercenteret, det lokale indkøbscenter. 
Af en eller anden grund har centerets ledelse valgt at 
udsmykke bygningen med et stort A i en håndtegnet font 
med en cirkel omkring. Det symbol, der skulle betegne et 
radikalt oprør mod en kapitalistisk samfundsorden, betyder 
altså her noget nær det modsatte - for et af de klareste ud¬ 
tryk, vi har for en kapitalistisk samfundsorden, er vel netop 
indkøbscentrene. 

Jeg ved ikke, om sammenligningen holder, men noget til¬ 
svarende kunne måske siges om korset. De fleste kender kri¬ 
stendommens klassiske symbol, og de fleste har også en for¬ 
nemmelse af, hvad det står for - i hvert fald har man en idé 
om, at Jesus satte sig op imod autoriteterne, prædikede ikke- 
vold, kærlighed og håb for de fattige, og at han blev hen- 
rettet som religiøs og politisk oprører. Alligevel er korset 
kommet til at symbolisere så meget andet - religiøs under¬ 
trykkelse, autoritær moral og den slags. Det har sine 
grunde. Religion og religiøse institutioner har gennem tiden 
ofte skullet balancere mellem at være tæt knyttet til magten 
i samfundet eller alternativt søge tilflugt i lukkede, sekteri¬ 
ske fællesskaber, der ofte fik sin egen autoritære orden. Der 

findes dog i kristendommens historie masser af teologisk 
tankegods, der peger i andre retninger. 

Bogen her er ikke et forsøg på at redegøre for alt, der er 
sagt om emnet, eller at fortælle en sammenhængende histo¬ 
rie om teologisk magtkritik. Det mere beskedne formål er at 
opridse nogle af de principielle perspektiver på den tanke, at 
kristendom indebærer en form for magtkritik i teori og 
praksis ud fra den præmis, at ”Guds rige er anarki”, som den 
russiske filosof Nikolaj Berdjajev formulerede det. Ordet 
"anarki” skal her naturligvis ikke forstås i ordets negative 
betydning som kaos og uorden, men som en positiv orden, 
der er kendetegnet af frihed, kærlighed og ligeværd, snarere 
end magt, herredømme og ufrihed. Tanken er kort sagt, at 
”Guds rige” er et magtfrit rum, en virkelighed hinsides men¬ 
neskelig magt og afmagt, som det er kirkens opgave at 
vidne om i ord og handling. I indledningen opridser jeg kort 
grundidéen og den historiske baggrund. Første del handler 
om det bibelske råmateriale, anden del om en række princi¬ 
pielle teologiske perspektiver og tredje del om, hvad det 
mere konkret betyder for vores forståelse af at være kristne 
og kirke i dag. Der er ikke tale om nogen strengt systema¬ 
tisk redegørelse, men om aspekter, der kan stå for sig selv, 
og derfor også kan læses i nedslag. 

Nærværende arbejde udspringer af seminarer om forhol¬ 
det mellem kristendom og anarkisme, arrangeret af Stephan 
Schneeberger fra Sorte fane blog. Tak til Stephan, der også 
har designet vignetten på titelbladet, og også tak til Niels 
Kjær og Bent Hylleberg for kommentarer til manuskriptet 
samt til Laura Cæcilie Jessen og Lene Steenbuch for korrek¬ 
turlæsning . 1 


1 En note om noter: Jeg har i det følgende prioriteret lethed over præci¬ 
sion. Det væsentligste af den anvendte litteratur kan findes i litteraturli¬ 
sten bagerst. Ved parafraser er ophavsmanden typisk nævnt i parentes. 

”Der kan påvises en fuldkommen lighed mellem 
den kristne og anarkisten: deres mål, deres 
instinkt retter sig kun mod ødelæggelse [...] Den 
kristne og anarkisten: begge er dekadente, begge 
er ude af stand til andet end at opløse, forgifte, 
udhungre og suge blod, begge har et dødeligt had 
til alt, der står for noget, alt, der er stort, alt, der 
er varigt og som lover livet en fremtid.” 

- Friedrich Nietzsche, Der Antichrist §58 


CITATET OVENFOR STAMMER fra den tyske filosof Friedrich 
Nietzsches bog Der Antichrist fra 1895. Nietzsche skrev i en 
tid, hvor anarkismen som politisk filosofi havde fået vind i 
sejlene. Mange anarkister var stærkt religionskritiske, men 
for Nietzsche led anarkisme og kristendom af samme grund¬ 
fejl, nemlig en modstand mod "viljen til magt”. For Nietzs¬ 
che var idealet det menneske, der var "jorden tro”, frem for 
himlen - det menneske, der turde stå ved sin vilje til magt, 
og hæve sig over smålige moralske hensyn og begrænsnin¬ 
ger. Når anarkismen og kristendommen omvendt afviste 
magt og herredømme mellem mennesker ud fra radikale 
principper om lighed og ligeværd, var de for Nietzsche 
begge Ijender af alt, der var stort og livskraftigt - ja, de var 
Ijender af "livet selv”. De kristne var "hellige anarkister”, der 
med deres budskab om Guds rige undergravede Romerriget. 

Man kan mene hvad man vil om kritikken af kristendom¬ 
men som en "slavemoral”, der naturstridigt ophøj er afmagt 

og ydmyghed. Men kritikken sætter i hvert fald fokus på 
noget, som ofte er blevet glemt, nemlig den radikalitet, der 
er forbundet med Jesus’ oprindelige opgør med alle former 
for politisk og religiøs magt og herredømme til fordel for 
budskabet om det gudsrige, hvor alt er vendt på hovedet - 
hvor magt er erstattet af kærlighed, og hvor autoritær le¬ 
delse må vige pladsen for frihed. Den amerikanske teolog 
David Bentley Hart har udtrykt det sådan, at der i evangeli¬ 
ernes fortælling om Jesus og Guds rige viste sig en ny ver¬ 
den, hvor kosmiske magtstrukturer blev erstattet af en "po¬ 
sitiv 'anarkisk’ orden”, der vendte op og ned på alting. Helt 
principielt betød kristendommen, at det svage, der før blev 
set ned på med foragt, nu fik tilskrevet en værdighed, der 
rakte til alle mennesker på en sådan måde, at der blev sat et 
afgørende spørgsmålstegn ved etablerede magtstrukturer. 2 

Kristendommens første store missionær, Paulus, der el¬ 
lers på mange punkter er blevet kaldt autoritær, slog fast, at 
Jesus i sidste ende vil tilintetgøre al ”magt og myndighed” (1 
Kor 15,24), og at kristnes kamp derfor står mod "myndighe¬ 
der og magter, mod verdensherskerne i dette mørke” (Ef 
6,12). For de første kristne betød det i praksis at afstå fra at 
udøve magt, myndighed og herredømme. Den bedste måde 
at bekæmpe magt i det hele taget var ved ikke at tage del i 
den. De første kristne afviste at ofre til kejseren eller deltage 
i militærtjeneste. Tatian (120-180 e.Kr.) skrev: "Jeg ønsker 
ikke at være konge, jeg er ikke interesseret i at være rig, jeg 
forkaster militærtjenesten.” Det er forbudt for kristne under 
nogen omstændigheder at tage et andet menneskes liv, 
skrev Origenes (184-253 e.Kr.), som derfor gjorde det klart, 
at kristne ikke kunne bidrage med magt til samfundets op¬ 
retholdelse. Vi bør afsky magthavernes velvilje mod os, for- 


2 David Bentley Hart, "Human Dignity Was a Rarity Before Christianity’ 
i Church Life Journal (2017). 

klarede Origenes, hvis vi for at opnå deres gunst skal slå an¬ 
dre mennesker ihjel eller erklære vores loyalitet mod magt¬ 
haverne som var de guder. 3 

Allerede kristendommens første kritikere hæftede sig ved 
de kristnes omfavnelse af socialt udstødte og marginalise- 
rede - en omfavnelse, der af kritikerne blev set som en trus¬ 
sel mod samfundets hierarkiske orden, som den var givet af 
guderne. De kristnes afvisning af hedensk religion blev op¬ 
fattet som samfundsskadelig, hvilket givetvis var en væsent¬ 
lig grund til, at det var livsfarligt at bekende sig som kristen 
i Romerriget. Kristne blev forfulgt og henrettet, de blev ka¬ 
stet for løverne og brændt levende. De første kristne blev 
ikke forfulgt for at forkynde et ufarligt budskab om efterli¬ 
vet, men fordi de bekendte, at Jesus er Herre i et samfund, 
der hævdede at kejseren var herre (Zahnd). Når man afviste 
at ære kejseren som en gud, var man ifølge magthaverne 
medskyldig i, at samfundet brød sammen. Kristne blev an¬ 
klaget for ateisme, og hvis begrebet havde eksisteret den¬ 
gang, tror jeg ikke, at det er usandsynligt, at de også ville 
blive anklaget for at være anarkister. 

Alt det ændrede sig selvfølgelig efterhånden. I det fjerde 
århundrede, da kristendommen på trods af forfølgelser alli¬ 
gevel var blevet en udbredt religion i Romerriget, gik kirken 
fra at udgøre en forfulgt minoritet, til nu pludselig at være 
allieret med magten i samfundet. 4 Fra at have været en for¬ 
budt religion gik kristendommen i år 380 til at blive den 
eneste tilladte religion. Der er mange bud på, hvordan det 


3 Origenes, Contra Celsum VIII,64-74. 

4 Ifølge legenden så kejser Konstantin i en drøm før et slag et ”chi-rho” - 
dengang kristendommens symbol - mens en stemme fortalte ham, at un¬ 
der det tegn skulle han sejre. Da Konstantin vandt slaget, tillod han kri¬ 
stendommen i Romerriget. Den "konstantinske vending” var ifølge mange 
kirkehistorikere hovedårsag til, at kirken fra at være forfulgt minoritet 
blev en del af magten. 

kunne ske, at kirken nu pludselig støttede magthaverne, 
men noget af det handler måske om, hvad der sker, når man 
får del i magten. Den officielle anerkendelse af kristendom¬ 
men kan være et eksempel på det, som Herbert Marcuse har 
kaldt "repressiv tolerance” - ved at inddæmme og opsluge 
modstand og kritik gøres kritikerne til en del af etablisse¬ 
mentet, og kritikken forstummer. Kirken blev i hvert fald 
mere venligt stemt over for magthaverne. Det betød dog 
ikke, at der ikke længere fandtes nogen kristen magtkritik, 
tværtimod. Måske netop fordi samfundet var blevet kristent, 
var der nu også anledning til og mulighed for at kritisere 
magten på en måde, som man ikke havde gjort før. Når 
mennesker hævdede at være kristne, kunne man også kriti¬ 
sere dem for ikke at leve i overensstemmelse med deres på¬ 
ståede tro. 

Således findes en hel del eksempler på magtkritik fra det 
fjerde århundrede og frem. Hos Gregor af Nyssa (ca. 335- 
395), der spillede en central rolle i fastlæggelsen af treenig¬ 
hedslæren, finder vi en forståelse af Guds rige som frihed 
samt en skarp magtkritik og afvisning af slaveri ud fra den 
opfattelse, at intet menneske kan gøre sig til herre over an¬ 
dre uden illegitimt at gøre sig selv til gud. I middelalderen 
dukkede flere radikale bevægelser op - fx "Lollards” - som i 
forskellig grad kritiserede forbindelsen mellem kirke og 
statsmagt, og ofte principielt afviste vold, magt og privat 
ejendom. Før reformationen kritiserede Petr Chelcicky i 
Tjekkiet magt og ejendom, og i det 16. århundrede findes 
elementer af teologisk magtkritik hos reformationstidens ra¬ 
dikale, herunder de såkaldte "anabaptister”, døberne - en 
magtkritik, der dukker op igen hos engelske "Diggers” og 
Gerrard Winstanley i det 17. århundrede. 

En række teologiske strømninger har i nyere tid bygget 
videre på den tanke, at Jesus på en radikal måde undergra- 

vede den politiske magt, og at kristne burde tage ved lære af 
hans opgør med den politiske og religiøse status quo. I det 
tyvende århundrede findes således en række eksplicitte 
eksempler på kristen anarkisme - bedst kendt er måske den 
amerikanske katolik Dorothy Day (1897-1980) og hendes 
Catholic Workers samt den franske jurist og reformerte teo¬ 
log Jacques Ellul (1912-1994), hvis lille bog, der på engelsk 
bærer titlen Anarchy and Christianity, efterhånden har sta¬ 
tus af nyklassiker i nogle kirkelige miljøer. 5 


En ny situation? 


I det tyvende århundrede blev former for "kristen anar¬ 
kisme” især formuleret imod de store ideologier og super¬ 
magters trussel om alt-udslettende krig samt kapitalens og 
teknikkens ødelæggende herredømme over menneskelivet. I 
dag er det måske især i forhold til såkaldt identitetspolitik, 
kulturkampe og ”clash of civilisations”, at en kristen magt¬ 
kritik kan vise sig relevant. Det bemærkes ofte, at vi lever i 
en tid, der på væsentlige punkter ligner senantikken - der 
også var præget af pluralisme, globalisering og immigration, 
et virvar af religiøse og filosofiske livssyn, obskurantisme og 
krisestemning - og at kirken nu er ved at være næsten lige 
så marginaliseret i samfundet som dengang. I et forsøg på at 
finde fast grund under fødderne peger mange på kristen¬ 
dommen som en særlig vestlig værdi, en grundpille i vestlig 
kultur og civilisation. Det er forståeligt, men faren er, at 


5 Med udgangspunkt i personalismen slog Dorothy Day fast, at det er 
konkrete "mennesker, der er vigtige, ikke masserne”. Med Peter Maurin 
etablerede Day ud fra en erklæret anarkistisk tilgang en række bofælles¬ 
skaber af frivillige engageret i diakonalt arbejde. Anarkisme forstod Dor¬ 
othy Day som en ikke-voldelig, men revolutionær praksis, der gennem 
græsrodsarbejde skulle bygge ”det nye samfund i skallerne af det gamle”. 

evangeliet tages som gidsel i en kamp om politisk og kultu¬ 
rel magt, som er evangeliet fremmed. Her må det være kir¬ 
kens opgave at vise, at kristendom ikke er et magtredskab 
endsige en kulturel værdi, som kan bruges politisk. I mange 
lande hævder statsledere at forsvare "kristne værdier" og 
"den kristne civilisation”, hvad det så end indebærer. Den 
slags udmeldinger er ofte en del af et politisk magtspil, hvor 
kristendommen er blevet et strategisk redskab i en politisk 
kamp for national og kulturel identitet. At kristendommen 
kan anvendes instrumentelt til alle mulige ting og sager, er 
der ingen tvivl om, men det bør dog stå klart, at når evange¬ 
liet instrumentaliseres i politisk øjemed, forvanskes det og 
ophører med at have noget med bibelsk kristendom at gøre. 

Resultatet, når kristendommen underordnes en politisk 
dagsorden, er den totale forvanskning af kristendommen 
(Ellul). 6 En sådan forvanskning er der, som nævnt, ikke 
noget nyt i. Religion og religiøse institutioner, i høj grad 
også kristendommens, har historisk været samfundsbeva¬ 
rende, hvis ikke ligefrem reaktionære. At det har været så¬ 
dan, kan der være gode grunde til. Revolution, ustabilitet og 
lovløshed er sjældent til de svages fordel. Tværtimod er det 
netop de svage, det går ud over, når der hersker anarki i or¬ 
dets negative forstand af kaos og uorden. Når jungleloven 
gælder, bliver magt ret. Derfor kan der være god grund til at 
bakke op om den lov og orden, der skal beskytte samfundets 
svageste. Faren er imidlertid at man derved lader sig spænde 
for en politisk vogn, eller selv drives af magtpolitiske ambi¬ 
tioner. Kirken er med tiden ofte blevet til en af de magter, 
den ellers skulle være et alternativ til. 

Kritikere af magt har derfor ofte været hurtige til at tage 
afstand fra enhver form for religion i samme åndedrag, som 


6 Se Jacques Ellul, The Subversion of Christianity (1986). 

de har afsværget den herskende politiske magt. Det gælder 
ikke mindst anarkister, der har været kendt for sloganet "in¬ 
gen Gud, ingen hersker’’ (eller "herre”). 7 Religion afvises 
over en bred kam som essentielt undertrykkende. Det er dog 
en fejl. Anarkister kritiserer ellers som regel "essentialisme”, 
der vil reducere mennesker til abstrakte kategorier, putte 
mennesker i bås - når anarkister kritiserer den slags, er det 
fordi det indebærer en illegitim magtudøvelse. Men afviser 
man essentialismen, må man også afvise, at religion altid er 
én bestemt ting, og at religiøse mennesker altid tænker ens. 
Man må i hvert fald være åben for, at der også kan findes 
former for religion og teologisk tænkning og praksis, som er 
radikalt magtkritisk og anti-autoritær. 

En sådan åbenhed bør selvsagt også gælde kirken. Den 
nye situation, som kirken i store dele af den vestlige verden 
står i nu, hvor kirken ikke længere har den magt, som den 
tidligere har haft, er en oplagt anledning til fornyet reflek¬ 
sion over evangeliets betydning for synet på magt og frihe¬ 
den fra magt. Kirken skal fra en stilling i magtesløshed 
vidne om sandheden for magten i samfundet (Bruegemann). 


Politisk teologi 


Der er nok noget om det, der ligger i begrebet om "poli¬ 
tisk teologi”, nemlig at ens politiske ideologi altid - eller i 
hvert fald meget ofte - hænger sammen med ens gudsbil¬ 
lede. Har man en autoritær Gud, har man også ofte et auto¬ 
ritært syn på politik og forholdet mellem mennesker i det 
hele taget. Men alternativet til en autoritær Gud behøver 
ikke at være ateisme, for det kan lige så godt være en anti- 


7 ”Ni Dieu ni maitre”. Louis Auguste Blanqui 1881. 

autoritær Gud. Selvom kirken igennem tiden ofte har været 
allieret med magten, og selvom man ofte har forsvaret for¬ 
skellige former for autoritær politik, så er der altså også an¬ 
dre muligheder. Når anarkister gennem tiden er samledes 
under sloganet "ingen Gud, ingen hersker’’, bør det rettelig 
forstås specifikt som et oprør mod netop den form for reli¬ 
gion, som har kunnet bruges til at legitimere politisk magt. 
Det er altså en afvisning af magthavernes Gud. Ét er at tro 
på en autoritær Gud, der kun elsker de få udvalgte, og, som 
det er tilfældet i nogle former for religion, kræver, at man 
skal bekæmpe, undertrykke og forfølge de vantro. Noget 
ganske andet er at tro på en Gud, der ud af kærlighed siger 
”nej” til alle former for magt, herredømme og autoritet. Den 
Gud, der af kærlighed siger ”nej” til magten, og har lovet at 
tilintetgøre ”al magt og myndighed’’, er ikke magtens Gud, 
men de magtesløses Gud. 

Kristendom er ikke én ting, i hvert fald ikke hvis vi med 
kristendom mener de forestillinger, praksisser og idéer, som 
kristne gennem tiden har haft. Nietzsche mente, at Jesus i 
virkeligheden var den eneste kristne, og det tror jeg egentlig 
godt, vi til dels kan give ham ret i. Jesus er den eneste 
kristne, men der findes tusindvis af forskellige bud på, hvad 
det vil sige at være hans discipel, tro på, at han talte sandt, 
da han hævdede at være Guds søn, at han døde som et so¬ 
noffer for hele verdens synd, og at han opstod fra de døde - 
og der findes mindst lige så mange bud på, hvad den tro be¬ 
tyder i praksis. At kirken ofte har været allieret med sam¬ 
fundsmagten, og at der findes mange former for autoritær 
kristendom, bør med andre ord ikke afskrække os fra at 
finde alternative muligheder. Der findes igennem hele kri¬ 
stendommens historie en understrøm af radikal magtkritik, 
som har taget udgangspunkt i et anti-autoritært gudsbillede. 

Til et anti-autoritært gudsbillede hører en anti-autoritær 
praksis, "anarki”. Autoritære kirkeformer og den historiske 
magtalliance mellem kirke og stat står i klar modsætning til 
den anti-autoritære holdning, vi finder i væsentlige dele af 
Ny Testamente. Jesus forbød sine disciple at herske og re¬ 
gere og udøve magt over hinanden. Derfor gør anarkister 
også fra et kristent synspunkt ret i at afvise de autoritære 
former for religion, som vi kender fra kirkehistorien og ak¬ 
tuelt. 

Hvis det følgende er en "politisk teologi" er det imidlertid 
ikke i den forstand, at der af kristendommen hævdes at 
kunne udledes bestemte politiske principper, men snarere 
tværtimod, at evangeliet åbner for et magtfrit rum, som ikke 
er bestemt af politiske principper - derfor kunstbegrebet ”a/ 
politisk teologi”, hvor skråstregen skal signalere, at begrebet 
om politik her skal forstås i modsætning til vanlige politiske 
begreber, som søger at udlede en politisk orden af bestemte 
principper - uden derfor at være decideret "apolitisk” af den 
grund. Politik angår i det hele taget vores fælles liv sammen, 
så påstanden om, at det er muligt at skabe magtfrie rum er 
også implicit politisk. Friheden fra magt har politisk betyd¬ 
ning, men som forsonende overvindelse af modsætninger i 
magtforhold. Evangeliet angår det gudsrige, der findes "hin¬ 
sides”, altså på den anden side, af modsætningsforhold mel¬ 
lem såvel magt som afmagt. Evangeliet har derfor også poli¬ 
tisk betydning, omend i en ganske anden forstand end den, 
vi er vant til. Det liv, der kendetegner det kristne fællesskab, 
kirken, må være forskellig fra den magt, der kendetegner fx 
statens politiske liv, men uden af den grund at være afskåret 
til kun at gælde i en individualiseret privatsfære. 

Anarki og anarkisme 


Anarkisme er som politisk idé en forholdsvis ny stør¬ 
relse, som er opstået i én bestemt historisk sammenhæng, 
hvor en række ideologier i deres tid kæmpede om at ud¬ 
stikke en retning for det moderne samfund. For så vidt vi le¬ 
ver i en anden tid kan det virke noget anakronistisk at ville 
tale om "anarkisme” i dag. Men skal vi have en brugbar, 
nogenlunde tidløs definition, kunne det være noget med, at 
anarkisme er afvisningen af alle former for magtudøvelse, 
især politisk, men også fx psykologisk, sprogligt og person¬ 
ligt. Ordet arché betyder på græsk magt eller autoritet, så 
an-arché betyder ikke-magt, negationen af magt og autoritet 
- magtfrihed med andre ord. 

I modsætning til den gængse, negative betydning af be¬ 
grebet "anarki” som kaos og uorden, ligger der i den posi¬ 
tive brug af ordet en tanke om frihed og lighed, som hænger 
sammen med fraværet af magt og herredømme mellem 
mennesker. Med "anarkisme” må tilsvarende forstås en 
grundholdning, der efterstræber en positiv frihed og lighed 
mellem mennesker. Amerikanske Noam Chomsky har defi¬ 
neret anarkisme som en tendens til skepsis og mistro mod 
herredømme, magt og hierarkier af enhver slags - en ten¬ 
dens til overalt i menneskelivet at undersøge, opdage og 
afsløre autoritære strukturer, hvis legitimitet ikke kan be¬ 
grundes. Som tendens findes anarkisme i utallige former til 
forskellige tider. Således bør det ikke overraske, hvis der 
også findes kristne former for magtkritik, som kan kaldes 
"anarkistiske”. 

Det, så vidt jeg ved, første forsøg - ikke bare på dansk, 
men i det hele taget - på mere systematisk at beskrive en 
tendens i kristendommen, som kan kaldes anarkistisk, og 
derved at etablere en forbindelse mellem kristendom og 

anarkisme, er Niels Kjærs essay Kristendom og anarkisme fra 
1972. Niels Kjær peger på, at der i såvel bibelen som i kirken 
findes både autoritære og anti-autoritære strømninger, men 
at Jesus’ egen forkyndelse og levevis rummer klart anarki¬ 
stiske træk. Niels Kjær definerer anarkisme som en "politisk 
udformning” af ”den psykologiske modstand mod autoritet”, 
der findes ”hos folk, der konsekvent gør op med alle forsøg 
på at undertvinge dem fysisk eller psykisk”. Anarkister må 
mere principielt forstås som folk, der går ind for "anarki i 
betydningen fravær af ledelse”. 8 

Der kan være mange bevæggrunde, der fører mennesker 
til at antage magtkritiske holdninger, og derfor også mange 
former for anarkisme. En "konservativ” anarkisme kan være 
magtkritisk, fordi den anser en "progressiv” samfundselite 
for at være ude på at undergrave traditionelle værdier, fx ci¬ 
vilsamfund, religion og familie. En venstreorienteret anar¬ 
kisme kan være magtkritisk, fordi den anser magthaverne 
for at understøtte ulige økonomiske forhold. En liberal anar¬ 
kisme kan være magtkritisk, fordi den anser samfundets 
love og normer for at komme tværs af individets ret til sel¬ 
vudfoldelse. Endnu mere principielt kan anarkistiske grund¬ 
holdninger udspringe af vidt forskellige menneskesyn. Man 
kan være af den opfattelse, at alle mennesker i bund og 
grund er "gode”, og at ondskab og uretfærdighed alene skyl¬ 
des magtstrukturer, som må nedbrydes for at give menne¬ 
sket plads til at udfolde sin iboende godhed. Tænk på den 
kinesiske filosof Zhuangzi, der i det fjerde århundrede f.Kr. 
skulle have sagt, at god orden opstår af sig selv, når bare tin¬ 
gene ikke regeres. Sådan tænker mange sekulære anarkister, 
men der findes også den opfattelse, at mennesket er ondt og 


8 Niels Kjær, Kristendom og anarkisme (1972), s. 5. I græskordbogen Lid- 
dell-Scott-Jones defineres avapxict tilsvarende som ”lack of a leader”. 

egoistisk i en sådan grad, at vi aldrig legitimt kan betro 
noget menneske retten til at herske over andre (Bakunin). 

Det er klart, at kristen anarkisme og sekulær anarkisme 
må være to forskellige ting. Deres grundlag er vidt forskel¬ 
ligt, og i praksis er det nok især synet på, om det er legitimt 
at bruge vold, der adskiller de to. Mange sekulære anarkister 
anser det for legitimt at bruge vold mod magthaverne, mens 
kristne anarkister typisk afviser voldsudøvelse i det hele 
taget. Anarkisterne har ret i alt, undtagen troen på, at anarki 
kan indføres med vold, skrev Lev Tolstoj, og tilføjede at den 
eneste permanente revolution er den indre nyskabelse af 
mennesket. Jacques Ellul definerede (kristen) anarkisme 
som den absolutte afvisning af vold i enhver form. Vi kan 
altså tale om en anarko-pacifisme, hvor ikke-vold i lyset af 
korset forstås som det sandt revolutionære: Vold er principi¬ 
elt altid reaktionært, så en egentlig radikal magtkritik kan 
kun funderes i ikke-voldelige former for anarkisme. Vold er 
altid autoritært, uanset om det udøves af stater, organise¬ 
rede grupper eller enkeltindivider - også selvom det udøves 
i frihedens navn. Vold tjener altid magtens interesser, også 
når det vender sig mod den eksisterende magt. Voldelige så¬ 
kaldte autonome, anarkismens ”sorte blok” ("black bloc”), 
går trods de idealistiske intentioner reaktionens ærinde. 9 Jo 
mere vold, jo mindre revolution (Bart de Ligt). 


9 Der skulle efter sigende i Grækenland findes erklærede kristne anarki¬ 
ster, som forsvarer brugen af vold. Der er selvfølgelig forskel på person¬ 
farlig vold og hærværk - Jesus’ adfærd i templet og ørkenmunkenes hær¬ 
gen udenfor byerne i de første århundreder, kan måske karakteriseres 
som sidstnævnte. 

Guds rige er anarki 


En kristen magtkritik, der kan kaldes anarkistisk, må ud¬ 
springe af noget ganske andet end et abstrakt menneskesyn, 
hvis den skal kunne kaldes "kristen”. Kun i evangeliet findes 
et absolut gyldigt ord om mennesket. En kristen magtkritik 
må specifikt udspringe af det bibelske narrativ om Gud, der 
i sin søn, gav afkald på al magt for at sætte afmægtige men¬ 
nesker fri. Som sådan har kristendommen i sig tilstrække¬ 
lige ressourcer til, at vi kan tale teologisk om anarki. 

Kristendom er som bekendt langt ældre end anarkismen 
som politisk idé. Men ordet anarchos er faktisk blevet brugt 
som teologisk begreb siden tidlig kristendom. An-archos be¬ 
tyder ikke bare "uden magt”, men også mere generelt "uden 
oprindelse” eller "uden begyndelse”. I den forstand blev Gud 
kaldt for anarchos, for Gud er jo ifølge kristendommen evig 
og uden oprindelse. 10 "Anarchos The os” (Avocpyog Øeog) 
hedder således en græsk julesalme. Samtidig omtaler Jesus 
sig selv som "begyndelsen og enden”. Jesus er "Guds skab¬ 
nings ophav” (Åb 3,14). Gud er, kan vi sige, altings begyn¬ 
delsesløse begyndelse, den magt, der ikke selv udspringer af 
magt, og som derfor er anarki. Guds rige er simpelthen Gud 
selv, skrev Origenes - hvoraf følger, at Guds rige ligesom 
Gud selv kan beskrives som uden arche, som anarki. Jesus, 
der selv er Gud, er gudsriget i egen person ( autobasilea ), i 
sig selv det realiserede gudsrige (Barth). Det gudsrige, som 
spiller så stor en rolle i Jesus’ forkyndelse ifølge evangeli¬ 
erne, er et rige uden begyndelse, et rige, der ikke er grund¬ 
lagt på vold, magt og herredømme, og som derfor er anarki i 
ordets egentligste forstand. 


10 Tatian skriver: "Vores Gud har ingen begyndelse i tiden. Han er uden 
begyndelse (avapyog), og selv er Han begyndelsen på alting.” 

Anarki er i den forstand ikke kaos og uorden, men netop 
en form for orden, der i modsætning til andre former for or¬ 
den ikke er skabt på baggrund af en "oprindelig” voldshand¬ 
ling. At Guds rige er anarki betyder, at der i Guds rige her¬ 
sker frihed og ligeværd, en orden, der ikke afhænger af magt 
og vold, men af kærlighed. Det er ikke bare en leg med ord. 
Nyere kristne tænkere - fx Nikolaj Berdjajev - har beskre¬ 
vet Guds rige som "anarki”, forstået som frihed og som fra¬ 
vær af menneskers magt over hinanden. Berdjajev beskrev 
godt nok ikke sig selv som "kristen anarkist”, men var tvær¬ 
timod kritisk over for alle former for anarkisme. Mennesket 
kan ikke sætte sig selv frit ved at udradere al orden. Kun i 
kristendommen findes en frihed, der er mere end blot tom, 
formel frihed, en frihed med et faktisk indhold. Ikke desto 
mindre gjorde Berdjajev det klart, at der fandtes et element 
af religiøs sandhed i anarkismen, fordi magten over menne¬ 
sker er forbundet med synd og ondskab, mens Guds rige 
omvendt er frihed og fraværet af magt. 11 Godt nok er det 
kun i evigheden, at staten, økonomien og alle politiske sy¬ 
stemer endeligt må vige for gudsriget, forklarede Berdjajev, 
men håbet om, at gudsriget bliver virkeligt i evigheden kan 
her og nu komme til udtryk i et vidnesbyrd om Guds rige, 
når vi lever i frihed og kærlighed. 12 

De fleste, der har kaldt sig "kristne anarkister”, har på 
samme måde afvist, at mennesket selv kan skabe et klasse- 
løst samfund, hvor der hverken findes magt, ulighed eller 
ejendom. Mennesket kan ikke skabe paradis på jorden. 


11 Nikolaj Berdjajev, The Beginning and the End (1957), s. 147-148. 

12 ”Alt er uholdbart og alt er forkert bortset fra Guds rige, kun for dette 
skal alting opfyldes og foranstaltes. For Guds rige må staten, økonomien, 
kulturen og hele verden vige pladsen. I evigheden, ikke i tiden, kan tiden 
besejres, og Guds rige kan indtræde. Men viljen til Guds riges indtræden i 
evigheden kan afsløre sig i hvert et øjeblik af vort liv, i dets dybde. Ja, 
komme dit rige!” Nikolaj Berdjajev, Ulighedens filosofi (2017). 

Tværtimod er det ofte vores forsøg på med politiske idealer 
at skabe det perfekte samfund, der fører til de kriser, der 
kendetegner menneskelig civilisation. Anarki kan ikke fra et 
teologisk perspektiv være en ideologi eller et ideal. Men det 
kan være en praksis, en strategi, der søger at finde alternati¬ 
ver til magt såvel som afmagt, for derved at vidne om guds¬ 
rigets frihed. 


Anarki som kristen "trospraksis” 


Der er i nyere tid gjort en del forsøg på at beskrive en 
affinitet mellem kristendom og anarkisme som politisk filo¬ 
sofi . 13 Mange kristne anarkister har argumenteret for, at se¬ 
kulære anarkister ikke behøver at være så kritiske over for 
kristendommen som de ofte kan være, eller at kristne med 
god samvittighed kan danne fælles front med anarkister, i 
hvert fald i nogle spørgsmål. Tanken har altså været, at det 
giver mening at forsvare et kristent-anarkistisk standpunkt, 
der forener tankegods og praksisformer i de to. Jeg tror dog, 
at vi i det hele taget skal passe på med bindestregskristen¬ 
dom, der vil påklistre etiketten 'kristen-’ på verdslige idéer. 
Evangeliet står i modsætning til alle vores politiske idéer, 
systemer og projekter og kan derfor ikke syntetiseres med 
menneskelige ideologier. Netop derfor muliggør evangeliet 
en radikal kritik af forsøg på at retfærdiggøre menneske¬ 
skabte magtforhold. 

Langt bedre, end at forsøge fælles fodfæste mellem kri¬ 
stendom og verdslig anarkisme, er det at tage tyren ved hor¬ 
nene og gøre det klart, at kun i kristendommen findes en 
sand "anarkisme”. Kristen anarkisme bør ikke forstås som 


13 Se Mark Van Steenwyk, 1hat Holy Anarchist (2012). 

en "ideologi” blandt ideologierne - kristne er kristne, 
kristne bekender sig til sandheden i en person, nemlig Jesus, 
og er netop derfor ikke tilhængere af den ene eller anden 
”isme”. Vi kan dog tale om anarki som en trospraksis, en 
måde at være og handle i verden på. Kristen tro handler 
ikke om at magte virkeligheden, men om evangeliets for¬ 
tælling om den Gud, der sætter mennesker fri midt i deres 
magtesløshed. Vi kan intet gøre for at magte vores liv, men 
evangeliet er den almægtige Guds nådige ord til det menne¬ 
ske, der i afmagt må erklære sig bankerot overfor tilvæ¬ 
relsens vold. Guds magt virker i magtesløshed (2 Kor 12,7- 
10). Det handler ikke om at dyrke afmægtighed og magtes¬ 
løshed som noget i sig selv godt, men om at gentænke og 
omdefinere afmagten i lyset af evangeliet. Når Gud er til 
stede i afmagten, kan nye rum opstå, hvor menneskers magt 
og selvhævdelse før har sat grænser. I menneskelig afmagt 
kan ligge en styrke, ”de magtesløses magt” (Moltmann), i 
evangeliet, som lyder til mennesker, der ikke selv kan magte 
virkeligheden. Evangeliet om Guds rige giver afmægtige 
mennesker nye muligheder hinsides magt og afmagt. 

Troen på Jesus som Guds søn, der frelser mennesker og 
tilintetgør al magt og myndighed ved på korset at frasige sig 
magten, må i praksis give sig til udtryk i anarki - ikke 
anarki forstået som kaos og fraværet af orden, men anarki 
forstået som en bestemt form for orden, der ikke er grund¬ 
lagt på vold og magt, men på frihed og kærlighed. Som 
praksis er anarki en form for menneskelig ageren, der ikke 
er funderet i nogen ”arche”, og som derfor ikke har vold og 
magt som sin forudsætning. Det kan virke naivt at tro, at 
magtfrihed er muligt - en typisk reaktion er da også den 
skeptiske, at vi da ikke kan undgå at udøve magt - og der¬ 
med giver man vel Nietzsche ret i sit menneskesyn. Men 
kristendommens påstand er altså, at Gud i kraft af Jesus’ 

død og opstandelse har indstiftet et nyt rige, som mod al 
snusfornuft etablerer et magtfrit rum, hvor det er kærlighe¬ 
den, ikke magten, der gælder, og at det faktisk er muligt - ja 
en pligt - for kristne at vidne om gudsriget i ord og hand¬ 
ling. Helt konkret drejer det sig om, hvordan kirken 
indretter sig, former sit missionale arbejde og sin diakoni, 
sin gudstjeneste og liturgi, hvordan kristne forholder sig til 
hinanden og til samfundet. Forud må gå en refleksion over 
evangeliet om gudsriget. Kirken, er et tegn på gudsrigets til¬ 
stedeværelse i verden - men netop derfor begynder læren 
om kirken ikke med kirken selv, men med Guds rige (Pan- 
nenberg). 

Påstanden er altså ikke, at kristendom indebærer en slags 
anarkistisk politisk filosofi, men at Guds rige er et magtfrit 
rum, hvor der findes en frihed og kærlighed, som skal for¬ 
kyndes af kirken i ord og handling. Fordi Guds rige er 
anarki, er det hinsides menneskelig magt, men det er også 
hinsides den afmagt, som enhver magtrelation logisk inde¬ 
bærer. Guds rige sætter os fri fra både magt og afmagt ved 
at sætte os fri fra alle magtrelationer i det hele taget. Fordi 
Guds rige er nær, er magtfrihed mulig i verden, trods al 
magt og herredømme. Som vidnesbyrd om Guds rige er 
kærlighed og frihed muligt uden brug af magt. Som den tro, 
der "overvinder verden” (1 Joh 5,4), vidner evangeliet om, at 
”en anden verden er mulig”. 

”Jesus is calling for a loving anarchy. An unking- 
dom. Of which he is the unking.” 

- Mark van Steenwyk 


Hvis VI vil VIDE, HVORDAN de første kristne tænkte om 
magt og magtudøvelse, er bibelen et godt sted at starte. Der 
er imidlertid utallige måder at læse bibelen på, og hvad vi 
får ud af vores læsning afhænger i høj grad af, hvilket per¬ 
spektiv vi anlægger i første omgang. 14 Den følgende læsning 
baserer sig på den implicitte rettesnor, at evangeliet handler 
om gudsriget - den virkelighed i Jesus Kristus, som består i 
et magtfrit rum af frihed og kærlighed - og at vores læsning 
af bibelen derfor bør pege frem mod en uddybet forståelse 
af, hvad gudsriget betyder og indebærer for os. Jesus kom¬ 
mer ikke med endnu en politisk ideologi, men med et rige, 
der ikke er af denne verden. Ved at nægte at følge magtens 
logik aflegitimerer han magten - ved ikke at gå ind på mag¬ 
tens præmisser har Jesus skabt en ny virkelighed, der ikke 
fungerer på magtens og voldens forudsætninger og som der¬ 
for undergraver ethvert forsøg på at retfærdiggøre og legiti¬ 
mere herredømme, magt og vold, religiøst som politisk. 

Evangeliet om gudsriget har politisk betydning og kon¬ 
sekvenser. At Jesus henrettes som politisk og religiøs oprø- 


14 Den følgende læsning afhænger ikke af et bestemt "bibelsyn” - det re¬ 
levante er ikke, om fx syndefaldsmyten er historisk "sand”, men at den 
fortæller noget væsentligt om menneskets forhold til Gud. 

rer kan, som Jiirgen Moltmann har bemærket, næppe blot 
tilskrives, at hans modstandere misforstod hans ærinde, 
men at han blev opfattet som en trussel mod den eksiste¬ 
rende politiske og religiøse orden - fordi han i det hele taget 
var en trussel mod enhver form for magt: Uden jordisk magt 
og herlighed foregreb Jesus gudsrigets himmelske herlighed 
blandt de magtesløse og elendige. 15 Evangeliet - kristen¬ 
dommens gode nyhed - er, at korset har nedbrudt ethvert 
hierarki og skel mellem mennesker, at en ny forsonet men¬ 
neskehed er skabt med Jesus’ opstandelse fra de døde, og at 
Guds rige derfor er nær. 

Selvom evangeliet handler om noget radikalt nyt, er de 
forudgående bibelske fortællinger ofte blevet læst som vid¬ 
nesbyrd om det, der skulle komme. Skal Gamle Testamente 
have teologisk værdi, må det læses sådan, at dets for¬ 
tællinger kulminerer i evangeliet om Guds rige. Selvom 
Gamle Testamente på ingen måde fortæller en entydig hi¬ 
storie om menneskelig magt og herredømme, er dets per¬ 
spektiv på menneskelig magt ofte stærkt kritisk. Store dele 
af bibelens religionskritik må opfattes som civilisationskri¬ 
tik, og vice versa. Gud er i bibelen den Gud, der befrier sit 
folk fra undertrykkelse - syndens og dødens slaveri såvel 
som politisk ufrihed. Guds dom over mennesker er altid et 
svar på menneskets vold, en grænse for vores selvhævdelse 
og magtsyge - ultimativt på korset, hvor Jesus tager den 
gamle, magtsyge menneskehed med sig i døden. Med sin op¬ 
standelse har Jesus skabt en ny, forsonet menneskehed, der 
har del i Guds rige. Det er det kristne evangelium i en nød¬ 
deskal. 


15 Jiirgen Moltmann, Håbets kirke (1972). 

Fra paradis til politik 


”Gud sagde: »Der skal være lys!« Og der blev lys.” (1 
Mos 1,1). Den bibelske fortælling om skabelsen af verden 
udmærker sig ved ikke at forstå skabelse som en oprindelig 
voldshandling. Gud skaber med sit ord ved kreativt at tale 
verden til eksistens ud af intet, ex nihilo, som det er blevet 
forstået i den teologiske tradition. I modsætning til heden¬ 
ske skabelsesmyter, hvor den kendte verden ofte opstår som 
følge af guddommelig voldsudøvelse, handler den bibelske 
fortælling om skabelse i frihed. Det gode forudsætter ikke 
det onde, heller ikke som det, der skal beherskes for at skabe 
det gode. Det onde fremstår tværtimod som produkt af men¬ 
neskets efterfølgende forsøg på at tilrane sig magt og herre¬ 
dømme over sig selv og skaberværket. 

Mennesket blev i de bibelske skabelsesberetninger skabt 
til at leve i fællesskab og i frihed. Der skulle ikke have været 
nogen regler og normer. Der findes ingen gudgiven ”lov” i 
paradisets have - den kom først med Moses (Joh 1,17). Men¬ 
nesket blev skabt til at leve frit, i spontan tillid og kærlighed 
til Gud og hinanden. Syndefaldet er historien om, hvordan 
den frihed erstattes af magt. Historien om Adam og Eva, der 
fristes af slangen til at spise af træet med kundskab om godt 
og ondt, er historien om menneskets forsøg på selv at være 
Gud, at besidde moralsk magt, indsigt og dømmekraft. 
Adam og Eva er skabt i Guds billede, og det vil sige med ev¬ 
nen til i fællesskab at tage vare på jorden. 16 Men det er ikke 
meningen, at de skal herske over sig selv og hinanden - 


16 Når mennesket sættes til at "herske” over dyrene (1 Mos 1,26) er der 
tale om en forpagteropgave, der næppe kan betyde en voldelig underlæg- 
gelse af skaberværket, men må bestå i at tage vare på den givne orden. 
Først efter syndfloden får mennesket lov at slå dyre ihjel for at spise dem. 

hvilket imidlertid netop er det, de efterstræber at gøre, da de 
forsøger at blive som Gud. Resultatet er katastrofalt. 

Guds dom over menneskets forsøg på at tilrane sig magt 
er døden. Menneskets magtbegær viser sig ved, at døden bli¬ 
ver en realitet. Ikke kun i den fysiske død, da Kain slår sin 
broder Abel ihjel, men også i den åndelige død, der viser sig 
overalt, hvor der hersker splid, uforsonlighed, ulighed, magt 
og herredømme mellem mennesker. Det er den virkelighed, 
der i større eller mindre grad, præger ethvert menneskeligt 
fællesskab siden syndefaldet. Men allerede i historien om 
syndefaldet er der glimt af håb. En vigtig detalje i historien 
er, at Eva får at vide, at hendes afkom engang skal ”knuse 
slangens hoved”. 17 Engang skal der fremstå et menneske, der 
skal gøre en ende på alle former for magt og herredømme. 
Det er det løfte og håb, der løber igennem de bibelske for¬ 
tællinger som en rød tråd - nogle gange tydeligt, andre 
gange mindre tydeligt. Indtil det sker, lever vi i skyggen af 
døden. Vi har spist af den forbudne frugt og kan kun gå til 
virkeligheden med moralsk magt og principper. Utilfredse 
med tingenes faktiske tilstand, forsøger vi at beherske vores 
virkelighed. 

I fortællingen finder Adam og Eva på, at det er forkert at 
være nøgne - en fiks moralsk idé, der siger noget om, at det 
naturlige resultat af vores dømmesyge er en irrationel skam 
uden grund i skabelsens orden. At Gud faktisk går med på 
det, og giver Adam og Eva noget skindtøj, kan kun læses 
som et udtryk for hans barmhjertighed (Gen 3,21). Gud ac¬ 
cepterer for en tid, at mennesket nu har brug for moralsk 
orden, selvom dette behov har rod i afvisningen af Gud. 


17 Hvis slangen er billede på synden, kan dens hoved forstås som billede 
på enhver form for magt og herredømme. Ifølge den oldkirkelige teolog 
Gregor af Nyssa var det magtbegær, der fik slangen i paradiset til at friste 
Adam og Eva, og det magtbegær har forplantet sig lige siden. 

Den samme barmhjertighed kommer til udtryk, da Gud, i 
stedet for at straffe Kain da han havde dræbt sin broder 
Abel, tilbyder at beskytte ham. Til gengæld skal Kain leve 
som hvileløs nomade. Kun i menneskelig usikkerhed, findes 
den sikkerhed, som kommer fra Gud. Kain vælger imidlertid 
at vende Gud ryggen, da han slår sig ned og grundlægger 
den første by, Enok. Civilisationen er i den bibelske for¬ 
tælling med andre ord grundlagt på brodermord. Politik op¬ 
stod, da Kain dræbte Abel. Den principielle lære er, at men¬ 
nesket er skabt til at leve i frihed, under Guds beskyttelse, 
men hellere vil sikre sig selv med politisk magt bag byens 
sikre mure. Mennesket kan ikke udholde den grænseløshed 
og udleverethed, som det er sat til at leve under. Menneskets 
forsøg på at være som Gud, giver sig udslag i en ny menne¬ 
skeskabt virkelighed, civilisationen, som med faste, menne¬ 
skeskabte grænser og orden skal give os relativ tryghed. Po¬ 
litik er menneskets forsøg på at sikre sig selv mod konse¬ 
kvenserne af dets eget stolthed, magtbegær, dømmesyge, 
brutalitet og ondskab - men med gudløshed til følge. Synde¬ 
faldet er i bibelen ikke så meget en individuel, moralsk brist, 
skriver Ched Myers, som en historie om hvordan menne¬ 
skets skabte naturtilstand opløses og erstattes af civilisation 
og magt. 18 

Derfra går det ned ad bakke. Historien om Noa indledes 
med, at Herren så, at "menneskenes ondskab var stor” og at 
jorden var "fordærvet og fyldt med vold” (1 Mos 6,5-11). 
Gud beslutter sig for at udslette det meste af menneskehe¬ 
den ved at oversvømme jorden, men dog at redde en rest 
(som bekendt sammen med dyrene, der altid har en ofte 
overset plads i Guds frelserplaner). Da oversvømmelsen har 
lagt sig, lover Herren aldrig mere at gentage sine excesser, 


18 Ched Myers iflg. Mark van Steenwyk, That Holy Anarchist (2012), s. 35. 

aldrig mere at forbande jorden, også selvom menneskene 
”kun vil det onde fra ungdommen af”, som det hedder (1 
Mos 8,21). Gud slutter nu en ny pagt - ikke bare med Noa, 
men med hele jorden, hele skaberværket - og slår fast, at 
”den, der udgyder menneskets blod, skal få sit blod udgydt 
af mennesker”. Forbuddet mod vold begrundes ovenikøbet 
med et ganske klart udsagn om mennesket: ”For i sit billede 
skabte Gud mennesket” (1 Mos 9,6). Her bliver det første 
gang klart, at ethvert menneske som skabt i Guds billede 
har ukrænkelig værdi. Men samtidig gælder det altså, at 
mennesket trods sin gudbilledlighed er ondt ”fra ungdom¬ 
men af”. Mennesket skal derfor beskyttes mod sig selv. Med 
princippet om, at ”den, der udgyder menneskets blod, skal få 
sit blod udgydt af mennesker”, formuleres første gang det 
gensidighedsprincip om gengældelse (lex talionis), der duk¬ 
ker op løbende i Gamle Testamente. Der er ikke her tale om 
en ”lov”, som det er menneskets opgave at implementere og 
udøve (ordene til Noa er ellers blevet forstået som et argu¬ 
ment for dødsstraf!), men alene om Guds dom, hans redskab 
til at holde menneskers vold og magtbegær i ave. 

Regnbuen gives som et tegn på pagten mellem Gud og 
alle levende væsener og fremtidige slægter (1 Mos 9,12). 
Princippet om gensidighed og gengældelse er alene til for at 
vogte denne pagt. Gensidighed er det altomfattende princip 
for forholdet mellem Gud og skaberværket og mennesker 
imellem. De bibelske fortællinger er fra begyndelsen ud¬ 
spændt mellem det universelle og det partikulære, det al¬ 
mene og det specielle. Det er blevet en kliché, at regnebuen 
rummer al mangfoldighed i ét harmonisk hele, men der er 
belæg for symbolikken. Det universelle omfang af pagten 
med alt levende og alle slægter er afgørende for at forstå 
den altomfattende betydning, som evangeliet om gudsriget 

senere skal få. Det er den pagt, vi stadig lever under, og som 
Jesus kom for at opfylde med sin død og opstandelse. 

Der er i Gamle Testamente en vedvarende spænding mel¬ 
lem det, at mennesker er skabt godt (”i Guds billede”) med 
ret til at herske over jorden, og så menneskers tendenser til 
at misbruge den ret til i stedet at herske over hinanden og 
sig selv. Snart er den gal igen, da menneskene beslutter sig 
for at bygge et tårn, der skal nå op til himlen: ”Lad os bygge 
en by med et tårn, som når op til himlen, og skabe os et 
navn, for at vi ikke skal blive spredt ud over hele jorden” (1 
Mos 11,4). Menneskets forsøg på at ”skabe et navn for sig 
selv” ved at bygge babelstårnet, ligner en gentagelse af 
Adam og Evas forsøg på at gøre sig til dommere over godt 
og ondt. At sætte navn på noget kan her betyde at udøve 
herredømme over det - som da Adam blev sat til at give dy¬ 
rene navne. Opførelsen af babelstårnet handler ikke bogsta¬ 
veligt om at nå ”op til” Gud, men om at kaste Gud på porten 
ved at konstruere en menneskeskabt politisk magt af gud¬ 
dommelige dimensioner (Ellul). I historien om babelstårnet 
har vi et udtryk for menneskehedens samlede imperialisti¬ 
ske ambitioner. 19 Kun ved at skabe enhed under ”ét navn” 
(med tryk på ”ét”) kan mennesket opnå det totale herre¬ 
dømme over jorden og sig selv. Menneskenes sprog spiller 
her en central rolle: Gud må ifølge fortællingen indrømme, 
at intet er umuligt for et folk med ét fælles sprog. Der er et 
magtpotentiale i sproget, for fælles sprog er forudsætning 
for enhed. Derfor lader Gud menneskets sprog "forvirre”, for 
derved at forpurre dets enhedsambitioner. Babyloniernes 
imperialistiske bestræbelser ender således i politisk forvir¬ 
ring og kaos, som det altid gør, når mennesker forsøger at 
magte tilværelsen med et altomfattende, totalitært system. 


19 Se Jacques Ellul, The Meaning ofthe City (1970). 

Guds befriende dom er den mangfoldiggørelse af sprog 
og folk, som er konklusionen på historien om babelstårnet. 
Opdelingen i folk og sprog befrier mennesket fra illusionen, 
at det selv er gud. I Femte Mosebog forklares det kort, at 
”den Højeste” fastsatte folkenes områder efter tallet på ”gud- 
ssønnerne”, da han fordelte folkene og skilte menneskene 
fra hinanden (5 Mos 32,8). Tanken dukker op igen i Apostle¬ 
nes Gerninger, da Paulus forklarer grækerne på Areopagos, 
at Gud har "skabt alle folk og ladet dem bosætte sig overalt 
på jorden og fastsat bestemte tider og grænser for, hvor de 
skal bo” (ApG 17,26). Formålet er, siger Paulus, at folkene 
"skulle søge Gud, om de kunne famle sig frem og finde 
ham”. Mangfoldiggørelsen af mennesker i folk og sprog er 
ikke et mål i sig selv, men sker for, at de grænser, der sættes 
for menneskets selvudfoldelse, skal gøre det klart for men¬ 
nesker, at de ikke selv er guder. Den erkendelse, at vores 
sprog og kultur blot udgør én tradition blandt mange, bør 
holde os fra at guddommeliggøre os selv og vores kultur 
(Cusanus). Mangfoldighed er en gave, fordi det peger ud 
over sig selv på den enhed, der kun findes i Guds rige. 


Guds udvalgte folk 


Det, der i Gamle Testamente udmærker jøderne frem for 
andre folk, er ikke deres etniske særpræg, men alene det, at 
Gud har oprettet en særlig pagt med det jødiske folk. Ker¬ 
nen i pagten er løftet til Abraham om, at alle jordens fol¬ 
keslag skal velsignes igennem dette folk (1 Mos 22,18). Det 
jødiske folk er den del igennem hvilken Gud når helheden, 
resten af de folkeslag, der udgør menneskeheden. Den uni¬ 
verselle pagt, som Gud med regnbuen sluttede med hele jor¬ 
den, ligger således i baggrunden i den partikulære pagt, han 

slutter med Abraham. Det er ved hjælp af denne pagt, at 
Gud i sidste ende skal indstifte sit rige i verden. 

Alligevel må Abrahams efterkommere så grueligt meget 
igennem, da de efter en række strabadser ender i Ægypten, 
hvor de bliver slaver for Farao. Det er fårehyrden Moses, der 
bliver valgt af Gud til at stå i spidsen for befrielsen fra 
Ægypten. Selvom Moses er godt op i årene, og selvom han 
forsøger at undskylde sig med, at han ikke har snakketøjet i 
orden, bliver han Guds udvalgte redskab til at befri jøderne 
fra Faraos fangenskab. Den befrielse bliver helt central i is¬ 
raelitternes selvforståelse og det jødiske gudsbegreb. Israe¬ 
litternes Gud er netop den Gud, der sætter sit folk fri af un¬ 
dertrykkelse og slaveri. 

Når Gud giver sin lov til Moses på bjerget i Sinai, er det 
ikke fordi, folket nu skal føres ind under et nyt tyranni, men 
tværtimod for at deres frihed skal opretholdes. Det står 
klart, da De ti bud indledes med ordene: ”Jeg er Herren din 
Gud, som førte dig ud af Egypten, af trællehuset” (2 Mos 
20,2). Det er i det lys buddene skal læses. Fx kan buddet om 
at holde hviledagen hellig forstås som modsætning til 
Ægypternes krav til jøderne om hårdt arbejde uden ophør. 
Sabbatten er ikke en sur pligt, men udtryk for frihed og 
modstand mod slavearbejde (Bruegemann). Forhistorien er 
vigtig at have sig for øje, for med sit komplekse regelsystem 
synes Moseloven måske ikke ved første øjekast at være op¬ 
skriften på et guddommeligt "anarki”. Moseloven indeholder 
udover De ti bud over 600 regler, påbud og forbud. 20 Blandt 
dem er princippet om at gengælde ”øje for øje” og "tand for 
tand”. Her ses igen princippet om gengældelse og proportio- 


20 Kun få af Moselovens bud handler om noget, vi kan kalde politisk 
magt. Det er, som eksegeter har bemærket, en parodi på en "kongelov”, 
når det i Femte Mosebog hedder, at hvis israelitterne skal have en konge, 
skal det være en, der ikke skaffer sig mange heste (5 Mos 17,16). En konge 
har man for at føre krig, men det kan man ikke uden heste. 

nalitet stadfæstet, men nu som lov. Det er blevet bemærket, 
at princippet om proportionalitet skal forstås som et opgør 
med den brutale hævnpraksis uden proportioner, som hidtil 
havde været gængs: ”Øje for øje” sætter netop også en 
grænse for, hvor meget vi kan tillade os at straffe. Hos Jesus 
skal vi senere se, hvordan også det princip nytolkes til at 
blive en positiv fordring om at behandle andre, som man 
selv vil behandles - med det resultat, at vi må vænne os til 
at tilgive i stedet for at dømme. 

Den religiøse kult er central for gudsforholdet i store 
dele af Gamle Testamente. Mange gange - især i de profeti¬ 
ske bøger - står det dog klart, at kulten ikke er det væsent¬ 
lige, men at den tværtimod risikerer at stå i vejen for det, 
der egentlig er hovedsagen, nemlig retfærdighed. Et vel¬ 
kendt eksempel findes i den tidlige Amos’ bog, der med sin 
skarpe religionskritik fælder dom over hykleriet i den reli¬ 
giøse kult, hvis den ikke følges op af social retfærdighed. 
Her lyder Guds ord således: 

”Jeg hader og forkaster jeres fester, 
jeg bryder mig ikke om jeres festdage. 

Når I bringer mig jeres brændofre og afgrødeofre, 
tager jeg ikke imod dem, 

og måltidsofre af jeres fedekvæg vil jeg ikke se.” 

”Fri mig for lyden af dine sange, 
dine harpers klang vil jeg ikke høre! 

Men ret skal strømme som vand, 
retfærdighed som en stadig rindende bæk.” 

(Amos 5,21-24) 

Af sammenhængen hos Amos står det klart, at retfærdig¬ 
hed indebærer at dømme retfærdigt, behandle de fattige or¬ 
dentligt, ikke at forfølge de uskyldige, ikke at tage imod be¬ 
stikkelse, og så videre. Det er ikke, fordi den religiøse kult 

som sådan afvises som meningsløs, men det står dog klart, 
at den ingen værdi har, hvis der ikke også hersker retfærdig¬ 
hed. 

De mange religiøse praksisser, som jøderne i Gamle Te¬ 
stamente får påbud om at følge, er blevet forstået sådan, at 
Gud imødekommer menneskets ønske om at retfærdiggøre 
sig selv ved hjælp af religiøse love, men med det egentlige 
formål at vise, at mennesker netop ingen vegne kommer ved 
hjælp af religiøs lov. Gud giver loven til Israel for at statuere 
et eksempel, for at gøre det klart, at mennesket ikke bliver 
retfærdigt ved at følge religiøse og moralske regler. Lovens 
formål er at afsløre menneskers synd, at vise at mennesker 
ikke kan frelse sig selv (Rom 3,20). Men Gud giver også sin 
lov til sit udvalgte folk, fordi han har en plan. Israel skal 
holdes i live, og det kræver et minimum af orden. Det er i 
dette folk Messias, ”den salvede”, frelseren, skal fødes på et 
tidspunkt, så løftet om at alle jordens folkeslag skal velsig- 
nes igennem Guds folk, kan realiseres. 

Gud regerer i lang tid over Israel gennem dommere, som 
ingen selvstændig magt besidder. Da israelitterne vil have 
Gideon til at herske over dem, gør han det klart, at det skal 
kun Gud: ”Nej, jeg skal ikke herske over jer, og min søn hel¬ 
ler ikke. Herren skal herske over jer.” (Dom 8,22). Israel er 
Guds udvalgte folk, og må som sådan finde sig i ikke at have 
nogen jordisk hersker, der kan skabe fred, orden og vel¬ 
stand. I Første Samuelsbog kan vi dog læse, hvordan israe¬ 
litterne til sidst får nok af livet i usikkerhed og forlanger at 
få en konge, der kan skabe orden og gå i krig: ”vi vil have en 
konge over os, så vi kan få det ligesom alle de andre folk. 
Vores konge skal herske over os og rykke ud i spidsen for os 
og føre vore krige.” (1 Sam 8,19). Kravet forstås som en af¬ 
visning af Gud. Med kravet om en konge svigter Israel sin 
Herre og dyrker ”andre guder” (1 Sam 8,8). Stræben efter 

magt og herredømme er i sig selv afgudsdyrkelse. Men isra¬ 
elitterne får overraskende nok, hvad de vil have - dog ikke 
uden en advarsel om den undertrykkelse, kongemagten vil 
medføre. De få eksempler, der i den efterfølgende historie er 
på relativt gode konger i Israel, er kun kortvarige glimt af 
lys i det mørke, der efterhånden falder over Israel (Barth). 

At Israel får en konge - på trods - er alene et vidnesbyrd 
om, at Gud er trofast, og at hans pagt står fast. Gud tillader 
med andre ord mennesker at indsætte politiske magter, 
selvom ønsket om magt er et oprør mod Gud. Men mag¬ 
terne kan have en midlertidig funktion i Guds planer: Gud 
bruger i bibelen menneskers onde intentioner og projekter 
til at fremme sine egne mål, som da han hærder Faraos 
hjerte som led i befrielsen af jøderne fra Ægypten. Igennem 
Gamle Testamente kan vi læse, hvordan Gud bruger mag¬ 
terne uden derved at legitimere dem - fx Assyrien, der be¬ 
skrives som Herrens "vredes kæp” over Israel, men som ef¬ 
terfølgende straffes for sin stolthed og hovmod, da det har 
opfyldt sin funktion (Esajas 10,5ff). 

Man kan nemt få det indtryk, at verdenshistorien er en 
uendelig penduleren frem og tilbage mellem magter uden 
mål og med. Den ene magt afløser den anden, flod erstatter 
ebbe. Sådan er det også i den bibelske fortælling. Alligevel 
findes håbet om, at Gud for alvor vil træde endegyldigt ind i 
historien og selv oprette sit rige. De politiske magter er kun 
midlertidige. I sidste ende er formålet at gøre en ende på alle 
former for uretfærdighed, vold og magt. Hos profeten Esajas 
hører vi således, hvordan alle folkeslag til sidst skal finde 
fred og retfærdighed i Jerusalem: 

"Til sidst skal det ske, 

at Herrens tempelbjerg står urokkeligt, 

højt over bjergene, 

knejsende over højene. 

Alle folkeslag skal strømme dertil, 
talrige folk skal drage af sted og sige: 

»Kom, lad os drage op til Herrens bjerg, 
til Jakobs Guds hus; 
han skal vise os sine veje, 
og vi vil gå på hans stier. 

For belæringen udgår fra Zion 
og Herrens ord fra Jerusalem.« 

Han skal skifte ret mellem folkeslagene, 
fælde dom blandt talrige folk. 

De skal smede deres sværd om til plovjern 
og deres spyd til vingårdsknive. 

Folk skal ikke løfte sværd mod folk, 
og de skal ikke mere oplæres til krig.” 

(Esajas 2,2-4) 

Det jødiske folk er med andre ord omdrejningspunktet 
for håbet om en fremtid, hvor krig er erstattet af fred. Det er 
også hos Esajas, vi hører om "Herrens lidende tjener”, der 
skulle bære de manges synd og med sine lidelser bringe fred 
og retfærdighed: ”Som et lam, der føres til slagtning, åbnede 
han ikke sin mund” (Esajas 53). Den lidende tjener afstår fra 
voldelig modstand, han øver ikke uret, men ved at bære 
menneskers synder regnes han "blandt lovbrydere” for at 
bringe "retfærdighed til de mange”. Ved selv at gå ind under 
loven om gensidighed, giver han sit liv som "skyldoffer”, og 
sætter derved en stopper for menneskers vold og synd. 

I den klassiske rabbinske fortolkning er der tale om det 
jødiske folk, mens der i den kristne teologi forstås det jødi¬ 
ske folk i skikkelse af én bestemt person: Det er Jesus, der er 
Herrens lidende tjener, den ene rest, der er tilbage af Guds 
udvalgte folk. I ham fuldbyrdes den pagt, som Gud har slut¬ 
tet med Abraham for at velsigne alle jordens folkeslag igen¬ 
nem ham. Jesus er herrens lidende tjener, der bærer menne¬ 
skers undertrykkelse og vold, men sejrer derved. Jesus er i 
den kristne teologi det lam, der borttager verdens synd (Joh 

1,29). Det er Jesus, der er Guds udvalgte, Messias, der kom¬ 
mer med Guds rige. Det er ham, der med sin tjeneste brin¬ 
ger gudsriget nær, Evas afkom, som skulle knuse slangens 
hoved, ham, der skal tilintetgøre al herredømme, magt og 
myndighed. 


Styrtet de mægtige fra tronen 


På Ny Testamentes tid er Babylon en saga blot, assy¬ 
rerne, perserne, ægypterne er skygger af sig selv. Den nye 
hersker på verdensscenen er Rom. Med sin imperialisme 
forsøger også Romerriget at underordne alting én totalise- 
rende magt. Det er således på grund af en romersk folke¬ 
tælling, at Josef og Maria ender i Betlehem, hvor Jesus bliver 
født. Romernes folketælling er et forsøg på med menneske¬ 
lig rationalitet at bringe orden i en kaotisk virkelighed. 
Hvad kejseren vel ikke vidste var, at han gentog den synd, 
som David begik, da også han beordrede folketælling (1 
Krøn 21,l). 21 At sætte tal på og måle og veje mennesker er at 
tilrane sig en magt, som kun tilhører Gud. Det var det, ro¬ 
merne gjorde, da statholderen Kvirinius ifølge Lukasevange- 
liet udskrev folketælling. 

Hele julefortællingen er således pakket ind i en politisk 
ramme, som allerede blev tegnet op, da Maria nogle måne¬ 
der forinden fik at vide, at hun var gravid og skulle føde 


21 I Anden Samuelsbog er det Gud, der i vrede beordrer David til at tælle 
folket (1 Sam 24,1), mens det i Første Krønikebog er Satan, der giver 
David idéen (1 Krøn 21,1). Nogle teologer har læst uoverensstemmelsen 
som udtryk for fremskridt i teologisk indsigt hos de gammeltestamentlige 
forfattere. Sagen er måske mere kompliceret: Gud bruger Satan til at få 
mennesker til at udøve en illegitim magt over hinanden, for netop derved 
at kunne fælde dom over mennesker og gøre det klart, at menneskers 
magt over mennesker er illegitim. 

Guds søn. Marias lovprisning af Gud gør det klart, hvad det 
er for et barn hun skal føde: 

"Han har øvet vældige gerninger med sin arm, 
splittet dem, der er hovmodige i deres hjertes tan¬ 
ker; han har styrtet de mægtige fra tronen, 
og han har ophøjet de ringe; sultende har han 
mættet med gode gaver, og rige har han sendt 
tomhændet bort.” (Luk 1,51-53) 

Allerede i løftet om at styrte de mægtige fra tronen for- 
udgribes en indfrielse af løftet. Det er fra begyndelsen Jesus’ 
identitet at skulle overvinde magt med afmagt. Vi er vant til 
julehistorien om Jesus, der kommer til verden i en stald, da 
der ikke er plads på herberget. På marken udenfor hygger 
hyrderne sig, og over dem titter Guds små engle frem med 
et budskab om fred og glæde. I romantiske fremstillinger 
glitrer det af idyl. Den rå fattigdom er nem at glemme midt i 
julehyggen. Men det er ikke tilfældigt, at Jesus fødtes på 
kanten af samfundet i noget, der knap nok var en by. Også 
de bibelske profeter befandt sig ofte uden for og i opposition 
til det etablerede samfund. Jesus er fra første dag Herrens li¬ 
dende tjener. Hans guddommelighed viser sig ikke i over¬ 
menneskelige egenskaber, i magt og pomp og pragt, men i, 
at alle magtforhold i Jesus vendes på hovedet. Det gudsrige, 
som Jesus kommer med, er noget radikalt andet end de for¬ 
mer for magt, vi kender til. 

At Jesus har en profetisk rolle, som også har politisk be¬ 
tydning, bliver hurtigt klart. I ørkenen kaldte Johannes Dø¬ 
beren mennesker til omvendelse, social retfærdighed og op¬ 
hør af magtmisbrug (Luk 3,1 lff). Johannes strittede først 
imod, da Jesus ville døbes af ham, men Jesus gjorde det 
klart, at de på den måde skulle opfylde ”al retfærdighed”. 
Det er bagtæppet for den efterfølgende fortælling om de 

strabadser, som Jesus må udstå i ørkenen. På en måde gen¬ 
nemspilles her et scenarie, som vi har set før. Jesus fristes i 
ørkenen, som Adam og Eva blev fristet i Paradis. Spørgsmå¬ 
let ”Har Gud virkelig sagt...?” havde dengang som nu til for¬ 
mål at få mennesker til at tvivle på Gud og i stedet tage 
magten over livet i egen hånd. Djævelen forsøger at friste 
Jesus ved at sætte spørgsmål ved hans tillid til Gud: Hvorfor 
ikke være selvberoende, når du nu magter det? Til at be¬ 
gynde med forsøger Djævelen at lokke Jesus til at stille sin 
sult ved at lave sten om til brød, men til sidst forsøger Djæ¬ 
velen at friste Jesus med politisk magt: 

”Så førte Djævelen ham højt op og viste ham i ét 
nu alle jordens riger og sagde til ham: »Dig vil jeg 
give al denne magt og herlighed, for den er over¬ 
givet til mig, og jeg giver den, til hvem jeg vil. 

Hvis du altså tilbeder mig, skal alt dette være dit.« 

Men Jesus svarede ham: »Der står skrevet: >Du 
skal tilbede Herren din Gud og tjene ham 
alene.<«” (Luk 4,6) 

Jesus modsiger ikke Djævelens påstand om at besidde 
herredømmet over jordens riger, men afviser at tilbede ham 
for at få del i magten. Det er altså ikke fordi Djævelens på¬ 
stand er usand. I Johannes-evangeliet gør Jesus det ligefrem 
klart, at Satan er ”denne verdens fyrste” (Joh 14,30). At alle 
jordens riger med deres magt og herlighed er givet til Djæ¬ 
velen, betyder, at der bag enhver politisk magt står den onde 
selv. Når Jesus afviser at tilbede Djævelen for at få del i hans 
magt, gør han det klart, at han alene vil tjene sin Fader. 
Jesus besejrer Djævelen ved slet ikke at gå ind på hans, og 
det vil sige magtens, præmisser - han takker ikke ”ja” til til- 
buddet, men forsøger heller ikke at fravriste Djævelen her¬ 
redømmet med vold og magt. Jesus opfylder ”al retfærdig¬ 
hed” ved ikke at gå med på Djævelens tilbud, men i stedet at 

stole på sin Fader. Jesus afviser principielt at indføre Guds 
rige med politiske magtmidler. 

Efter de fyrre dage i ørkenen tager Jesus ifølge Markus til 
Galilæa for at prædike evangeliet om gudsriget. Jesus kom¬ 
mer ikke for at reformere de eksisterende politiske systemer, 
men for at gøre det klart, at Guds rige er ved at bryde igen¬ 
nem: "Tiden er inde, Guds rige er kommet nær; omvend jer 
og tro på evangeliet!” (Mark 1,15). De gode nyheder om 
gudsriget er simpelthen konklusionen på sejren over fristel¬ 
serne i ørkenen. Jesus har modsat sig fristelsen til politisk 
magt og verdslig rigdom og kan netop derfor forkynde godt 
nyt for fattige og undertrykte. En radikalt anden orden er 
ved at bryde igennem. Det understreges, da Jesus i syna¬ 
gogen i Nazaret læser op fra Esajas: 

"Herrens ånd er over mig, 
fordi han har salvet mig. 

Han har sendt mig 

for at bringe godt budskab til fattige, 

for at udråbe frigivelse for fanger 

og syn til blinde, 

for at sætte undertrykte i frihed, 

for at udråbe et nådeår fra Herren.” (Luk 4,18-19) 

John Howard Yoder har peget på, hvordan der med be¬ 
grebet "nådeår” refereres til den jødiske praksis, hvor jorden 
hvert syvende år skulle lægges brak og slaver frigives. Med 
halvtreds års mellemrum holdt man "jubelår”. Med Jesus er 
der udråbt et endegyldigt "nådeår fra Herren”. Nu skulle alle 
fanger sættes fri, undertrykte gives frihed, fattige eftergives 
deres gæld. Når Jesus fx taler om, at vi skal "forlade vores 
skyldnere”, skal det derfor (også) forstås ganske konkret. 
Det betyder i det små at eftergive andre deres gæld, og i det 
store, at der sættes en endelig stopper for enhver uforsonlig¬ 
hed, uretfærdighed, ulighed og undertrykkelse. 

Som et sennepsfrø 


Evangeliet er, at Guds rige er nær. Ordet "evangelium” 
betyder "godt nyt”. Som sådan blev det brugt i den romerske 
kejserkult om nyt, der knyttede sig til indvielsen og udø¬ 
velsen af kejserlig magt - et budskab, der forkynder, at kej¬ 
seren er herre. Når kirken forkynder det kristne evangelium 
og proklamerer, at Jesus, og altså ikke kejseren, er Herre, 
handler det om en ny politisk virkelighed - det betyder en 
befrielse fra imperiet. Når Jesus taler om at "binde den 
stærke mand” for at plyndre hans hus, er der ifølge Ched 
Myers tale om at befri det jødiske samfund fra romersk 
overmagt (Mark 13,34). Jesus taler om et nyt hus, hvor hver 
beboer har sin egen "myndighed”. 22 Sådan er forholdene i 
gudsriget, der ikke som denne verdens totalitære imperier er 
underlagt en centraliseret, hierarkisk og autoritær magt. 

Evangeliet om gudsriget handler imidlertid ikke bare om 
befrielse fra den romerske kejsermagt, som jøderne længe 
havde ønsket på porten, men om befrielse fra ethvert poli¬ 
tisk og åndeligt herredømme i det hele taget. Evangeliet er 
ikke politisk i ordinær forstand, for Guds rige er ikke af 
denne verden. Guds rige bygger på alternativer til magt, på 
tilgivelse og kærlighed, ikke på vold og herredømme. Det 
trænger sig ikke på med vold og magt. Derfor er det skjult: 
”Guds rige kommer ikke, så man kan iagttage det; man vil 
heller ikke kunne sige: Se, her er det! eller: Se dér! For Guds 
rige er midt iblandt jer.” (Luk 7,21). Hvis det rige, Jesus kom 
med, havde været af denne verden, ville det være synligt, 
det ville have medført en bestemt politik, og hans disciple 
ville have været en slags politisk-religiøs bevægelse. Men 


22 Ched Myers i Mark van Steenwyk, That Holy Anarchist (2012), s. 11. 

selvom Guds rige er midt iblandt os, som Jesus udtrykker 
det, er det usynligt og ubegribeligt. 23 

Gudsriget har vi ingen magt over. Det er usammenligne¬ 
ligt med de politiske systemer vi kender. Det er skjult i ver¬ 
den og kan derfor kun omtales i lignelser. Men ligeså sikkert 
er det, at gudsriget er en dynamisk realitet, der vokser og 
breder sig. Guds rige er fx som gæret gemt i en dej (Luk 
13,20-21), eller som kornet, der spirer og vokser, mens vi 
sover, uden at vi ved hvordan (Mark 4,26). Guds rige er som 
en sennepsplante, ukrudt. Jesus forklarer: 

"Hvad skal vi sammenligne Guds rige med? Hvil¬ 
ken lignelse skal vi bruge om det? Det er ligesom 
et sennepsfrø: Når det kommer i jorden, er det 
mindre end alle andre frø på jorden, men når det 
er sået, vokser det op og bliver større end alle 
andre planter og får store grene, så himlens fugle 
kan bygge rede i dets skygge.” (Mark 4,30-32) 

Det er ikke første gang, et "rige” sammenlignes med et 
træ med store grene, hvori himlens fugle bygger reder. Da¬ 
niels Bog fortæller om Babylons konge Nebukadnesar, der 
drømte om et træ, der var ”stort og mægtigt og så højt, at 
det nåede himlen og kunne ses til jordens ende” og ”i træets 
grene boede himlens fugle” (Daniel 4,7ff). Daniel tolkede 
Nebukadnesars drøm som et billede på hans rige: ”Det er 
dig, konge! Du er blevet stor og mægtig; din magt er vokset, 
så den når himlen, og dit herredømme når til jordens ende.” 
Imperiet var altomfattende, det var lykkedes at skabe den 
totale enhed. Babylon er således alle imperiers arketype. 
Derfor er det dårligt nyt - ikke bare for Babylon, men for 


23 "Guds rige kommer umærkeligt. Usynligt kommer det ind i verden og 
får magt over den. Fra dybden kommer dette rige, og mod dybden er det 
rettet.” (Berdjajev). 

alle imperier - da Nebukadnesars drøm ender med, at træet 
bliver fældet. Igen blev der sat en stopper for menneskers 
imperiale enhedsbestræbelser. 

Det kan være som modbillede på Babylon, men derfor 
også på Romerriget, at Jesus fortæller historien om gudsri¬ 
get, der vokser som en sennepsbusk. En sennepsbusk er el¬ 
lers en temmelig uanseelig plante - en lille busk, og i hvert 
fald ikke et træ. Guds rige er nemt at overse, det er skjult i 
svagheden og afmagten. Alligevel ender det med at gøre det, 
som er alle imperiers mål, men som ingen imperier lykkes 
med, nemlig at samle menneskeheden under ét. I modsæt¬ 
ning til menneskeskabte imperier er der med gudsriget tale 
om en bestandig enhed, fordi den kommer fra den evige 
Gud selv. Fordi gudsriget i modsætning til alle menneskelige 
imperier ikke er indstiftet med vold og magt, er det heller 
ikke underlagt og styret af de principper, som kendetegner 
menneskeskabte systemer, og som betyder deres undergang 
før eller siden. Guds rige er derfor varigt, uforgængeligt, 
evigt. Selv de største imperier kommer og forgår. Men Guds 
rige har vi ingen magt over, det pibler frem, uden at vi kan 
begribe hvordan. Som en sennepsbusk er det en invasiv art, 
der ikke er til at udrydde, når det først har bredt sig. Sen¬ 
nepsfrøet er, med andre ord, billedet på det, amerikanske 
Shane Claiborne har kaldt gudsrigets "uimodståelige revolu¬ 
tion”. 24 Gudsriget vokser i det små, men det vokser os over 
hovedet - umærkeligt, uanseeligt, subversivt. 

At gudsriget er usynligt kan dog hurtigt føre til misfor¬ 
ståelser, hvis vi fx forveksler det med en rent "indre”, "pri¬ 
vat" eller "psykologisk” tilstand. Når Jesus gør det klart, at 
hans rige ikke er af denne verden (Joh 18,36), skal det, skri- 


24 Den danske udgave af Claibornes bog præges meget passende af en 
sennepsbusk, der bryder op af asfalten. Se Shane Claiborne, Den uimod¬ 
ståelige revolution: veje til et anderledes liv (2008). 

ver N.T. Wright, ikke forstås som et ukonkret, rent "ånde¬ 
ligt” rige, der slet intet har med denne verden at gøre. Der¬ 
imod handler det om, hvordan en helt ny orden bryder ind i 
verden fra skaberguden. Det nye gudsrige betyder ikke en 
opgivelse af den skabte verden og en flugt ind i en privat el¬ 
ler åndelig "sfære”, men tværtimod, at denne verdens 
magtsystemer omvæltes. 25 Guds rige har derfor en særdeles 
konkret betydning for menneskers levede liv - det er mere 
end en luftig, åndelig størrelse uden betydning for daglig¬ 
dagen. Måske er det derfor bedre at sige, at gudsriget er 
"skjult”, end at det er "usynligt”. Guds rige er ikke umiddel¬ 
bart til at få øje på, men i afmagt udøver det skjult sin magt, 
som kan ses af dem, der har fået troens øjne af Helligånden. 
Det kan ses af de mennesker, der ikke ser og dømmer efter 
den magt og rigdom, der vægtes højt i denne verden, men 
efter det, der betyder noget i det små. 

"Lad de små børn komme til mig, det må I ikke hindre 
dem i, for Guds rige er deres!” (Luk 18,16). Jesus’ berømte 
ord har intet med dåb at gøre, men handler om, at det først 
og fremmest er de magtesløse, der får del i Guds rige. Kun 
den, der vil tiltvinge sig adgang til gudsriget med magt, har 
ikke adgang til det. Når Jesus tilføjer, at "den, der ikke mod¬ 
tager Guds rige ligesom et lille barn, kommer slet ikke ind i 
det”, handler det ikke om, at vi kan gøre os barnlige nok til 
at fortjene gudsriget. Det handler heller ikke om at være 
"spontan” som børn, uskyldsren eller ureflekteret, men alene 
om magtesløshed. Børnene er ude af stand til at bemægtige 
sig gudsriget. Netop derfor er Guds rige deres. 

Når Jesus til den forvirrede skriftkloge Nikodemus siger, 
at han må "genfødes” eller "fødes fra oven” af "vand og ånd” 


25 ”On to the scene of worldly power - precisely there, or it is meaning- 
less! - has come a new order of sovereignty, which wins its victories by a 
new method.” N.T. Wright, ”The New Testament and the 'State’”. 

for at komme ind i gudsriget, skal det næppe heller forstås 
som en reference til dåben (Joh 3,5). Guds rige er ikke bun¬ 
det til en bestemt rituel praksis, som vi kan gøre brug af - 
pointen er tværtimod, at Nikodemus intet selv kan gøre for 
at få adgang til gudsriget. Guds rige har vi intet begreb eller 
greb om, der er ingen metode, der giver os adgang til det, 
der er ingen vej fra os og vores menneskelige ordninger 
hverken af religiøs, moralsk eller politisk karakter til gudsri¬ 
get. Ligesom et barn ikke kan føde sig selv, kan mennesker 
heller ikke genføde sig selv. Jesus slår i sin samtale med Ni¬ 
kodemus fast, at han derfor er kommet for dø på korset: Det 
er igennem vores delagtighed i Jesus’ afmagt, død og op¬ 
standelse, at vi genfødes og får adgang til gudsriget. 


Følg mig! 


Jesus kom ikke for at stifte et politisk parti eller en poli¬ 
tisk bevægelse, men for at samle os om noget, der overskri¬ 
der enhver politisk ideologi. Guds rige skærer igennem en 
hvilken som helst politisk og religiøs orden. Det kommer til 
udtryk i Jesus’ valg af disciple. Fx kan nævnes Simon Zelo¬ 
ten og tolderen Matthæus, der trods politiske modsætninger 
begge blev Jesus’ disciple. Zeloterne var en religiøs og poli¬ 
tisk bevægelse, som modsatte sig romerne og i nogle til¬ 
fælde opfordrede til voldelig modstandskamp. Der var tale 
om en slags frihedsbevægelse, eller det vi måske i dag ville 
kalde en gruppe religiøse terrorister, der modsatte sig Ro¬ 
merrigets imperialisme og politiske dominans. Sådan en var 
Simon, som vi hører havde tilnavnet Zeloten (Luk 6,15). Ud 
over det ved vi ikke meget om ham. Matthæus var til gen¬ 
gæld tolder, da han blev kaldet af Jesus. Tolderne samar¬ 
bejdede med romerne, som de hjalp med at opkræve penge. 

De var derfor temmelig upopulære blandt det jødiske folk. 
Matthæus sad ved sin tolderbod, da Jesus kom og sagde 
”Følg mig!” (Matt 9,9). Så blev også Matthæus discipel. 

Man skal selvfølgelig passe på med at udlede noget af, 
hvad der ikke står i bibelen. Men det er bemærkelsesværdigt, 
at der ikke står noget i evangelierne om, hvad Simon og 
Matthæus talte om, om deres uenigheder og om de havde 
voldsomme politiske diskussioner. Man kunne ellers fore¬ 
stille sig, at Simon ville skælde Matthæus ud for at samar¬ 
bejde med romerne og anklage ham for landsforræderi. 
Matthæus kunne måske have svaret, at Simon var en naiv 
dagdrømmer og idealist, og at det handlede om at få det 
bedste ud af situationen. Eller han kunne have advaret Si¬ 
mon om, at det kunne få katastrofale følger at bekæmpe ro¬ 
merne - og i så fald havde han ret, for det var netop efter et 
mislykket oprør, at romerne ødelagde Jerusalem under den 
første jødisk-romerske krig i år 70. 

Jesus’ disciple havde tilsyneladende ikke fantasi til at fo¬ 
restille sig, at Jesus ville omvælte hele den politiske og reli¬ 
giøse orden uden magt og vold. Simon og Matthæus har nok 
haft deres meninger om, hvordan Jesus som Messias skulle 
genoprette Israel. Men vi ved ikke noget om, hvilke politiske 
diskussioner de havde. Vi hører ikke noget om disciplenes 
indbyrdes politiske modsætninger. Evangelierne handler om 
noget mere radikalt, nemlig Jesus og det gudsrige, som han 
er kommet for at indstifte. Simon og Matthæus havde højst 
sandsynligt intet andet tilfælles end netop Jesus. Derfor har 
det måske virket akavet for dem, når Jesus bad for sine di¬ 
sciple, ”at de alle må være ét” (Joh 17,21). Men det er altså 
den virkelighed, som Simon og Matthæus må forholde sig 
til. Det er igennem Jesus, at Simon og Matthæus har fælles¬ 
skab, ingen andre steder. Ikke i sig selv, i deres politiske 
idéer og ambitioner, holdninger eller idealer, men i Guds 

rige, som sprænger alle binære politiske modsætningsfor¬ 
hold mellem mennesker. 

Noget af det fascinerende ved historien om, hvordan 
Jesus kalder Matthæus, er, hvordan Matthæus følger Jesus 
uden at sætte spørgsmålstegn ved hans bud: ”Følg mig!”, si¬ 
ger Jesus, og Matthæus følger ham. Det ville ellers give god 
mening, hvis Matthæus først skulle tænke sig om, og hvis 
han havde nogle forbehold, som skulle vendes før han 
kunne overtales til at følge Jesus. Men Jesus giver sig ikke til 
at diskutere med Matthæus - han forklarer ikke først Matt¬ 
hæus, at hans job som tolder er upatriotisk eller politisk 
uklogt. Matthæus skal ikke overbevises om bestemte politi¬ 
ske principper, før han beslutter sig for at følge Jesus: ”Følg 
mig!”, siger Jesus, og Matthæus følger ham. Det samme 
kunne man forestille sig skete med Simon Zeloten. Flan anså 
måske Jesus og hans disciple for at være nogle drøvtyggere 
eller nogle vattede pacifister, som ikke turde kæmpe mod 
romerne. Simon ville måske hellere have revolution og væb¬ 
net modstand i stedet for budskabet om at vende den anden 
kind til. Men alligevel fulgte han Jesus. Guds rige indstiftes 
af Jesus allerede i og med proklamationen af dets komme, 
for Guds Ord er et kreativt, skabende ord, som det var, da 
han skabte verden, og som det er nu, hvor han i Jesus lader 
sit rige blive en realitet blandt mennesker. 26 Når han erklæ¬ 
rer menneskers synder for tilgivne, er de virkelig tilgivne. 
Selve nyheden om gudsrigets tilstedeværelse iblandt os er 
nok til at få mennesker til at handle spontant. Når Jesus si¬ 
ger ”følg mig”, følger mennesker ham. 

Jesus gør det imidlertid klart, at det ikke er uden omkost¬ 
ninger at være hans discipel: ”Flvis nogen kommer til mig 
og ikke hader sin far og mor, hustru og børn, brødre og sø- 


26 Jiirgen Moltmann, The Way of Jesus Christ (1989), s. 95. 

stre, ja, sit eget liv, kan han ikke være min discipel” (Luk 
14,26). Jesus taler her om hele det netværk af sociale relatio¬ 
ner som mennesker indgår i. Det handler næppe om faktisk 
at ”hade” andre mennesker, men om at tage afstand fra påt¬ 
vungen samfundsmæssig, social og politisk orden og hierar¬ 
kier. I stedet for at forstå andre mennesker ud fra naturlige 
og menneskeskabte konventioner og normer, kalder Jesus 
sine disciple til at forholde sig til deres medmennesker i ly¬ 
set af evangeliet om gudsriget. Det har konsekvenser. 


Bjergprædikenen 


Kernen i evangeliet er budskabet om Guds rige, den nye 
virkelighed, der med Jesus er brudt ind i vores verden og 
vender alt på hovedet. Det bliver især tydeligt i saligprisnin¬ 
gerne, der indleder Jesus’ berømte bjergprædiken. Salige er 
”de fattige i ånden”, dem, der sørger, hungrer og tørster efter 
retfærdighed, de barmhjertige, og dem, der stifter fred, de 
”rene af hjertet”, og så videre. Himmeriget, som Guds rige 
kaldes her, er deres, og det tilhører dem, der forfølges på 
grund af retfærdighed (Matt 5,3-10). 

Saligprisningerne er ikke moralske idealer eller "dyder”, 
som kan opdyrkes, men profetiske udsagn til trøst for dem, 
som intet håb har i verden, som den ser ud. 27 At Guds rige 
tilhører ”de fattige”, som det hedder i Lukas-evangeliet, pro¬ 
blematiserer mildest talt vores stræben efter materiel rig¬ 
dom: ”Men ve jer, I som er rige, for I har fået jeres trøst.” 
(Luk 6,24). Ingen kan tjene både Gud og Mammon - altså 
penge og materiel ejendom i det hele taget - siger Jesus, og 
opfordrer sine disciple til ikke at bekymre sig for dagen og 


27 Stassen & Gushee, Kingdom Ethics (2003). 

vejen: Ligesom himlens fugle og markens liljer skal de have 
tillid til, at Gud giver dem, hvad de har brug for (Matt 
6,24ff). Det kan lyde kønt for os, der har mad og tøj til over¬ 
flod. Men for dem, der mangler, ville det være nådesløse ord, 
hvis ikke de blev sagt af ham, der selv var kommet med godt 
nyt til fattige. Kun ud fra evangeliet om Guds rige giver 
Jesus’ formaninger mening. Ikke at bekymre sig betyder at 
give afkald på at tjene Mammon, for derved at kunne tjene 
gudsriget i stedet. Tjener vi gudsriget frem for magt og ejen¬ 
dom, er vi også fri fra at skulle tjene magtens logik. Når vi 
ikke klamrer os til vores ejendomme, kan vi give afkald på 
de moralske og politiske principper, der opretholder sam¬ 
fundets magt- og ejendomsrelationer. 

Noget helt centralt i bjergprædikenen er således forma¬ 
ningen til ikke at svare på ondt med mere ondt, men med 
godt i stedet. Sådan fungerer det i gudsriget, hvor gengæl¬ 
delsesprincippets negative gensidighed (”øje for øje”) er er¬ 
stattet af positiv gensidighed. Derved brydes de mekanismer 
og systemer af vold og hævn, som kendetegner menneskers 
omgang med hinanden, og som ligger dybt indlejret i tradi¬ 
tioner, normer og moralske konventioner: 

T har hørt, at der er sagt: ’Øje for øje og tand for 
tand.’ Men jeg siger jer, at I ikke må sætte jer til 
modværge mod den, der vil jer noget ondt. Men 
slår nogen dig på din højre kind, så vend også den 
anden til. Og vil nogen ved rettens hjælp tage din 
kjortel, så lad ham også få kappen. Og vil nogen 
tvinge dig til at følge ham én mil, så gå to mil med 
ham. Giv den, der beder dig; og vend ikke ryggen 
til den, der vil låne af dig.” (Matt 5,38-42) 

Jesus tilføjer, at hans disciple skal elske deres fjender, og 
bede for dem, der forfølger dem. Gør de det, er de børn af 
deres "himmelske fader”, som lader sin sol stå op over både 

onde og gode. Det er nu altså ikke længere moralske merit¬ 
ter, der afgør, hvordan vi skal behandle hinanden. I Guds 
rige ophæves skellet mellem ven og fjende. Når Jesus i 
bjergprædikenen byder sine disciple at elske deres fjender 
(Matt 5,44), betyder det en ophævelse af modsætningsfor¬ 
holdet mellem mennesker og derfor også en ophævelse af 
den magtanvendelse, som forudsætter dette modsætnings¬ 
forhold (Barth). Når modsætningsforholdet mellem menne¬ 
sker ophæves, er der ikke længere noget, der kan legitimere 
ulighed, vold og magtanvendelse. 

Jesus’ ord kunne forstås sådan, at kristne slet ikke skal 
tænke over, hvordan de skal håndtere ondskab og uretfær¬ 
dighed, men blåøjet og naivt behandle alle pænt, også un¬ 
dertrykkende magthavere og voldsmænd. Men blandt andre 
Walter Wink har peget på, at Jesus’ befalinger om at vende 
den anden kind til, snarere end at forstås som udtryk for un¬ 
derkastelse, må forstås som udtryk for ikke-voldelig mod¬ 
stand - civil ulydighed med fredelige midler. 28 Wink peger 
på, at det ikke er tilfældigt, at Jesus taler om, hvad vi skal 
gøre, hvis nogen slår os på højre kind. Ifølge Wink blev det 
opfattet som uværdigt at slå nogen med venstre hånd, så at 
slå nogen på højre kind med højre hånd måtte indebære at 
slå med oversiden af hånden. Det gjorde man, når man slog 
underordnede. Men når offeret vender venstre kind til, lig¬ 
ger der deri en opfordring til at slå med flad hånd - og der¬ 
med også en opfordring til at anerkende én som ligeværdig. 
At ” vende den anden kind til” betyder ikke passivitet eller li¬ 
gegyldighed overfor ondskab, men at vold og had mødes 
med et krav om gensidig anerkendelse. 

Også opfordringen til at gå ”to mil” med den, der tvinger 
dig til at gå én mil, kan læses som en opfordring til civil uly- 


28 Walter Wink, The Powers That Be (1998). 

dighed med positive midler. Romerske legionærer havde 
vistnok ret til at tvinge beboere i besatte områder til at gå 
med dem én mil, men så heller ikke mere. Hvis man gik med 
dem udover, hvad de havde ret til, ville man bevæge sig 
uden for det ulighedsforhold, som var fastlagt af lovens 
rammer. Jesus opfordrer ikke til at samarbejde med magtha¬ 
verne, men peger i stedet på en "tredje vej” mellem passivi¬ 
tet og vold (Wink). Hævn erstattes af tilgivelse, ikke blot ved 
at principperne for gengældelse sættes i parentes, men ved 
at de vendes på hovedet eller opløses helt, så nye ligevær¬ 
dige forhold kan opstå. Jesus opfordrer ikke til passivitet, 
men til kreativ civil ulydighed med forsoning som mål. 

Jesus forbyder også sine disciple at sværge. Af sammen¬ 
hængen fremgår det, at vi skal lade være med at sværge, 
fordi vi alligevel ikke har magt over vores liv og situation. 
Det kan lyde ukontroversielt, men de politiske implikationer 
bliver hurtigt klare, når man lever i en kontekst, hvor der 
kræves absolut loyalitet over for samfundets magthavere. 
Blandt andre kvækerne og reformationstidens døbere før 
dem, lagde særlig vægt på dette bud med det resultat, at 
mange måtte lade livet, når de ikke ville sværge troskab 
mod myndighederne. Kun gudsriget har krav på vores abso¬ 
lutte loyalitet - og det kan føre til konflikter med det om¬ 
kringliggende samfund. Konflikten opstår vel at mærke 
ikke, fordi gudsriget indebærer en lov, der skal konkurrere 
med samfundets, men tværtimod fordi gudsriget indebærer 
frihed fra alle sociale, religiøse og politiske absolutter. 

Når Jesus i bjergprædikenen forklarer, at hans disciple 
skal faste i hemmelighed, bede privat og holde det skjult, 
når de giver til velgørenhed, handler det ikke om, at Jesus 
promoverer en særlig inderlig, men ganske ukontroversiel, 
fromhedsreligion. Tværtimod er det en polemisk afvisning 
af den selvhævdende religiøse praksis, som kendetegnede 

dele af datidens jødedom. I stedet for at dyrke alle mulige 
synlige religiøse praksisser og systemer, skal Jesus’ disciple 
leve i overensstemmelse med gudsrigets skjulte virkelighed. 
Det betyder ikke en flugt ind i sin egen religiøsitet, men 
tværtimod en forhøjet opmærksomhed på ens medmenne¬ 
skers ve og vel. Faste og bøn er ikke midler til selvhævdelse, 
men det modsatte. Det står klart, når vi medtænker bag¬ 
grunden for Jesus’ profetiske etik hos Esajas, der ligeledes 
afviste den religiøse praksis, som gjorde brug af fx aske som 
symbol på menneskets anger og selvydmygelse (Esajas 
58,5). I stedet opfordres til at arbejde for retfærdighed: 

”Nej, den faste, jeg ønsker, 
er at løse ondskabens lænker 
og sprænge ågets bånd, 
at sætte de undertrykte i frihed, 
og bryde hvert åg; 

ja, at du deler dit brød med den sultne, 
giver husly til hjemløse stakler, 
at du har klæder til den nøgne 
og ikke vender ryggen til dine egne.” 

(Esajas 58,6-9) 

Med Esajas i baghovedet er der åbenlyse politiske betyd¬ 
ninger i Jesus’ ord om fasten. Kort sagt består sand ”faste” i 
social og politisk retfærdighed. Det er denne profetiske for¬ 
ståelse, som Jesus trækker på, når han kritiserer sin samtids 
selvoptagede fastepraksis. Jesus kalder mennesker til at løfte 
blikket fra deres religiøse projekter, for i stedet at rette op¬ 
mærksomheden mod Guds rige, som er ved at blive en reali¬ 
tet. Guds rige handler ikke om mad og drikke, forklarer også 
Paulus, men om retfærdighed, fred og glæde i Helligånden 
(Rom 14,17). Faste ret forstået må bestå i at tage afstand fra 
de illegitime magtstrukturer, der betyder en ulige fordeling 
af rigdom og magt i samfundet. Faste er at forstå som et 

handlingsråb analogt til bønnens råb i ord om, at Guds rige 
må bryde frem (Hylleberg). 

Når Jesus i bjergprædikenen forklarer sine disciple, 
hvordan de skal bede, har Guds rige igen en central plads: 
”Fader vor, du som er i himlen, helliget blive dit navn, 
komme dit rige ...” (Matt 6,9). At bede til Gud er ikke først 
og fremmest at bede om bestemte ting, men i det hele taget 
at bede om, at gudsriget må blive en realitet iblandt os, så alt 
forandres. Kun i lyset af gudsriget giver det mening at bede 
om de mere konkrete fornødenheder, fx det "daglige brød”. 
Fadervor sætter med andre ord det konkrete og forhånden¬ 
værende ind i gudsrigets overordnede sammenhæng, hvilket 
også understreges af bønnens afslutning: ”For dit er riget, 
magten og æren i al evighed”. Jesus’ disciple skal bede om, 
at gudsriget må bryde frem - ikke fordi Gud ikke har mag¬ 
ten, men netop fordi han har magten til at lade sit rige 
bryde ind i vores verden. 

Ligeså vigtig er Jesus’ konklusion efter, han har forklaret, 
hvordan hans disciple skal bede: ”For tilgiver I mennesker 
deres overtrædelser, vil jeres himmelske fader også tilgive 
jer. Men tilgiver I ikke mennesker, vil jeres fader heller ikke 
tilgive jeres overtrædelser.” (Matt 6,14-15). Ordene må for¬ 
stås om en kommentar til bønnen om, at Gud må forlade os 
vores skyld, som vi forlader vores skyldnere (Matt 6,12). Po¬ 
sitiv gensidighed og tilgivelse er også her det centrale ind¬ 
hold af Jesus’ forkyndelse. Det fremgår også af konklusio¬ 
nen på bjergprædikenen: "Derfor: Alt, hvad I vil, at menne¬ 
sker skal gøre mod jer, det skal I også gøre mod dem. Sådan 
er loven og profeterne.” (Matt 7,12). Alle de bud og princip¬ 
per, som Jesus fremsætter i bjergprædikenen, følger af det 
ene princip, at vi skal behandle andre, som vi selv vil be¬ 
handles - og altså ikke af abstrakte og absolutte normer, 
som gælder uafhængigt af os selv. Det fundamentale princip 

om gengældelse, som lå i kernen af Gamle Testamentes lov, 
er nu omformet til et princip om at behandle andre, som 
man selv vil behandles (den gyldne regel). Det er den egent¬ 
lige intention med "loven og profeterne”. 29 Princippet lå im¬ 
plicit i gengældelsesprincippet - det positive lå skjult i det 
negative. Det handler stadig om gensidighed, men vi har nu 
at gøre med en gensidighed, som har kærligheden og tilgi¬ 
velsen som sit indhold, snarere end hævn og straf: Tilgiv, så 
skal I tilgives (Matt 6,14). 

Jesus gør det klart, at han ikke er "kommet for at ned¬ 
bryde loven, men for at opfylde den”. Det betyder ikke, at 
moseloven stadig gælder, men at intentionen med den, dens 
mening og formål, er tilvejebragt med Jesus. Helt tilbage til 
princippet fra historien om Noa, om at den, der udgyder an¬ 
dres blod, selv skal have udgydt sit blod, er kernen i loven 
gensidighed. Ved at sætte den gyldne regel i stedet for reg¬ 
len om ”øje for øje”, peger Jesus på, at intentionen i de 
gamle principper var den positive gensidighed, som indfan¬ 
ges i kravet om at behandle andre, som man selv vil behand¬ 
les. Loven er derved "opfyldt”, det vil sige, den har fået sin 
endelige, fuldendte form. 


De andres tjener 


Da Jesus med sine disciple er på vej til Jerusalem, spørger 
en kvinde ham ganske ublu, om ikke hendes to sønner kan 
få lov at regere sammen med ham i Guds rige. Jesus afviser 
ikke blankt, men spørger, om de mon er klar til at lide det. 


29 Når Jesus formaner til fjendekærlighed, siger han ikke derved noget 
radikalt nyt, forklarede Tertullian i sin apologi mod Markion. Det gam¬ 
meltestamentlige princip om ”øje for øje” skal egentlig ikke forstås som et 
princip om gengældelse, men som et princip, der skal forhindre vold. 

som han skal til at lide? Jesus gør det klart, at hvis hans di¬ 
sciple vil være noget i Guds rige, må de handle modsat den 
måde tingene fungerer på i denne verdens politiske spil. 
Jesus ved, hvad hans opgave er i Jerusalem, nemlig at give 
sit liv for at løskøbe mennesker fra syndens og dødens magt. 
Han er kommet for at tjene, ikke for at herske, og det skal 
afspejles i disciplenes forhold til hinanden: 

”1 ved, hvordan konger hersker og bestemmer 
over deres folk, og hvordan de store bruger deres 
magt. Sådan skal det ikke være hos jer. Den, der 
vil være stor, skal være de andres tjener, og den, 
der vil være leder, skal være slave for de andre. På 
samme måde er jeg, Menneskesønnen, ikke kom¬ 
met for at andre skal tjene mig, men for selv at 
være tjener. Med mit liv skal jeg købe mange 
mennesker fri.” 30 (Matt 20,25-28) 

Der ligger i Jesus’ ord en eksplicit afvisning af den måde, 
hvorpå politiske systemer er indrettet "blandt folkene”. Det 
fremgår, at Jesus forventer, at hans disciple derfor også skal 
afvise at herske og regere på den måde, som "konger” og "de 
store” gør det. Sådan skal det ikke være "blandt jer”. Hvis 
Jesus’ disciple vil være ligesom ham, må de tjene i stedet for 
at herske. Ligesom Jesus ikke efterstræber magt, skal hans 
disciple heller ikke efterstræbe magt over hinanden. 

I traditionelle syn på kirke og samfund er det ofte blevet 
misforstået sådan, at man skal finde sig i politisk uretfær¬ 
dighed og lade være med at gøre oprør, men det er netop en 
misforståelse, for pointen er snarere, at det mest radikale 
oprør, man kan gøre mod denne verdens uorden, er helt at 


30 I 1992-oversættelsen af bibelen står der: “I ved, at folkenes fyrster un¬ 
dertrykker dem, og at stormændene misbruger deres magt over dem.” 
Men ingen af de tilgængelige engelske oversættelser eller ældre danske 
oversættelser taler om misbrug eller undertrykkelse. 

undlade at gå ind på magtens præmisser. Det er ikke for 
sjov, at Jesus forbyder sine disciple at regere og udøve magt, 
men i stedet byder dem at tjene, for det er netop den måde, 
tingene fungerer på i Guds rige. Blandt kristne findes ingen 
autoritære ledere. Derved adskiller det kristne fællesskab sig 
fra alle politiske systemer. Hvor denne verdens riger alle 
fungerer ved ”magt over”, fungerer Guds rige ved ”magt un¬ 
der” (Boyd). Ved at tjene i stedet for at herske, kan Jesus’ di¬ 
sciple vise deres loyalitet mod gudsriget frem for mod denne 
verdens ”store” og mægtige. 

Da Jesus efterfølgende rider ind i Jerusalem, sker det ikke 
på en høj hest, men på et æsel (Matt 21,1-11). Den symbol¬ 
ske betydning er klar nok. Jesus er Guds søn, men også 
menneske på en sådan måde, at han i sin menneskelighed 
intet forsøg gør på at hæve sig over andre mennesker. Jesus 
giver afkald på magt for i stedet at tage ”en tjeners skikkelse 
på” og blive "mennesker hg”, som det hedder i Filipperbre- 
vet (Fil 2,7). Hvor han er til stede, er Guds rige midt iblandt 
os, men skjult i afmagt. Det er det samme principielle lige¬ 
værd, der kommer til udtryk, da Jesus senere vasker sine di¬ 
sciples fødder og byder dem fremover at gøre det på hinan¬ 
den. Pointen er næppe, at der i sig selv skulle være nogen 
særligt rituel værdi i at vaske hinandens fødder, men at det 
udtrykker den ydmyghed og tjeneste, som skal kendetegne 
dem indbyrdes, der bekender sig til Jesus som Guds søn. 

De anti-autoritære principper går igen, da Jesus forbyder 
sine disciple at lade andre kalde dem "fader”, "lærer” og 
"Rabbi”, altså "mester” (Matt 23,8-10). Hans disciple er 
brødre, for kun Gud er deres far, og Jesus selv er deres lærer. 
Igen er pointen, at disciplene skal undlade at udøve magt 
over andre, at de skal tjene i stedet for at herske. 

”1 må ikke lade jer kalde rabbi; for én er jeres 
mester, og I er alle brødre. Og I må ikke kalde 
nogen på jorden jeres fader; for én er jeres fader, 
han, som er i himlen. I må heller ikke lade nogen 
kaldejer lærer; for én er jeres lærer, Kristus. Men 
den største blandt jer skal være jeres tjener. Den, 
der ophøjer sig selv, skal ydmyges, og den, der 
ydmyger sig selv, skal ophøjes.” (Matt 23,8-12) 

Jesus’ udsagn om ydmyghed og tjeneste er her klart po¬ 
lemisk vendt mod de religiøse ledere, skriftkloge jøder og 
andre, der må have kaldt sig selv for fader, lærer og rabbi. 
Jødernes religiøse ledere havde gjort loven til et magtmiddel 
snarere end det udtryk for Guds befrielse, som den var, da 
Moses modtog den. Når Jesus forbyder sine disciple at kalde 
sig lærer, fader og mester, er det ikke, fordi han pådutter 
dem et nyt sæt moralske regler, men fordi han igen gør det 
klart, at alting er anderledes i Guds rige, og at hans disciple 
derfor også skal bære sig anderledes ad, end det er normen i 
de kendte strukturer af politisk og religiøs magt. 


Dom og straf 


De mange lignelser, som Jesus fortæller om dom og straf 
er i mange tilfælde rettet mod samtidens religiøse ledere så¬ 
vel som de politiske magthavere. Ofte kan det lyde som om 
Jesus taler om en dom efter døden eller en dommedag fjernt 
ude i fremtiden - hvilket understøttes af typiske bibelover¬ 
sættelser, der i mange tilfælde stadig er præget af middelal¬ 
derlig tankegang. Men hans hårde ord om dem, der skal ka¬ 
stes uden for gudsriget, de første, der skal blive de sidste, og 
så videre, handler snarere om de trængsler, der var ved at 
falde over det jødiske folk og dets religiøse elite - men også 

om den nye virkelighed, der var ved at bryde igennem med 
gudsriget. Der var ved at blive vendt op og ned på det hele. 
Mange af de nytestamentlige profetier om dom og straf ved 
”denne verdens” ende kan således forstås som omhandlende 
ødelæggelsen af Jerusalem og templet i år 70, og de efterføl¬ 
gende strabadser, som også kirken skulle udstå. 

I en velkendt lignelse taler Jesus om, hvordan Menneske - 
sønnen skal dømme folkeslag, og fårene skilles fra bukkene 
(Matt 25,31-46). Det er ikke umuligt, at Jesus trækker på en 
lignelse fra profeten Ezekiel, hvor Gud erklærer, at han vil 
dømme mellem får og geder - tilintetgøre de stærke, og 
styrke de svage, som han vil fodre med retfærdighed 
(Ezekiel 34). Det bemærkes ofte, hvordan kriterierne for 
dommen i Jesus’ lignelse er, hvordan de dømte behandler de 
fattige, sultne, nøgne og fængslede. Lignelsen handler dog 
næppe om en dommedag langt ude i fremtiden, men om den 
dom, der skulle til at falde over folkeslag og samfund, da 
den kendte verdensorden - bogstaveligt "tidsalder” - fik en 
ende med Jesus’ død og opstandelse. Disciplene har forinden 
spurgt Jesus, hvad der skal ske når deres tidsalder ender 
(Matt 24,3), og Jesus fortæller så, at da skal folkene dømmes 
efter, hvordan de behandler Jesus’ "mindste brødre”. Dermed 
kan i første omgang forstås hans disciple, altså kristne, som 
er Jesus’ brødre, men dernæst i det hele taget alle de svage i 
samfundet, som Jesus gør sig solidarisk med gennem kir¬ 
kens tilstedeværelse på samfundets margener. 

Det er værd at bemærke, at det ikke er enkeltindivider, 
der dømmes og skilles fra hinanden, efter hvordan de be¬ 
handler de udstødte, men hele folkeslag eller nationer. 31 Det 


31 Det kan indvendes, at "folkeslag” ( ethne ) er intetkøn, mens ”dem” (au- 
tous) er hankøn, og at ”dem” derfor må referere til enkeltindivider. At 
”dem” alligevel refererer til "folkeslag” forklarer eksegeter med et skel 
mellem grammatisk og naturligt køn, der især gælder i hebræisk-influeret 
græsk. Andre steder i NT omtales fx ånden ( pneuma ) som hankøn. 

tyder på, at lignelsen om fårene og gederne ikke så meget 
handler om individuel moral og etik, som den handler om 
sociale forhold, kulturer og politiske systemer. Det, der 
dømmes ude, "gederne”, er de systemer og kulturer, der mis¬ 
handler de svage, de fattige og de udstødte. Sådan har men¬ 
neskeskabte samfund i større eller mindre grad altid været, 
men den går ikke længere. Dem, der har del i gudsriget her 
og nu, er dem, der i solidaritet med de svageste har fælles¬ 
skab med Jesus og hans kirke på jorden, mens straf skal 
falde over dem, der mishandler og vanrøgter samfundets 
svage. At der i grundteksten tales om "tugt for en tidsalder” 
(Matt 25,46) snarere end om "evig straf” muliggør den 
læsning, at samfund, kulturer og politiske systemer, der in¬ 
stitutionaliserer ulighed og herredømme, møder deres ende¬ 
ligt i "ilden”, men at de konkrete mennesker, der udgør fol¬ 
keslagene, i sidste ende går fri, når de lutrede sættes fri fra 
den uretfærdighed de har taget del i. 

En lang række lignelser, især i Matthæusevangeliet, 
handler mere specifikt om forholdet mellem gudsriget og 
den jødiske religiøse elite på den ene side, og det nye guds- 
folk, de kristne, på den anden. Fx giver det god mening at 
forstå lignelsen om Lazarus og den rige mand i dødsriget 
(Luk 16,19-31) som en fortælling om forholdet mellem jøde¬ 
rne i skikkelse af farisæerne (den rige mand) på den ene 
side, og så alle dem, der på den anden side blev betragtet 
som outsidere. I levende live havde den fattige Lazarus tig- 
get ved den rige mands dør, for at få lidt af de krummer, der 
faldt fra hans bord. I efterlivet er rollerne byttet om. Bunden 
er vendt i vejret, dem udenfor har fået del i gudsriget. 
Selvom lignelsen givetvis handler specifikt om de åndeligt 
"rige” og "fattige”, siger den også noget om magthierarkier i 
det hele taget. Pointen er ikke den reaktionære, at de fattige 
nok skal få deres løn i "himlen” engang (det hele finder sted 

i dødsriget før opstandelsen), og derfor skal acceptere deres 
materielle fattigdom, men at der sættes et for mennesker 
uoverstigeligt skel ("kløft”) mellem de magtfulde og de mag¬ 
tesløse - og at gudsriget tilhører de sidste. 

Endnu mere tydeligt vendt mod jødernes religiøse ledere, 
er de lignelser, som Jesus fortæller, da ypperstepræsterne og 
folkets ældste, spørger ham med hvilken myndighed han 
underviser (Matt 21,23-32). For dem var deres status som 
undervisere et spørgsmål om at være autoriseret, om at be¬ 
sidde en magtposition. Jesus svarer med en lignelse om to 
sønner, hvor den ene svarer ja til at hjælpe sin far i vingår¬ 
den, men undlader, mens den anden svarer nej til at hjælpe, 
men gør det alligevel. Når Jesus konkluder mod ypperste¬ 
præsterne, at "toldere og skøger skal gå ind i Guds rige før 
jer”, kan det forstås sådan, at det ikke er den formelle auto¬ 
ritet, der giver de religiøse ledere "ret”, men at det handler 
om at være med, hvor gudsriget finder sted, trods manglen 
på social, moral og religiøs status og anseelse. 

Jesus fortæller derefter en lignelse om vingårdsbønder, 
der mishandler og dræber vingårdsejerens tjenere og til 
sidst hans søn. Pointen synes at være klar, da Jesus slår fast 
mod farisæerne, at "Guds rige skal tages fra jer og gives til 
et folk, som bærer dets frugter.” De jødiske religiøse ledere 
har misforvaltet deres myndighed som repræsentanter for 
gudsriget ved med magt at ville beholde dets frugter for sig 
selv. Skulle vi være i tvivl, forklarer Matthæus, at ypperste¬ 
præsterne og farisæerne forstod, at Jesus sigtede til dem 
med sine lignelser. Der er altså ingen tvivl om, at Jesus har 
lagt sig ud med samfundets magtfulde, religiøse elite. Kun 
fordi Jesus havde stor folkelig opbakning, var det svært at få 
ram på ham. 

Mammons magt 


Da jødernes religiøse ledere efterhånden var ved at få 
nok af Jesus, slog de råd om, hvordan de kunne få ham i fed¬ 
tefadet. Det er ved den lejlighed, farisæerne stiller Jesus 
spørgsmålet: ”Har man lov til at give kejseren skat eller ej? 
Skal vi give eller ikke give?” (Matt 22,16ff). Det bringer Jesus 
i farezonen, for svarer han ”nej”, har han lagt sig ud med de 
politiske myndigheder, men svarer han ”ja”, har han lagt sig 
ud med store dele af de jøder, der anså romerne for at være 
en illegitim besættelsesmagt. Jesus beder dem række ham en 
denar, og da han har gjort det klart, at pengene bærer kejse¬ 
rens billede og indskrift, slår han fast, at de derfor også til¬ 
hører kejseren: ”Giv kejseren, hvad kejserens er, og Gud, 
hvad Guds er!”. 

Blandt andre Niels Kjær har bemærket, at når Jesus beder 
sine modstandere om en denar, viser han, at han ikke selv 
anvender de kejserlige mønter - i modsætning til sine mod¬ 
standere, som derfor fremstår som hyklere. 32 Ved at anvende 
mønterne har de allerede selv anerkendt kejserens myndig¬ 
hed. Jesus slår med sit svar fast, at vil de have fordelene ved 
at bruge pengene, må de også finde sig i at betale skat. Ved 
selv at leve som fattig står Jesus derimod uden for systemet. 
Det handler ikke om, at kejseren har et særligt frirum til at 
gøre, hvad han vil, men tværtimod om at gøre det klart, at 
jøderne af egen vilje har ladet sig underkaste kejserens 
magt, hvorfor deres kritik af besættelsesmagten klinger hult. 
Kritikken er igen rettet mod de religiøse og skriftkloge, der 
stadig vægrer sig ved at gå ind på gudsrigets præmisser. 

Pointen kan samtidig være, at pengene er kejserens, fordi 
de bærer hans billede, mens hele mennesket til gengæld er 


32 Niels Kjær, Kristendom og Anarkisme (1972), s. 19. 

Guds, fordi det bærer Guds billede (Ellul). Skellet mellem 
Guds og kejserens går ikke gennem det enkelte menneske, 
men mellem konkrete mennesker på den ene side og den 
politiske magt på den anden. Ordene skal næppe læses som 
et skel mellem en sekulær og en åndelig sfære, som vi ofte 
gør det, men som en opfordring til at ophøre med at tjene 
Mammons magt, og de skel som pengenes logik sætter mel¬ 
lem mennesker. Vil vi tjene penge, eller vil vi tjene gudsri¬ 
get? Guds rige sætter os fri fra at tænke ud fra de præmisser, 
som i første omgang skaber den slags dilemmaer, som fari¬ 
sæerne udsatte Jesus for. Ved at tænke et stik dybere - ved 
at tænke teologisk, snarere end politisk - gøres det politiske 
relativt, så vi kan forholde os kritisk til det. 

Da en ung, rig mand på et senere tidspunkt spørger 
Jesus, hvad han kan gøre for at opnå evigt liv, svarer Jesus, 
at hvis han vil være "fuldkommen”, skal han skal sælge alt, 
hvad han ejer, give pengene til de fattige - og så i øvrigt 
følge ham (Matt 19,16-22). Den unge, rige mand går bedrø¬ 
vet bort - teksten antyder, at det skyldtes, at han havde me¬ 
get rigdom, som han skulle af med for at følge Jesus. Jesus 
forklarer efterfølgende, at det er ligeså svært for en rig 
mand at komme ind i Himlens rige, som for en kamel at 
komme igennem et nåleøje. Man kunne tro, det betød, at 
fattige så i kraft af deres fattigdom kunne klemme sig ind i 
gudsriget. Men at dømme efter disciplenes reaktion er po¬ 
inten med ordene om kamelen og nåleøjet, at det i det hele 
taget er umuligt for mennesker: ”Da disciplene hørte det, 
blev de meget forfærdede og sagde: »Hvem kan så blive 
frelst?«” (Matt 19,25). Vi er alle for rige til at kunne klemme 
os igennem nåleøjet. Vi er alle - også de fattige! - underka¬ 
stet Mammons herredømme og logik, og kan derfor ikke 
klemme os ind i gudsriget. 

Jesus bekræfter at det i det hele taget er umuligt for men¬ 
nesker at gøre noget for selv at blive frelst: ”For mennesker 
er det umuligt”, siger Jesus (Matt 19,26). Men han tilføjer 
noget vigtigt, nemlig at ”for Gud er alt muligt”. For Gud er 
alt muligt - også det, der er umuligt for os. Gud kan frelse 
dem, der ikke kan frelse sig selv. Igen er sammenhængen 
vigtig. For hvad er det, vi frelses fra? Sat i perspektiv af or¬ 
dene om de rige, kamelen og nåleøjet er det vores egen rig¬ 
dom, vi skal frelses fra. Eller måske er det rettere hele den 
livsform og den tankegang, der knytter sig til at tjene Mam¬ 
mon frem for Gud. Vi tænker i penge og ejendom, vi tænker 
økonomisk, i magt, i kategorier defineret ud fra princippet 
om noget-for-noget, i hvad vi selv kan præstere og klamre 
os til. Også de fattige er underlagt dette paradigme, for be¬ 
kymringer er som bekendt noget, der i den grad præger livet 
for dem, der ikke ejer meget. Det er nemt nok at sige til de 
rige, at de ikke må bekymre sig, men de fattige har intet 
valg. Der er ingen menneskelig vej ud af bekymringerne. 
Det er netop derfor, det er umuligt for mennesker ved egen 
kraft at træde ind i gudsriget, hvor der ingen bekymringer 
er, fordi alt er overladt til Gud. 


Korsets betydning 


Jesus bringer "godt budskab til fattige” (Luk 4,18-19) ved 
at gøre gudsriget nærværende for mennesker, der ellers ikke 
selv kan finde vej ind i det. Hvad det betyder, bliver imidler¬ 
tid først for alvor klart, da Jesus går i døden for os på korset. 
Da gør han det umulige og går ad den snævre sti (Matt 7,13- 
14), som ingen af os er i stand til at træde ind på, fordi vi er 
faret vild på den brede vej, magtens, pengenes, bekymrin¬ 
gernes, dømmesygens og voldens vej. 

At vejen til gudsriget er en snæver sti, står klart, da Jesus 
i Getsemane have, aftenen efter sit sidste måltid med discip¬ 
lene, venter på at blive forrådt og anholdt af de romerske 
myndigheder. Jesus er så skrækslagen, at han ifølge Lukas 
sveder blod (Luk 22,44), men han overgiver sig til sin Faders 
vilje. Optakten til begivenhederne i Getsemane er ifølge 
Lukas den besynderlige, at Jesus selv har befalet disciplene 
at købe nogle sværd. Formålet med at disciplene skulle be¬ 
væbne sig var, at Jesus derved skulle "regnes blandt lovover¬ 
trædere” (Luk 22,36-37). Da tempelvagterne kommer for at 
anholde Jesus, bør det derfor ikke overraske, at situationen 
eskalerer. Da Peter hugger en af vagternes øre af, kan det 
vel heller ikke komme bag på Jesus. Der var et formål med 
at lade situationen udvikle sig sådan. I hvert fald får Jesus 
nu mulighed for at frasige sig magtanvendelse. Jesus befaler 
Peter at stikke sværdet tilbage i ”dets sted”, hvor det hører 
hjemme, og slår fast, at "alle, der drager sværdet, skal dø ved 
sværdet” (Matt 26,52). Det svarer meget præcist til Guds ord 
til Noa om, at ”den, der udgyder menneskets blod, skal få sit 
blod udgydt af mennesker” (1 Mos 9,6). Det er netop det 
princip, der her igen bliver stadfæstet af Jesus. Imidlertid er 
det Jesus selv, der må tage straffen, da han bliver arresteret. 33 

Det gudsrige, Jesus er kommet med, skulle ikke indføres 
med vold og magt. Det gør Jesus klart under retssagen mod 
ham: ”Hvis mit rige var af denne verden”, siger Jesus, "ville 
mine disciple have kæmpet for, at jeg ikke skulle blive fan¬ 
get” (Joh 18,36). Det gjorde Peter jo godt nok i nogen grad, 
men Jesus stoppede ham. Guds rige er ikke af denne verden, 
det vil sige, det konkurrerer ikke med denne verdens politi¬ 
ske systemer på deres præmisser. Alligevel tager Jesus skyl¬ 
den på sig og accepterer sin dom - døden på et kors. Korset 


33 Ifølge ordet brugt i Lukas 22,36 var det vistnok små sværd eller store 
knive, som ikke var meget bevendt til at kæmpe mod romerske soldater. 

var det ultimative middel til at straffe politiske oprørere. 
Med sin forkyndelse af Guds rige havde Jesus vendt op og 
ned på alting. Derved kom han på kant med den religiøse og 
politiske elite i en sådan grad, at han blev skydeskive for 
den vold og magt, som er grundprincip i enhver politisk og 
religiøs orden. 

Paulus forklarer med ord fra Gamle Testamente, at ”den, 
der hænger på et træ” er "forbandet”, og at Jesus ved at blive 
forbandet har løskøbt os fra loven (Gal 3,13). Teologer har 
peget på, at der i korsfæstelsen ligger et umiskendeligt poli- 
tisk-juridisk aspekt: Det var primært outsidere - slaver og 
politiske oprørere - der blev korsfæstet i Romerriget. Jesus 
dør ikke ved en hændelig ulykke eller af naturlige årsager, 
men som politisk oprører, dømt af myndighederne, og som 
blasfemiker, dømt af de religiøse autoriteter. Jesus går ind 
under princippet om gengældelse som en, der er skyldig, 
trods sin uskyld, og tager derved straffen for os. Ved hans 
død er vi principielt sat fri fra den spiral af vold og gengæl¬ 
delse, vi har lagt os ind under med vores uretfærdighed. 

Også i et større perspektiv er korset blevet forstået juri¬ 
disk: Mennesket er på grund af sin synd anklaget i en rets¬ 
sag, hvor Gud sidder som dommer, og Satan ("modstan¬ 
deren”), som anklager. Evangeliet er, at dommeren selv beta¬ 
ler bøden. Det er et udmærket billede, men det skal forstås i 
en større sammenhæng. Satan eller Djævelen er ikke bare en 
anklager, men den øverste regent, ”denne verdens fyrste”, 
herskeren i det rige, de magtstrukturer, der i Ny Testamente 
omtales som "denne verden”. Forsoningen på korset består 
ikke blot i, at Gud betaler den bøde, som mennesket er ble¬ 
vet idømt, men i at mennesket overflyttes fra Djævelens 
herredømme til Guds rige: ”Han friede os ud af mørkets 
magt og flyttede os over i sin elskede søns rige” (1 Kol 1,13). 

Ved at betale vores gæld har Jesus afvæbnet "magterne og 
myndigheder”, som det hedder i Kolossenserbrevet: 

"Han slettede vort gældsbevis med alle dets 
bestemmelser imod os; han fjernede det ved at 
nagle det til korset; han afvæbnede magterne og 
myndighederne, stillede dem offentligt til skue og 
førte dem i sit triumftog i Kristus.” (Kol 2,14-15) 

Det, der holder mennesker fanget i slaveri er ifølge He¬ 
bræerbrevet frygten for døden. Med sin død besejrede Jesus 
dødens magt og satte mennesker fri fra frygten for døden 
(Heb 2,14-15). Der er en vigtig psykologisk pointe heri. Af 
frygt for døden forsøger vi at magte vores tilværelse, men 
bliver dermed slaver af omstændighederne. Dødens magt er 
også nødvendighedens magt - alt det, der er nødvendigt for 
at opretholde livet, siger indirekte noget om, at vi er under¬ 
lagt dødens magt. At Jesus ved at give afkald på magt har 
gjort døden magtesløs, betyder, at vi ikke længere behøver 
at leve i bekymring for vores liv og sikkerhed, og derfor 
ikke behøver at adlyde "magter og myndigheder". 

Jesus er imidlertid ikke bare død på korset i stedet for os. 
Syndernes forladelse er ikke kun en juridisk transaktion, 
men en gennemgribende begivenhed, der sætter en effektiv 
stopper for det magtbegær, den dømmesyge og uretfærdig¬ 
hed som var syndens kerne. Jesus er død for os, men vi er 
også døde med ham, forklarer Paulus: "vi har sluttet, at når 
én er død for alle, er de alle døde” (2 Kor 5,14). Jesus er ikke 
kun død i stedet for os, men vi er også døde sammen med 
ham på korset. Vores gamle kollektive "jeg”, det magtsyge 
menneske, som vi kender fra bibelens beretninger, fra men¬ 
neskehedens samlede historie og fra vores daglige erfarings¬ 
verden, er korsfæstet og dødt. Det er rigtignok endnu ikke 
klart, at det er sådan, men evangeliet forkynder, at Gud på 

korset har sat en grænse for menneskehedens samlede uret¬ 
færdighed. På korset fuldender Jesus menneskehedens om¬ 
vendelse til Gud, som begyndte med hans dåb i Jordan og 
efterfølgende forkyndelse af Guds rige. Ved helt at give af¬ 
kald på magt på vores vegne, har Jesus gjort det muligt for 
os at træde ind i Guds rige. 

Korset kan imidlertid ikke stå alene. Uden Jesus’ opstan¬ 
delse fra de døde er der ingen gode nyheder, intet nyt liv i 
gudsriget. 34 Paulus skriver videre, at Jesus døde for alle, ”for 
at de, der lever, ikke længere skal leve for sig selv, men for 
ham, der døde og opstod for dem” (2 Kor 5,15). Paulus kon¬ 
kluderer, at enhver, der er i Kristus, er en ny skabning: ”Det 
gamle er forbi, se, alt er blevet nyt!”. Korset handler ikke 
bare om et regnestykke, der skal gå op. Guds dom er også en 
kreativ dom. Vi er døde med Jesus for at blive skabt på ny i 
kraft af hans opstandelse. I Første Petersbrev hedder det, at 
vi er ”født igen” til et nyt håb i kraft af Jesus’ opstandelse fra 
de døde (1 Pet 1,3). I den korsfæstede er en ny skabning, 
indbegrebet af gudsriget, påbegyndt i ”delen for helheden” 
for resten af verden (Moltmann). I Jesus’ opstandelse har 
Gud skabt begyndelsen på en ny menneskehed, der fri af 
uretfærdighed, magt og myndighed er i stand til at træde 
ind i gudsriget. 


34 Alexandre Christoyannopoulos har bemærket, at "kristne anarkister” 
ofte ikke tillægger opstandelsen nogen særlig betydning, hvis de overho¬ 
vedet anerkender dens realitet. Tolstoj skrev den helt ud af sin gendigt¬ 
ning af evangelierne, som alene fokuserer på det, som Tolstoj mente var 
kernen i Jesus’ åndelige lære. Men det er netop i opstandelsen, at det nye 
menneske skabes, der har del i gudsriget. 

Kosmisk perspektiv 


Evangeliet handler om en hel ny virkelighed, der i alle 
aspekter er ved at bryde ind i vores. Frelseshistorien angår 
ikke kun det enkelte menneske, men hele skaberværket, 
som lider under magternes og myndighedernes herre¬ 
dømme. Paulus forklarer, at Jesus er i færd med at under¬ 
lægge sig alle sine fjender, og at enden kommer, når al magt 
og myndighed - i sidste ende også dødens magt - er tilintet- 
gjort (1 Kor 15,25-28). Pointen er ikke, at der undervejs i 
kampen mod magter og myndigheder skal indføres en auto¬ 
ritær kristen orden, men tværtimod, at alle former for herre¬ 
dømme og autoritet skal tilintetgøres. Kærlighed er ikke en 
særlig fin eller sofistikeret form for magt, men alternativet 
til magt. Gud ”er” kærlighed, så når Jesus engang har til- 
intetgjort al magt og myndighed, så Gud kan være ”alt i 
alle” handler det om, at kærlighed står til at erstatte magt. 
Det er det større perspektiv, som Jesus’ død på korset og 
hans efterfølgende opstandelse skal ses i lyset af. 

Også i Åbenbaringsbogen er Jesus først og fremmest den 
korsfæstede herre, symboliseret ved lammet. Med sit vilde 
billedsprog er Johannes’ Åbenbaring en svær nød at knække 
- og ofte er dens voldelige beskrivelser af Guds kamp mod 
verdensmagterne blevet læst sådan, at når Jesus kommer til¬ 
bage er der no more Mr. Nice Guy. Men som mange kom¬ 
mentatorer har peget på, kan også Åbenbaringsbogen læses 
som et vidnesbyrd om, hvordan Gud overvinder menneskers 
vold og magt ved at give afkald på magt (Boyd). Selv da 
Jesus omtales som ’løven af Judas stamme” er det som det 
slagne lam, der står midt på tronen. Selv når der tales om 
lammets "vrede”, må der forstås den mildhedens modstand 
mod voldens brutalitet, som i det hele taget kendetegnede 
Jesus’ virke på jorden. Da Guds Ord, Jesus, kommer ridende 

på en hvid hest for at føre krig, er det med et sværd, der 
kommer ud af hans mund. Guds Ord kæmper med ordet, 
ikke med vold og magt. Jesus undergraver og omstyrter 
magten ved at forkynde fredens evangelium. Det blod, der 
pletter hans kappe, er hans eget, ikke hans fjenders. Fol¬ 
keslagene er i Åbenbaringsbogen fordrukne i magt og vold, 
men lammet sejrer over sine fjender ved at ofre sig selv. 

Åbenbaringsbogen er som sådan et billede på de første 
kristnes martyrium og lidelser under kristenforfølgelser - 
og et løfte om, at deres afmagt i det lange løb vil sejre over 
verdensmagternes vold og magt. 


Sat fri til frihed 


Korset betyder frihed. Guds lov havde i Gamle Testa¬ 
mente en funktion, men den kan ikke holde mennesker 
nede i ufrihed. Paulus forklarer, at Moseloven med alle sine 
bud viste, at mennesket ikke i sig har evnerne til at magte 
sin egen tilværelse, at vi er uretfærdige, og har brug for en 
frelser. Loven, som blev givet gennem en "engel”, var dog 
kun en "opdrager”, indtil Kristus kom (Gal 3,23-26), men så 
heller ikke længere. Det er nu Jesus, der tager sig af menne¬ 
skers forhold til Gud, ham, der gør mennesker retfærdige. 
Paulus skriver sig ind i den profetiske tradition med dens 
kritik af religiøs selvretfærdighed og legalisme. Den retfær¬ 
dighed, der viser sig i troen, består ikke i en bestemt livsstil 
i overensstemmelse med religiøse normer, men i en tillid til 
og trofasthed mod Guds rige. Den gamle lov, med dens krav 
og anklager mod mennesker, er afskaffet. Vi har ikke læn¬ 
gere brug for formidlende instanser mellem os og Gud, vi er 
ikke længere underlagt magter og myndigheder og deres 

love, normer og regler: ”1 er ikke under loven, men under 
nåden”, skriver Paulus (Rom 6,14). 

Med Helligånden har Gud stiftet en ny pagt med menne¬ 
sker - gudsrigets lov er lagt i menneskers indre, så ingen 
længere skal belære hinanden og sige ”kend Herren!”, som 
det hedder i Hebræerbrevet (Heb 8,10). Den sproglige enhed 
mellem mennesker, som blev brudt, da mennesket i histo¬ 
rien om babelstårnet forsøgte at opnå herredømme over sig 
selv, er blevet genetableret med Helligånden. På pinsedag 
kan mennesker af forskellige folkeslag pludselig forstå hin¬ 
anden igen (ApG 2,1-13). Men nu er det ikke længere men¬ 
neskets egen magtudøvelse, der skaber enheden, men Guds 
egen handlen i Helligånden. Når Helligånden virker i men¬ 
nesker, er dens frugt "kærlighed, glæde, fred, tålmodighed, 
venlighed, godhed, trofasthed, mildhed og selvbeherskelse”, 
skriver Paulus (Gal 5,22). Den Helligåndens enhed, der nu 
findes, er et fællesskab i mangfoldighed, en enhed, der ikke 
er kendetegnet af skel mellem mennesker, men af grænse¬ 
overskridende kærlighed og frihed. Der er i Kristus ikke 
græker eller jøde, kvinde eller mand, slave eller herre, slår 
Paulus så berømt fast (Gal 3,28). 

Helligånden gør mennesker myndige midt i magtesløshe¬ 
den. Alle, der har taget imod Jesus har han givet myndighed 
(i exousia) til at blive Guds børn, hedder det først i Johannes- 
evangeliet (Joh 1,12), hvor det imidlertid også gøres klart, at 
dem, der tror på hans navn, ikke er født af menneskers vilje 
eller beslutning. Evangeliet giver os frihed inden for ram¬ 
merne af den frihed, som Gud allerede har givet mennesket 
(Barth). Synd er i lyset af evangeliet at identificere sig med 
den gamle skabning, den gamle, magtsyge menneskehed i 
stedet for den nye skabning i Kristus. Synd er i lyset af 
evangeliet at ville tjene de magter og myndigheder, som 
Kristus har besejret: "Dengang, da I ikke kendte Gud, træl- 

lede I for guder, som i virkeligheden ikke er guder”, skriver 
Paulus, og tilføjer, at nu hvor I kender Gud, "hvordan kan I 
så atter vende tilbage til de svage og ynkelige magter? Vil I 
nu igen trælle for dem?” (Gal 4,8-9). Vi er døde med Kristus 
fra "verdens magter”, og skal derfor ikke lade nogen dømme 
os, eller underkaste os påbud, hedder det tilsvarende i brevet 
til Kolossenserne, hvor menneskers "påbud og lære” også af¬ 
vises som falsk visdom og "selvvalgt gudsdyrkelse” uden 
værdi (Kol 2,16-23). 

Kristne er fri, men samtidig under "Kristi lov” (1 Kor 
9,21), det vil sige buddet om at elske sin næste som sig selv 
(Rom 13,8). Det er nu ikke længere historisk etablerede 
magtrelationer, traditioner og overleverede normer, der skal 
bestemme forholdet mellem mennesker, men alene kærlig¬ 
hed. Evangeliet gør det muligt, men også påkrævet, at leve i 
overensstemmelse med en ny virkelighed, hvor andre prin¬ 
cipper gælder end dem, som denne verdens magter og myn¬ 
digheder gør gældende med vold og tvang. Det er i magtes¬ 
løshed, ydmyghed, mildhed og kærlighed, at evangeliets fri¬ 
hed udfolder sig. I en gådefuld passage forklarer Paulus så¬ 
ledes, at Gud gav ham ”en torn i kødet”, for at han ikke 
skulle blive hovmodig af de store åbenbaringer, han havde 
modtaget: "Min nåde er dig nok, for min magt udøves i 
magtesløshed”. Gud virker ikke gennem magt, men i mag¬ 
tesløshed. Paulus skriver videre: 

”Jeg vil altså helst være stolt af min magtesløshed, 
for at Kristi magt kan være over mig. Derfor er 
jeg godt tilfreds under magtesløshed, under mis¬ 
handlinger, under trængsler, under forfølgelser og 
vanskeligheder for Kristi skyld. For når jeg er 
magtesløs, så er jeg stærk.” (2 Kor 12,7-10) 

Paulus kan tilsvarende skrive, at ”Guds svaghed er stær¬ 
kere end mennesker” (1 Kor 1,25). Derfor udvælger og kal¬ 
der Gud netop de afmægtige og svage, ikke de stærke og 
magtfulde: ”det, som er svagt i verden, udvalgte Gud for at 
gøre det stærke til skamme, og det, som verden ser ned på, 
og som ringeagtes, det, som ingenting er, udvalgte Gud for 
at gøre det, som er noget, til ingenting” (1 Kor 1,27-28). For¬ 
målet er på en måde, at magten nivelleres. Det er ikke, fordi 
afmagt og magtesløshed i sig selv har værdi, men fordi de er 
led i den plan, der har til formål i sidste ende at tilintetgøre 
alle former for magt. 

John Howard Yoder har peget på, at opfordringen til at 
"tage sit kors på sig” ikke skal forstås som en metafor for i 
almindelighed at acceptere livet også i dets hårde stunder, 
men at det specifikt og konkret handler om, at forholde sig 
til magt på netop den måde, som Jesus gjorde det. Den 
kristne afmagt må ikke forveksles med passivitet eller un¬ 
derkastelse, men er en kamp mod magten med andre midler 
end de kendte: ”Nok lever vi som andre mennesker, men vi 
kæmper ikke som andre mennesker”, skriver Paulus og tilfø¬ 
jer: ”Vore kampvåben er ikke verdslige, men mægtige for 
Gud til at bryde fæstningsværker ned. Vi nedbryder tanke¬ 
bygninger og alt, som trodsigt rejser sig mod kundskaben 
om Gud” (2 Kor 10,4-5). Paulus forestiller sig det kristne liv 
som en kamp, der vel at mærke kæmpes med troens våben. 
Kristne kæmper ikke mod mennesker i ”kød og blod”, men 
mod "myndigheder og magter, mod verdensherskerne i 
dette mørke, mod ondskabens åndemagter i himmelrum¬ 
met” (Ef 6,12). Fordi Jesus ved at frasige sig magten har be¬ 
sejret magterne og myndighederne, kan kristne som han nu 
kæmpe for alternativer til magt og herredømme uden først 
at tilrane sig magt. 

At give afkald på magt i kærlighed, betyder ikke passivi¬ 
tet og uduelighed, eller fx tør intellektualitet frem for et ak¬ 
tivt liv. Guds rige består ikke i ord, men i kraft, skriver 
Paulus også (1 Kor 4,20). Med ”kraft” ( dynamis ) skal ikke 
forstås magt eller herredømme, men altså netop en evne til 
at leve og handle, som følger af Helligåndens gerning i men¬ 
nesker. Den myndighed (Joh 1,12), der er forbundet med det 
at være ”Guds barn”, handler altså ikke om retten til at 
udøve magt over andre, men om at blive som den Gud, der 
når sine mål ved at tjene frem for at herske. Enhver, der el¬ 
sker, er født af Gud, hedder det i Første Johannesbrev. Der 
findes i kærligheden en myndighed hinsides magt og af¬ 
magt. Der er alternativer til herredømme, magt og vold - 
det er muligt at leve i overensstemmelse med evangeliet om 
Guds rige, også selvom vi gang på gang fejler, og viser os 
uværdige til gudsrigets fred og kærlighed. Ikke desto mindre 
er den realitet, der gælder om os, at vi er nye mennesker på 
grund af Jesus, hans død og opstandelse, og at Guds rige 
derfor er nær. At tro er at stole på og have tillid til, at den 
virkelighed gælder om os, at også vi har fået lov at leve med 
evangeliet om gudsriget som fortegn for vores liv. 

”Jeg hævder altså med andre ord, at der også fin¬ 
des en anti-autoritær form for religiøsitet! Det 
faktum, at man tror på, at der findes en gud, 
behøver nemlig hverken at bunde i eller medføre 
en autoritær indstilling til livet. Det kommer fuld¬ 
stændig an på, om man anser denne gud for at 
være en enevældig, despotisk, autoritær og livs- 
fjendsk gud, der kræver total underkastelse over¬ 
for sine ofte livsdræbende bud, eller man tror på 
en gud, der nok har skabt verden med alt dens liv, 
men også fra først af har villet, at det var lighed, 
frihed, glæde og kærlighed, der skulle findes midt 
i dette liv.” 


- Niels Kjær 1972 


Man kan selvfølgelig være lidt skeptisk over for, om 
Ny Testamente i sig selv indebærer noget, der kan kaldes 
"anarkisme” i moderne forstand. Det er imidlertid ikke så af¬ 
gørende. Det vigtige er, at det, jeg har beskrevet, igennem ti¬ 
den har inspireret kristne til at formulere forskellige former 
for magtkritik ud fra den opfattelse, at Guds rige udgør et 
magtfrit rum, som alternativ til alle kendte former for magt 
og herredømme. 

"Kristen anarkisme” kan ikke forstås i forlængelse af det 
ene eller andet sæt politiske idealer, skal vi tro den ameri¬ 
kanske teolog Vernard Eller, men må forstås som essentielt 

dialektisk. 35 At tænke dialektisk vil sige at tænke i modsæt¬ 
ninger. Det radikale skel, der findes mellem skaber og skab¬ 
ning, betyder, at der ingen kontinuitet findes mellem men¬ 
neskelige idealer og Guds rige. At tænke dialektisk handler 
imidlertid også om at finde et tredje punkt på den anden 
side af modsætningerne. Guds rige er en negation af vores 
positive idealer, men også en negation af vores revolutio¬ 
nære destruktivitet, for begge dele udspringer af menne¬ 
skets forsøg på selv at magte sin virkelighed. Guds rige er 
aldrig en del af denne verden, aldrig et resultat af menne¬ 
skets magt og formåen, men må forstås som en nåde, der 
bryder ind i verden på trods af vores afmagt og uformåen¬ 
hed. Forsøget på at magte virkeligheden med fx politisk 
magt indebærer omvendt, forklarer Eller, nødvendigvis en 
afvisning af nåden - altså det, der gives gratis af Gud - fordi 
politisk magt og herredømme i sig selv bygger på et princip 
om proportionalitet og fortjeneste. Enhver politisk magt er 
per definition "nådesløs”, fordi menneskelig svaghed og yd¬ 
myghed, for den politiske tankegang betyder at miste magt 
over virkeligheden. Jesus indstifter derimod Guds rige ved 
at give afkald på magten. Guds rige kræver ingen magt, in¬ 
gen vold for at fungere, ingen undertvingelse af virkelighe¬ 
den for at være til. Det betyder, at det ikke er, når vi er mest 
magtfulde, at vi bedst kan være redskaber for gudsriget, 
men tværtimod, at Guds "magt udøves i magtesløshed”, som 
Paulus skriver. Guds nåde virker netop, hvor mennesket 
magtesløst tager del i den retfærdighed, der viser sig i kor¬ 
sets afkald på magt og herredømme: ”Only anarchy under¬ 
stands that justice needs grace” (Eller). I det følgende skal vi 
se nærmere på, hvad det perspektiv på evangeliet om guds¬ 
riget betyder for en række centrale teologiske spørgsmål. 


35 Vernard Eller, Christian Anarchy: Jesus’ Primacy over the Powers (1987). 

Teologisk religionskritik 


Karl Marx hævdede, at religionskritikken er forudsætnin¬ 
gen for enhver samfundskritik. 36 Religion kan bredt forstås 
som de kulturelle, rituelle og moralske praksisser, som vi 
indgår i, når vi har at gøre med det, vi anser for at være hel¬ 
ligt. Religion drejer sig om opdelingen af virkeligheden i 
rent og urent, rigtigt og forkert, hellige og uhellige steder, 
særlige tidspunkter og så videre. Religion kan forstås som 
en projektion, hvor mennesker tillægger tingene en værdi, 
de ikke har i sig selv (Feuerbach), for derved at magte deres 
liv og forhold til hinanden. Religion giver en ellers flad vir¬ 
kelighed struktur og dimensioner. Religion giver en brugbar 
forklaring på tilværelsens sammenhænge, livet et tilsyne¬ 
ladende indhold, tryghed og sikkerhed og garantier for 
fremtiden, hvis bare mennesker tror og gør det rigtige (P.G. 
Lindhardt). Som sådan behøver religion ikke noget "overna¬ 
turligt” gudsbegreb. Der findes masser af sekulær religion - 
civilreligion, humanisme og kapitalisme - hvor det er sta¬ 
ten, en idé om mennesket og pengene, der dyrkes som gu¬ 
der. Intet af dette har for et nøgternt blik værdi i sig selv, 
men får værdi, når mennesker tillægger en ellers værdineut¬ 
ral virkelighed betydning. 

Når traditioner, normer og subjektive moralske holdnin¬ 
ger gives et religiøst fundament, går de fra at være histori- 


36 "Kampen mod religionen er altså indirekte kampen mod den verden, 
hvis åndelige aroma er religionen. Den religiøse elendighed er både et ud¬ 
tryk for den virkelige elendighed og en protest mod denne virkelige elen¬ 
dighed. Religionen er den undertrykte skabnings suk, en hjerteløs ver¬ 
dens ømhed, og de sjæleløse tilstandes sjæl. Det er folkets opium.” (Marx). 
Til Marx’ religionskritik bemærkede Chesterton: "The truth is that Irreli¬ 
gion is the opium of the people. Wherever the people do not believe in 
something beyond the world, they will worship the world. But, above all, 
they will worship the strongest thing in the world.”. G.K. Chesterton, 
Christendom in Dublin (1932), s. 58. 

ske, relative og foranderlige til at få et skin af absolut, evig¬ 
gyldig sandhed. Religion bliver et magtredskab, der bruges 
til at fralægge sig ansvaret for sin livsform. I stedet for at stå 
ved sine moralske holdninger som netop ens egne, leverer 
religion muligheden for at give værdierne et fast, metafysisk 
fundament - i stedet for at sige ”jeg mener”, kan vi med 
gudsbegrebet i hånden sige, ”det er Guds vilje”. Mennesker 
tager Gud til indtægt for deres egne normer og værdier for 
at give dem ekstra vægt og pondus. Selv når religiøse nor¬ 
mer forsøges forsvaret med "rationelle argumenter”, har 
man kun derved lagt endnu et lag på i forsøget på at sløre, 
at de religiøse normer i bund og grund er ren og skær 
magtudøvelse. Forsøget på at legitimere sin egen moral og 
livsform med henvisning til Gud er et misbrug, der indebæ¬ 
rer, at man tager Guds navn "forfængeligt” - det er blasfemi 
- i strid med forbuddet i De ti bud (2 Mos 20,7). 37 

Evangeliet om Guds rige står i modsætning til alle for¬ 
mer for religion, for det modsiger ethvert menneskeligt for¬ 
søg på at bemægtige sig virkeligheden med normer for rent 
og urent, helligt og uhelligt. Hvis vi forstår religion som et 
sæt praksisser og moralske normer, som mennesker skal in¬ 
dordne sig under, er kristendom slet ikke religion. Kristen¬ 
dom handler tværtimod om, hvordan Gud frisætter menne¬ 
sker fra al den slags. Ikke mindst frisætter evangeliet os fra 
de falske skel og magthierarkier mellem mennesker, som vi 
selv har skabt og sat i system. At være kristen er at være fri¬ 
sat fra de "guder, som i virkeligheden ikke er guder” (Gal 
4,8). Guds altomfattende dom har til formål at befri menne- 


37 Paradoksalt nok kan det derfor være det sekulære samfund, der bedst 
formår at håndhæve Moselovens forbud mod at tage Guds navn forfæn¬ 
geligt: Det sekulære samfund har i det mindste den fordel, at det ikke lev¬ 
ner meget plads til at begrunde moralske og politiske synspunkter med 
henvisning til Guds vilje - religiøse argumenter mødes som oftest med 
latterliggørelse eller ligegyldighed. 

sket fra dets mislykkede forsøg på selv at frembringe Guds 
rige. Guds rige står derfor i radikal modsætning til alle poli¬ 
tiske, moralske og religiøse idealer. Deri ligger en ideologik¬ 
ritik, der kan ligne marxismens, men som går langt videre. 
Evangeliets religionskritik går videre end de fleste tilfælde 
af aktuel religionskritik, der sjældent kommer videre end til 
afvisningen af et abstrakt gudsbegreb. Men det er i det hele 
taget alt det, vi ærer og elsker og sætter over alt andet, der 
er vores gud (Origenes). Det behøver ikke at være en gam¬ 
meldags ”gud”, men kan lige så vel være penge, teknik, idéer 
og idealer, sundhed, velstand og velfærd, som nådeløst kræ¬ 
ver af os, at vi skal gøre os fortjent til livet ved at under¬ 
lægge os den ene eller den anden habitus. Politiske systemer 
kan forstås som en slags afguder, og politiske ideologier er i 
det lys en slags religion. Den populære religionskritik, som 
kun interesserer sig for letkøbte klichéer om, hvad religion 
er, begår derfor den fejl, at det, der egentlig er samfundets 
religion(er) - fx kapitalisme, forbrugerisme, teknologi - får 
lov til at gå under radaren og derved fri af kritik. Den typi¬ 
ske religionskritik, er snarere samfundsbevarende og reak¬ 
tionær end egentlig kritisk, fordi den afviser alt det, der har 
potentialet til radikalt at modsige den samfundsmæssige 
status quo. 

Formaningen til at ”prøve alt” og "holde fast ved det 
gode” (1 Thess 5,21) kan forstås som en opfordring til kritisk 
at gennemtænke det overleverede i stedet for blindt at tage 
autoriteters ord for gode varer. Den kritiske grundholdning, 
der således fulgte med evangeliet, blev udfoldet i de første 
kristnes afvisning af hedenskabets afgudsdyrkelse. For 
Paulus var synd principielt afgudsdyrkelse, altså at dyrke 
skaberværket i stedet for skaberen (Rom 1,25). Factantius 
forklarede i det tredje århundrede, at de utallige guder og 
religiøse praksisser dækkede over, at mennesker ophøjede 

deres partikulære traditioner, skikke og sædvaner til abso¬ 
lutter - ofte med ufred og strid til følge. Evangeliet forkyn¬ 
der derimod, at den samme Gud skabte alle mennesker på 
lige vilkår til retfærdighed og evigt liv. Alle er derfor princi¬ 
pielt forbundne i et fælles broderskab, forklarede Lactantius, 
men når det gensidige fællesskab mellem mennesker er ble¬ 
vet brudt, skyldes det uvidenhed om den sande Gud som 
alle menneskers fælles ophav. Da mennesker begyndte at 
dyrke en mangfoldighed af afguder, opløstes fællesskabet 
mellem mennesker med det resultat, at magt blev ret. Kri¬ 
stendommen afslører med andre ord religionskritisk afguds¬ 
dyrkelse som udtryk for menneskelig selvhævdelse og 
magtbegær og genetablerer i stedet den gensidighed og det 
fællesskab mellem mennesker, som gjaldt, før mennesket 
gav sig til at opfinde afguder. 38 

Menneskets drift efter at skabe sine egne guder er et gen¬ 
nemgående tema i bibelen. En rød tråd i de bibelske for¬ 
tællinger er menneskets tilbagevendende forsøg på at sikre 
sig gennem religiøs og politisk orden. Religion er menne¬ 
skets forsøg på at retfærdiggøre sig selv, den yderste legiti¬ 
mering af menneskets dømmesyge og begær efter magt. Re¬ 
ligion er derfor sjældent den kilde til gensidig menneskelig 
respekt og anerkendelse, som det ofte påstås. Når Gud er 
død, er alt tilladt, siger vi (Dostojevskij). ”Gud” skulle på en 
eller anden måde være garanten for moralens opretholdelse. 
Men det omvendte er også tilfældet: Det er netop, når vi kan 
retfærdiggøre vores behov for selvhævdelse og magtudø¬ 
velse med henvisning til ”Guds vilje”, at vi for alvor bliver i 
stand til at overskride almenmenneskelige moralske normer. 
Som Pascal observerede, gør mennesker netop ondt med 
største fornøjelse, når de gør det med god samvittighed. Det 


38 Lactantius, Epitome divinarum institutionem 59. 

er netop, når mennesker kan retfærdiggøre deres ondskab 
religiøst og moralsk, at den for alvor løber løbsk - det burde 
være overflødigt at nævne aktuelle grusomheder i Mellemø¬ 
sten og andre steder. 39 

Den lære, som kan uddrages af religionshistorien i det 
hele taget, sættes på spidsen i fortællingen om Jesus. De jø¬ 
diske skriftkloges dom over ham er det klokkeklare udtryk 
for, hvordan religiøs dømmesyge fører den værste brutalitet 
med sig. På korset afsløres det, at religion i sidste ende er 
menneskets forsøg på at beherske Gud. Men opstandelsen 
viser, at Gud helt bogstaveligt ikke kan holdes nede. Kærlig¬ 
heden er stærkere end døden. Der er håb trods alle menne¬ 
skets forsøg på at bemægtige sig virkeligheden ved hjælp af 
religion. Der er håb, selvom vi har slået Guds søn ihjel. Nå¬ 
digt erklærer Gud mennesket retfærdigt, på trods af alt dets 
mislykkede selvretfærdighed. Nåden skærer igennem al reli¬ 
gion og kan derfor heller ikke sættes i noget religiøst sy¬ 
stem. Guds kærlighed sprænger vores forsøg på at beherske 
vores virkelighed. Guds nåde kan vi ikke ordne og regulere, 
kun bede om. Vi kan ikke gøre os fortjent til gudsriget ved 
religiøse praksisser, men Gud kan erklære os retfærdige på 
trods af vores uretfærdighed. 

Meget af det, vi kalder kristen religion og kristne "vær¬ 
dier”, er et produkt af kristendommens fortløbende fusion 
med hedensk kultur, filosofi og religion. Også kristendom¬ 
men selv må derfor løbende udsættes for kristen religions- 
kritik, hvis evangeliet skal stå klart frem. Evangeliet er en 
frisættelse fra religion, uanset om der er tale om den ”over- 


39 Historisk og aktuelt viser det sig, hvordan politiske og religiøse ideolo¬ 
gier, der ikke vil vide af evangeliet om gudsriget, aktivt forfølger kristne 
på mest brutal vis. 75% af verdens forfulgte religiøse er således kristne i 
skrivende stund. Især i Mellemøsten, Afrika og Kina er der problemer, 
men også i Vesten møder konvertitter til kristendommen ofte hård mod¬ 
stand fra deres tidligere trosfæller. 

naturlige” af slagsen, eller om der er tale om humanismens, 
civilreligionens eller kapitalismens dyrkelse af mennesket, 
staten, det folkelige fællesskab, nationen og Mammon, 
vækst og velstand. Når det, der burde være et engagement i 
andre menneskers ve og vel, i stedet bliver til navlepilleri og 
privat religion, kommer det let til at tjene som påskud for 
ikke at efterleve gudsrigets krav. Vi risikerer at gå så meget 
op i vores egen tro og livsstil, at vi helt glemmer, at det slet 
ikke er os selv, det handler om. Religiøse mennesker kan til 
alle tider være nok så fromme, men lige lidt hjælper det, når 
det ikke kommer andre til gavn. Jesus kalder mennesker til 
at løfte blikket fra deres religiøse projekter for i stedet at 
rette opmærksomheden mod Guds rige, som med ham er 
ved at blive en realitet iblandt os. 


Én Gud - ingen hersker! 


Et af den moderne anarkismes velkendte slogans lyder: 
”Ingen Gud, ingen hersker!” (Blanqui). Tanken er, at religion 
altid er blevet brugt til at legitimere politisk undertrykkelse, 
og at man derfor må afskaffe ethvert gudsbegreb, hvis man 
vil undertrykkelsen til livs. Det giver god mening, hvis der 
med ”gud” menes et princip, der sidder i toppen af et gudgi¬ 
vent magthierarki med niveauer af menneskelige magtha¬ 
vere under sig (”hier-arki” betyder "hellig orden” eller "hel¬ 
lig magt”). Men sådan er det kristne gudsbegreb netop ikke. 
I det klassiske kristne gudsbegreb er Gud som skaber radi¬ 
kalt forskellig fra alt i denne verden - og altså derfor ikke 
en del af en hierarkisk orden. Tanken har rod i den jødiske 
Shemå: ”Hør, Israel! Herren vor Gud, Herren er én” (5 Mos 
6,4). Gud er verdens skaber og herre, én og udelelig, og der- 

for ifølge tidlige kristne tænkere også på samme tid ube¬ 
grænset, uendelig og umulig at sætte på begreb. 

Af "distinktionen mellem Gud og alt andet” (Sokolowski) 
fulgte i tidlig kristendom en "negativ teologi”, hvor Gud, der 
kun kan tros, men aldrig begribes, i sit væsen alene kan be¬ 
skrives som negationen af det, der ikke er Gud. 40 Da Nikolaj 
Berdjajev erklærede, at Guds rige er anarki, var det med en 
negativ teologi i baghovedet: Guds rige er negationen af alle 
de former for magt, vi kender og er vant til. Eller med andre 
ord: Gud er magt uden "magt” (Eckhart). Den kristne Gud er 
ikke som hedenskabets filosofiske gud en selvtilstrækkelig, 
verdensfjern instans, eller en autoritær hersker, der regerer 
med vold og magt, men en gud, hvis magt er radikalt for¬ 
skellig fra den magt, som vi kender fra mennesker, og som 
derfor kan virke i afmagt (Barth). Gud kender vi kun i hans 
åbenbaring, som person i mennesket Jesus Kristus - ikke 
som et filosofisk princip. Når vi derfor ikke kan have noget 
fastlagt, abstrakt begreb om Gud, kan vi heller ikke udlede 
nogen politisk orden af vores teologi. Guds rige står i mod¬ 
sætning til alle former for politisk orden. Guds rige er med 
andre ord et anti-rige, et ”un-kingdom” (Mark van Ste- 
enwyk), som afspejler Guds uendelighed og enhed, men 
som af samme grund aldrig kan sættes på endelig formel. 
Det må vise sig i verden som negation af en hvilken som 
helst hierarkisk magtorden, der vil sætte skel mellem men¬ 
nesker. 

En skarp teologisk magtkritik udfoldes ikke mindst hos 
den kappadokiske teolog og biskop Gregor af Nyssa (c. 335- 
395). 1 sin kateketiske tale forklarede Gregor, at Gud demon- 


40 Gud kender vi kun som den, vi netop ikke kender og forstår (Tertulli- 
an). Ifølge fx Justin Martyr, Aristides af Athen, Klemens af Alexandria 
kan skaberværket, der har en begyndelse, en arche, umuligt begribe den 
Gud, der er uskabt og uden begyndelse, anarche. 

strerede sin almagt ved at blive afmægtig. 41 Gud er almæg¬ 
tig, men i en sådan forstand, at han på korset kunne magte 
det paradoks at være afmægtig og mægtig på én og samme 
tid. Guds magt svarer derfor ikke til de begreber om magt, 
vi gør os. Som Gud selv er også gudsriget ubegribeligt, hvil¬ 
ket forklarer, hvorfor Jesus altid kun omtalte det i lignelser. 
Guds rige er slet ikke et rige som andre riger, der virker ved 
vold og magt - det er kun for at lette forståelsen, at vi kal¬ 
der det et ”rige”, forklarede Gregor i sin prædiken over 
Fadervor. I en prædiken over saligprisningerne slog Gregor 
fast, at intet menneskeligt retfærdighedsbegreb svarer til 
Guds retfærdighed. Alle forsøg på at skabe retfærdighed ved 
hjælp af den ene eller anden politiske orden ender altid i 
selvmodsigelser: For at kunne uddele straf er man nødt til at 
tilrane sig myndighed, og for at fordele goderne i samfun¬ 
det, er man nødt til først at tilrane sig goder. Forudsætnin¬ 
gen for politisk retfærdighed er egentlig uretfærdighed, og 
derfor undergraver alle forsøg på at skabe politisk retfær¬ 
dighed sig selv. Kun gudsrigets retfærdighed er fri for indre 
modsigelser. Men kristendommen sætter ikke noget "kri¬ 
stent” retfærdigheds-begreb i stedet for det verdslige, hvis vi 
dermed mener et princip, som kan lægges til grund for en 
samfundsorden. Retfærdighed er i virkeligheden intet andet 
end Kristus selv. Evangeliet ophæver alle vores retfærdig¬ 
hedsbegreber. Det gode og det retfærdige er ikke noget, 
mennesker kan opnå og besidde, for kun Gud er god og ret¬ 
færdig. 42 Gregor understregede samtidig, at vi aldrig kan 
blive perfekte, og derfor synes den eneste menneskeligt mu¬ 
lige retfærdighed at være en stadig, vedvarende afvisning af 
alle endelige former for retfærdighed såvel som uretfærdig- 


41 Gregor af Nyssa, Den kateketiske tale 26. 

42 Se prædikenerne i Gregor af Nyssa, Politisk syge (2017) samt Gregors 
prædikener over Fadervor. 

hed. Nietzsche havde for så vidt ret i, at den kristne ligesom 
anarkisten er modstander af alt, hvad der er ”varigt”. 

Den negative teologi er dog kun én side af sagen. Tre¬ 
enighedslæren kom også til at spille en rolle i den teologiske 
magtkritik. Nok er den kristne Gud i sit væsen én, uendelig 
og ubegribelig - men samtidig er Gud treenig: Fader, Søn og 
Helligånd. Ligesom Gud er tre personer i ét væsen, har alle 
mennesker i kraft af at være skabt i Guds billede del i en 
fælles menneskelighed, pointerede Gregor af Nyssa. Lige¬ 
som der består et ligeværdigt, magtfrit fællesskab mellem 
Faderen, Sønnen og Helligånden, bør der derfor også mel¬ 
lem mennesker bestå et ligeværdigt, magtfrit fællesskab. In¬ 
gen kan gøre sig til herre over andre uden at krænke den 
principielle enhed, som menneskeheden udgør. Mennesker 
er ligesom de guddommelige personer på én gang unikke og 
del af en fælles, ukrænkelig enhed. At mennesker har en in¬ 
stinktiv tendens til at ville gøre sig lige med deres overord¬ 
nede ved at gøre oprør mod enhver overmagt, viste ifølge 
Gregor, at mennesker af naturen er ligeværdige. Når man 
gør sig til herre over andre, hæver man sig op over den fæl¬ 
les menneskelighed - og på den måde gør man sig selv til 
Gud. Selve det at gøre sig til herre over andre er med andre 
ord blasfemi. 

Den tankegang fortjener sammenligning med moderne 
former for anarkisme. Den russiske anarkist Mikael Bakunin 
afviste kristendommen ud fra det rationale, at hvis Gud er 
herre, så må mennesket være slave. Det giver sådan set god 
mening, men Gregors pointe er altså, at menneskeheden er 
skabt til at være selvbestemmende, og at alle former for sla¬ 
veri og magthierarkier derfor må afvises. Fordi Gud har sat 
mennesker fri fra dødens magt, har vi ingen ret til at herske 
over andre. Den tanke førte til en radikal kritik af slaveri. 
Ved at forsøge at opdele menneskeheden i "ejendom” og 

"ejerskab” gør slavehandleren menneskeheden til sin egen 
slave og sin egen herre. Derfor er det absurd, skriver Gregor, 
at opdele menneskeheden i hersker og undersåt. Når ikke 
engang Gud gør mennesker til slaver, så kan mennesker hel¬ 
ler ikke legitimt gøre sig til herrer over hinanden. Gud har 
én gang for alle givet mennesker frihed, og ingen har derfor 
ret til nu at bruge magt og vold mod sine medmennesker. 
Netop fordi Gud er "herre”, er mennesket frit. 

Gregor forklarede, at døden viser os, at vores eget liv 
ikke tilhører os selv, og at vi derfor heller ingen ret har til at 
herske over andres liv. Derimod er det menneskets opgave 
at efterligne den ydmyghed, som Kristus viste, da han ved at 
blive menneske blev tjener for os i stedet for at herske. Det 
er ikke den ubegribelige, almægtige skabergud, som menne¬ 
sker kaldes til at efterligne, men den Gud, der gav afkald på 
sin magt og blev menneske. At efterligne Gud handler ikke 
om at flygte fra alt menneskeligt, men om at acceptere sin 
egen og andres menneskelighed. 

At blive forenet med Gud betyder ikke at give afkald på 
sin frihed, men tværtimod at nå en tilstand, hvor man lige¬ 
som Gud er selvbestemmende og uden hersker, forklarede 
Gregors søster Makrina i en dialog med Gregor. 43 Guds plan 
er at sammenfatte alt i ét i Kristus (Ef 1,10), så han kan være 
"alt i alle” - og vejen dertil går gennem tilintetgørelsen af 
alle former for "magt og myndighed” (1 Kor 15,28). Guds 
rige realiseres, når alle frivilligt, af kærlighed, bekender 
Jesus som Herre. 44 At bekende, at Jesus er Herre er noget 
ganske andet end blind religiøs underkastelse. Bekendelsen 
til den korsfæstede - den bekendelse, der ifølge Paulus frel¬ 
ser (Rom 10,9) - er tværtimod en bekendelse til ham, der 
sætter mennesker fri. 


43 Gregor af Nyssa, Om sjælen og opstandelsen. 

44 Se Gregor af Nyssa, In illud. 

En ikke-voldelig Gud? 


En vigtig komponent i mange former for "kristen anar¬ 
kisme” (fx Jacques Elluls) er det princip om ikke-vold, der 
typisk udledes af Jesus’ liv og lære - og ofte mere principielt 
af et begreb om Gud som essentielt ikke-voldelig. Fordi Gud 
som menneske har afvist alle former for vold og magt, må 
også kristne afvise alle former for vold og magt. En kilde til 
den opfattelse findes i tidlig kristendom. Tvang og vold er 
fremmed for Gud, der ikke sendte sin søn for at herske, men 
for at frelse mennesker med mildhed, overtalelse og venlig¬ 
hed, hed det således i det andet århundrede i Brevet til Diog- 
netus, som slog fast, at kristne af netop den grund frasiger 
sig magt og rigdom. Irenæus forklarede, at det budskab, som 
blev forkyndt af apostlene, fik hedningerne til at "smede 
deres sværd om til plovjern og deres spyd om til vingårdsk¬ 
nive”, som det hed i profetien fra Mika (Mik 4,3). Sådan er 
forholdene i det nye gudsrige, som Jesus med sin tjeneste, 
død og opstandelse har indstiftet på jorden midt iblandt os. 
Når mennesker, der blev kristne, gav afkald på krig og vold 
og magt, var profetien realiseret. Origenes understregede på 
samme måde, at det var absolut forbudt for kristne at slå an¬ 
dre ihjel, da kristne lever under Kristi universelle lov. 

Flere moderne fortolkere har peget på, at evangeliet in¬ 
debærer en form for pacifisme i lyset af en "ikke-voldelig 
Gud”. 45 Når Jesus citerer Esajas og udråber godt nyt for fat¬ 
tige, standser han frimodigt og ruller skriftrullerne sammen, 
før han når til de ord hos Esajas, der taler om Guds hævn 
(Luk 4,21). Det hænger sammen med, at Jesus ikke kom for 
at sætte sit folk fri ved hjælp af magt, vold og hævn, men 
ved selv at dø for mennesker (Distefano). Korset åbenbarer 


45 J. Denny Weaver, The Nonviolent God (2013). 

ifølge denne læsning endegyldigt en Gud, der ikke gør brug 
af vold og magt for at nå sine mål. Den gammeltestament¬ 
lige og tilsyneladende voldelige Gud skal ses i lyset af Ny 
Testamente. De voldelige passager i Gamle Testamente skal 
læses som udtryk for, hvordan Gud fremstod for mennesker, 
i særdeleshed israelitterne, før Jesus. Vi skal lære at læse 
mellem linjerne, ligesom Paulus gør det i sine breve. Paulus 
er som skriftklog jøde godt kendt med sin bibel og dens op¬ 
fordringer til vold mod dem, der spottede Gud. Men efter sin 
omvendelse læser han Gamle Testamente i et nyt lys. 

Når Paulus fx i Romerbrevet skriver, at kristne skal over¬ 
vinde ondt med godt, citerer han Femte Mosebog, hvor Her¬ 
ren slår fast, at "hævnen er min” (Rom 12). I Femte Mosebog 
forstås det som en begrundelse for at hævne vold med vold, 
men i lyset af korset læser Paulus passagen modsat ved at 
udelade det, der strider mod evangeliets ånd. 46 En lignende 
omfortolkning af skriften findes, når Paulus hævder, at det 
var en dødsengel, ”en ødelægger”, der dræbte dem, der 
fulgte Korah i et oprør mod Moses. I den oprindelige beskri¬ 
velse er det Herren selv, men ifølge Paulus var det altså en 
dødsengel, der stod bag. At der i Ny Testamente sker et 
skifte i synet på volden i de bibelske historier hænger sam¬ 
men med en udvikling i teologisk indsigt (Boyd). Gud til¬ 
lader onde magter at tugte og straffe mennesker, men han 
handler selv anderledes, når det kommer til stykket. Korset 
åbenbarer endegyldigt Gud som ikke-voldelig og en fjende 
af alle former for magt og tvang. Det er ikke kun, da Jesus 
lader sig korsfæste, at Gud virker gennem afmagt. Jesus er 
ikke nogen guddommelig superhelt, en machotype, der kun 
til lejligheden går inkognito som en ydmyg tjener, men det 
lam, der er "slagtet siden verdens skabelse” (Åb 13,8). 


46 Derek Flood, ”The Way of Peace and Grace: How Paul Wrestled with 
Violent Passages in the Hebrew Bible”. 

Korset skulle, ifølge kommentatorer, fra det perspektiv 
åbenbare, at Gud aldrig har været voldelig. Aktuelt har flere 
teologer således forbundet en kristen magtkritik og paci¬ 
fisme med en gentænkning af traditionelle gudsbilleder og 
forsoningslære - altså læren om den forligelse mellem Gud 
og mennesker, der finder sted på korset og i opstandelsen. 
At man har villet gentænke forsoningslæren, hænger blandt 
andet sammen med, at den traditionelle opfattelse er blevet 
brugt til at legitimere politisk magt. Siden middelalderen har 
det været almindeligt at opfatte Gud som en fyrste, hvis ære 
blev krænket af menneskets synd. Da vi ikke selv kunne be¬ 
tale, måtte Jesus tage straffen, så menneskene - eller i hvert 
fald nogle af dem - kunne gå fri. Gud er vred, og det skal gå 
ud over nogen. Gud lader sin vrede gå ud over Jesus, der på 
korset betaler gælden til Gud, så vi kan slippe for straf. Den 
opfattelse har været udbredt frem til i dag og er det stadig. I 
tanken ligger et begreb om en voldelig Gud, der løser kon¬ 
flikter ved hjælp af rå magtudøvelse. Men den tankegang 
fører ifølge kritikere til en uevangelisk legitimering af vold, 
magt og autoritære former for politik samt en fejlagtig for¬ 
ståelse af forholdet mellem kirken og samfundsmagten. 

Kritikere har peget på, at den middelalderlige forsonings¬ 
lære hverken passer på den bibelske eller tidlig kristendom. 
Her blev Gud snarere opfattet som den kærlige befrier, der 
løskøber mennesket fra dødens magt. Jesus dør ikke som be¬ 
taling til en vred Gud, men hans død er den pris, Gud er klar 
til at betale for at befri mennesket fra døden. Jesus dør for at 
besejre magt og myndighed ved selv at frasige sig magten - 
ikke for at tilfredsstille en voldelig og magtsyg Gud. Med 
den opfattelse af forsoningen bliver det mere nærliggende at 
afvise magt og vold som i modstrid med evangeliet. 47 Den 


47 Johannes Værge, Guddommelig uorden (2016). 

udbredte myte, at vold kan skabe forsoning og udfrielse 
(”myten om udfriende vold”), har ikke evangelisk belæg 
(Wink). Jesus’ død på korset er ikke et udslag af guddomme¬ 
lig vrede, der skal forsones med et blodigt voldsoffer, men 
tværtimod kulminationen på Guds almægtige afmagt. 

Vi kan dog næppe, som nogle moderne fortolkere forsø¬ 
ger det, bortforklare samtlige voldelige passager i bibelen. 
Selv hvis volden udøves af onde magter eller engle, er det 
ofte Gud, der i sidste ende står bag. Vi kan ikke fritage Gud 
for ansvar og behøver det heller ikke. Det væsentlige er det 
endemål, som Guds historie med menneskeheden retter sig 
imod. Volden i Gamle Testamente kan virke brutal og me¬ 
ningsløs, men der er ofte fred og forsoning på den anden 
side af volden - og det er det, vi skal fokusere på. Formålet 
med Guds dom er i sidste ende nåde, barmhjertighed, fred 
og forsoning. Når Gud gør brug af vold, er det altid et svar 
på menneskets ondskab. Gud udsletter med syndfloden stør¬ 
stedelen af menneskeheden, netop fordi "jorden var fordær¬ 
vet og fyldt med vold for øjnene af Gud.” (1 Mos 6,11). Den 
død, som følger af syndefaldet, er ikke kun en straf, men 
ifølge mange oldkirkelige teologer et led i Guds plan, det 
middel, han bruger til at genoprette sin faldne skabning. 48 

Den endelige dom finder sted på korset. Da Jesus lader 
sig korsfæste, tager han hele den syndige menneskehed med 
sig i døden. Jesus er død én gang for alle, og vi er én gang 
for alle døde med ham (2 Kor 5,14). Gud har ved at korsfæste 
menneskeheden i sin søn "straffet synden i kødet” (Rom 8,3). 
Derved er der sat en grænse for synden, tæppet er revet væk 
under al menneskelig selvhævdelse, magt og vold, som står 
tilbage uden noget blivende fundament. Korset betyder 
afskaffelsen af det gamle, syndige menneske, det er Guds 


48 Se Theophilus af Antiokia, Ad Autolycum 11,26. 

altomfattende ”nej” til den magtsyge og selvhævdende men¬ 
neskehed, vi kender. Korset sætter en befriende grænse for 
vores selvhævdelse. En ny verden er blevet mulig. 

Dermed dog ikke sagt, at vold i sig selv skaber forligelse 
og forsoning. Vold er aldrig i sig selv en kreativ kraft (Yo- 
der). Jesus’ voldelige død på korset er ikke i sig selv en ny¬ 
skabelse af mennesket. Først med Jesus’ opstandelse er det 
nye menneske en realitet. Der er ingen forbindelse mellem 
de to - undtagen i troen. Fra ”tro til tro” åbenbarer Gud den 
nye skabning, som er usynlig for det gamle menneske. Synd 
er vantro (Joh 16,9), det vil sige at identificere sig med den 
gamle, magtsyge menneskehed, som der ellers blev sat en 
grænse for, da Jesus døde på korset. Synd er derfor også i 
selvtægt at ville afskaffe det gamle menneske med vold og 
magt, som om det ikke allerede var gjort på korset (Barth). 
Det sker, når denne verdens revolutionære forsøger at lægge 
det gamle samfund i ruiner, eller når moderne ”transhuma- 
nister” vil erstatte det gamle menneske med en ny digital 
menneskehed. Meningen kan være god nok - man vil synd, 
uretfærdighed, undertrykkelse og ulighed til livs én gang for 
alle. Men derved fornægter man jo også det forhold, at syn¬ 
den faktisk allerede er lagt død med Kristus på korset. Vi 
kan forsøge at efterabe Gud, gøre hans projekt til vores, 
gøre os selv til guder, ved ivrigt at slå ned på alle tendenser 
til synd omkring os - det har religiøse mennesker gjort til 
alle tider. Men det er ikke det, vi er kaldet til, for Gud har 
sat en stopper for synden én gang for alle. Vi har derfor in¬ 
gen ret til at tage sagen i vores egen hånd og med vold og 
magt forsøge at indføre den retfærdighed, der kun kommer 
fra Gud. Vi er derimod kaldet til at tage del i den historie, 
der følger efter opstandelsen. Det er den endelige åbenba¬ 
ring af Gud, der er normativ for kristne. Kristne skal se 

mennesker i lyset af opstandelsens nye, forsonede liv: "Altså 
kender vi fra nu af ingen rent menneskeligt” (2 Kor 5,16). 

Evangeliet tvinger os til at tænke i andre baner end vol¬ 
dens - i kreative baner. Ikke-vold og pacifisme handler for 
så vidt om at se andre mennesker i lyset af evangeliet, at se 
mennesker, som den nye skabning, de er i Kristus. Teologer, 
der forsvarer ikke-voldspraksis på evangelisk grundlag, taler 
om, at ikke-voldens formål er at lede undertrykkere og 
magtudøvere til at anerkende dem, de undertrykker, som 
mennesker. Mennesker begår kun systematisk overgreb på 
deres medmennesker, for så vidt de opfatter dem som ikke- 
mennesker eller som mennesker i mindre grad end dem selv. 
Ikke-voldelig modstand mod magt har til formål at overbe¬ 
vise voldsmanden om offerets menneskelighed for derved at 
umuliggøre volden: "Ikke-voldens logik er således korsets 
logik, som leder den, der praktiserer ikke-voldelig mod¬ 
stand, ind i hjertet af Kristi lidelser”, skriver Jim Douglass. 
Kærlighed omformer lidelse til en modstand, der har poten¬ 
tiale til at forandre modstanderen. 49 

Som kreativ praksis må afmagt imidlertid ikke forveksles 
med den underkuedes påtvungne svaghed, slavemoralens 
opportune strategi, der skal ægge voldsmanden til medli¬ 
denhed og venlighed mod den undertrykte. I så fald er paci¬ 
fisme intet andet end et moralsk stockholmsyndrom. Det er 
afgørende, at ikke-voldelig praksis, som det var tilfældet 
med Jesus, fremstår som en frivillig og derfor værdig mod¬ 
stand mod uretfærdighed, magt og vold. Det var ikke princi¬ 
piel pacifisme, der kendetegnede Jesus’ liv, men det at han i 
enhver ny situation valgte ikke at bruge magt (Ellul). Der 
bør med "kristent anarki” ikke forstås en idealistisk paci¬ 
fisme, men om konkrete ikke-voldelige alternativer til magt. 


49 James W. Douglass, The Non-Violent Cross: A Theology of Revolution 
and Peace (1968). 

Det handler ikke om at hævde et abstrakt moralsk princip, 
men om i konkrete forhold til mennesker at afvise den vold 
og magt, som netop forsøger at hente sin retfærdiggørelse i 
abstrakte moralske principper. Anarki som trospraksis skal 
tilsvarende forstås som konkrete forsøg på at skabe magtfrie 
rum, snarere end et politisk projekt eller ideal. Kristendom i 
praksis indebærer et afkald på magt, men samtidig også et 
kreativt alternativ til magten. 


Magter og myndigheder 


Anarki som kristen trospraksis betyder at vidne om gud¬ 
srigets magtfrie rum. Men det betyder også en kamp mod de 
"magter og myndigheder’’, som Jesus ifølge Ny Testamente 
afvæbnede på korset, men som stadig rører på sig. Spørgs¬ 
målet er, hvad disse "magter og myndigheder” egentlig er 
for noget? Traditionelt er der med bibelens tale om magter 
og myndigheder blevet forstået alverdens mytologiske stør¬ 
relser - faldne englemagter, djævle og dæmoner. Tænk¬ 
somme kristne har ofte anvendt filosofiske begreber i forsø¬ 
get på at forstå de bagvedliggende realiteter mere principi¬ 
elt. Påvirket af samtidens filosofi forstod teologer i senantik¬ 
ken magterne psykologisk, som lidenskaber og følelser, der 
tager magten fra os, mens moderne teologer har talt om 
magter og myndigheder som sociologiske mekanismer og 
strukturer. Den ene opfattelse udelukker ikke den anden, for 
der er tale om aspekter af en åndelig virkelighed, der kan 
være svær at sætte ord på. 

Walter Wink har peget på, at det åndelige og det materi¬ 
elle i bibelen er to sider af samme sag. Sammen med enhver 
konkret, materiel virkelighed findes en åndelig virkelighed. 
At "magter og myndigheder” udgør den åndelige virkelig- 

hed, der ligger bag konkrete, synlige organisationer, er især 
tydeligt hvad angår det, der har en kulturel, økonomisk, po¬ 
litisk og symbolsk betydning. Når vi fx kan forstå to filialer 
af en burgerkæde som det samme fænomen, er det, fordi der 
er noget, der binder de to sammen, som går ud over det rent 
materielle. Vi har, på et mere omfattende plan, også fornem¬ 
melsen af, at fx byer kan have deres særlige ”ånd”, en udefi¬ 
nerbar stemning, der gennemtrænger hele byen og regulerer 
dens liv. Man kan ligesom opsluges af byens ånd. Andre 
gange taler vi om "tidsånden”. 

Tingenes ånd er hverken god eller ond i sig selv, men 
kan blive det, når den tager magten fra mennesker. Wink 
forklarer, at når der i Ny Testamente tales om "denne ver¬ 
den”, bruges ordet kosmos, der også kan betyde orden eller 
system. Det er ikke den skabte verden som sådan, der er 
ond, men det system af magt og vold, som materielt kom¬ 
mer til udtryk i en konkret politisk og økonomisk orden. 
Verden er skabt god, men enhver orden - fx social, kulturel, 
økonomisk, politisk, religiøs - som vi forsøger at beherske 
verden med, er per definition præget af ulige magtstruktu¬ 
rer. Bag den orden findes et system af "magter og myndig¬ 
heder", der danner det åndelige kit, der binder magtstruktu¬ 
rerne sammen. William Stringfellow pegede på, at vi med 
"magter og myndigheder” i princippet kan forstå hvilke som 
helst sociale institutioner og organisationer, virksomheder, 
staten og økonomiske aktører, som den kristnes kamp står 
imod, hvis vi skal tage Efeserbrevets kampråb for pålydende 
(Ef 6,12). Den kamp er imidlertid ofte blevet glemt. Kirken 
har i tidens løb gjort meget for at sætte fokus på individuel 
synd, påpegede Walter Rauschenbusch, men man har glemt 
at adressere den synd, der kendetegner institutioner og 
strukturer i samfundet. Men forstår vi at evangeliet handler 
om Guds rige, snarere end bare den enkeltes private frelse, 

forstår vi også, at det handler om en ny samfundsorden, der 
er væsensforskellig fra den vi er vant til. 

Magterne og myndighederne er skabt igennem Kristus 
(Kol 1,16), og der findes derfor ingen myndighed, der ikke er 
af Gud, som det hedder i Romerbrevet, hvor der særligt er 
tale om verdslige myndigheder (Rom 13,1). De politiske 
myndigheder har en funktion som Guds redskab til at opret¬ 
holde fred og orden, og vi må derfor acceptere, at de findes i 
verden. Men i lyset af gudsriget mister magterne og myn¬ 
dighederne deres absolutte legitimitet. Paulus taler i brevet 
til galaterne også om 'Verdens magter”, som herskede, før 
Jesus løskøbte os fra loven (Gal 4,3). Der synes at være en 
forbindelse mellem disse "verdens magter” og den engel, der 
ifølge brevet til galaterne havde givet israelitterne den lov, 
de skulle leve efter som folk. De "svage og ynkelige” magter, 
som galaterne ville vende tilbage til, da de forsøgte at leve 
efter israelitternes lov, er i virkeligheden falske "guder, som 
ikke er guder”, forklarer Paulus (Gal 4,8-9). Origenes forstod 
det sådan, at alle folkeslag er underlagt hver sin engel, der 
bestemmer dets sprog og nationale særpræg. 50 Vi kan kalde 
det "folkeånden”. Det er de særlige normer, skikke og love, 
som tilhører hvert folkeslag, som vi sættes fri fra blindt at 
adlyde, når vi i stedet får hjemme i Guds rige. 

Ved at frisætte os fra de åndelige magter, der gav hvert 
folkeslag deres særlige kendetegn, sprog og normer, og i 
stedet føre os ind under et nyt universelt rige under Kristus, 
har Gud gjort det muligt for mennesker at overskride etni¬ 
ske, sociale og politiske skel. Kirken er en ny nation, sam¬ 
mensat af mennesker fra alle folkeslag, som alene er under¬ 
lagt Kristi lov, skrev Origenes. Mennesker og folkeslag er 


50 Jf. historien om babelståmet og den tanke, at Gud ”har fastsat folkenes 
områder efter tallet på gudssønnerne” (5 Mos 32,8). Origenes, Contra 
Celsum V,30. 

ikke længere underlagt magter, der definerer, hvordan de 
skal bære sig ad, men har fået nyt statsborgerskab i Guds 
rige. Tanken kendes også fra Brevet til Diognetus, hvor 
kristne beskrives som ambassadører for et fremmed rige - 
kristne lever i verden på samme vilkår som andre, men fordi 
de har hjemme i gudsriget, er de fri fra at følge menneske¬ 
skabte religiøse leveregler. Som ambassadører for gudsriget 
er kristnes livsform ikke til at kende fra andre, men de und¬ 
lader at efterstræbe rigdom og magt. 

Origenes forklarede også, hvordan de "dæmoner”, der 
omtales i Ny Testamente, ifølge Guds lov egentlig ingen ret 
havde til at herske over jorden, men at de måske alligevel 
havde fået lov at herske over mennesker, der selv havde 
valgt at underlægge sig det onde - indtil Kristus selv kom 
for at befri mennesker . 51 Det kan af god grund være svært 
for moderne mennesker at tale om dæmoner som konkrete 
realiteter. I hvert fald må vi ikke begå den fejl at tro, at der 
bag konkrete fænomener findes dæmoniske realiteter, der er 
”mere virkelige” end den virkelighed, vi kan se og føle. Det 
dæmoniske er netop mindre virkeligt - og derfor dæmonisk. 
Måske derfor findes der ingen systematisk lære om det dæ¬ 
moniske, ingen "dæmonologi”, i bibelen. Jesus taler om dæ¬ 
monerne, og han uddriver et hav af dem, men det, han inter¬ 
esserer sig for i sin forkyndelse, er først og fremmest, hvad 
der sættes i stedet - gudsriget, som skal udfylde det 
tomrum, der efterlades. Et redskab, som kan lette forstå¬ 
elsen, kan måske overraskende nok også hentes i oldkirkens 
teologi. Her var det en almindelig filosofisk opfattelse, at det 
onde egentlig ikke havde nogen selvstændig eksistens, men 
blot parasiterede på det gode. Det onde er på en måde et 


51 Origenes, Contra Celsum VIII,33. Pointen synes at være, at fordi men¬ 
neskers ondskab er mangfoldig, er det også nødvendigt med en mang¬ 
foldighed af tugtende engle. 

slags hul i virkeligheden, et brud på relationerne, fraværet af 
kærlighed. Men, kunne man sige, det er dog et hul med en 
bestemt form - der derfor også tager sig ud på bestemte må¬ 
der i praksis. Hvor engle er bindeleddet mellem Gud og 
mennesker, kan dæmonenerne beskrives som de steder, hvor 
der ingen forbindelse er til Gud - ”adskillelsespunkter” 52 , 
om man vil - en slags åndelige "sorte huller", der sluger vo¬ 
res tid, ressourcer, loyalitet, kærlighed uden nogen sinde at 
blive mætte. Det ondes magt er i virkeligheden intethedens 
magt (Barth). For så vidt er kristnes kamp mod "magter og 
myndigheder” ikke destruktiv, men konstruktiv. Det handler 
om at identificere "huller i virkeligheden”, brudte relationer, 
eller fravær af kærlighed, og i bøn gøre, hvad man kan, for 
at genoprette det tabte og brudte. 

Det er blevet sagt, at Djævelens største bedrift er at bilde 
mennesker ind, at han ikke findes. Men måske det modsatte 
er ligeså sandt, at Djævelens største bedrift er at få menne¬ 
sker til at tro på ham, at bilde folk ind, at han er en reel kon¬ 
kurrent til Gud - at magt, myndighed og herredømme over 
mennesker er reelle alternativer til Guds rige. Djævelen er 
netop "løgnens fader” (Joh 8,44), fordi han i virkeligheden 
ingen magt har. Troen på det onde som en slags selvstæn¬ 
digt eksisterende princip er i sidste ende ansvarsfraskrivelse. 
Det er at lægge ansvaret for menneskelig egoisme og selv¬ 
hævdelse over i en fremmed magt, som tillægges en autori¬ 
tet, den ikke har, men som den derved synes at besidde alli¬ 
gevel. Trods deres intethed synes dæmoniske magter og 
myndigheder måske derfor at have deres egen vilje. 

Måske vi kan definere "magterne” som alt, der kræver 
vores loyalitet til gengæld for den værdi, vi tror, vi kan få ud 
af dem - alle de skabte ting, der ikke bare fremtræder som 


52 Se Benjamin Marco Dalton, ”Engle og Dæmoner” på Ex Nihilo (2013). 

neutrale genstande, vi kan bruge frit, men som på en eller 
anden måde kaster et krav eller et imperativ af sig, krav om, 
at vi skal indrette os efter dem. Når mennesker bliver gen¬ 
stand for statens, pengenes, nationens, religionernes og 
idéernes indflydelse, har vi at gøre med virkeligheder, der 
ikke bare kan reduceres til psykologi eller sociologi, men må 
forstås som åndelige størrelser, fordi de betyder noget for 
hvordan vi ser os selv og andre. 

Det er fristende at tale om "undertrykkelse” i den forbin¬ 
delse, men det bibelske perspektiv på synd er mere radikalt 
og vidtgående end, at vi blot er uskyldige ofre for uretfær¬ 
dige strukturer i samfundet. Vi deltager selv som med¬ 
skyldige producenter af de strukturer af uretfærdighed, som 
vi lider under. Netop derfor er det umuligt for os at frisætte 
os selv. "Fremmedgørelse” er en bedre betegnelse for den 
ufrihed, der opstår, når vi orienterer os omkring objekter, 
der bestemmer rammerne for forholdet mellem mennesker, 
men derved tingsliggør os (fx jf. Sartre). Frihed forudsætter, 
at vi ophører med at lade vores syn på os selv og hinanden 
definere af de krav, som stilles af afguder, magter og myn¬ 
digheder, for i stedet at se os selv og hinanden som frie og 
myndige subjekter. Evangeliets Gud konkurrer ikke med 
magterne som endnu et "objekt”, der skal definere os, men 
møder os som et subjekt, der sætter os fri med sit skabende 
ord om gudsriget. 


Frihedens etik 


Evangeliet handler om frihed. Men det indebærer samti¬ 
dig et krav om ikke at give køb på friheden: ”Til frihed har 
Kristus sat os fri”, skriver Paulus (Gal 5,1). Når Paulus taler 
om spiseregler og faste, kan han af samme grund sige, at ”alt 

er tilladt mig”. Han tilføjer dog, ”men jeg skal ikke lade 
noget få magt over mig” (1 Kor 6,12). Den principielle af¬ 
visning af religiøse normer betyder netop, at kristne skal 
holde fast i den frihed, som evangeliet giver. Den kristne fri¬ 
hed fra religiøse normer skyldes altså ikke bare, at kristen¬ 
dommen ikke har noget at sige om fx spiseregler. Det har 
den, for evangeliet siger et resolut ”nej” til al den slags. Vi er 
derfor ikke uden videre frie til selv at bestemme, om vi vil 
lade os binde af religiøse normer eller ej. Når mennesker 
hævder religiøse normer som absolutter, har kristne pligt til 
at forholde sig skeptisk. Lige så vigtig som fx spiseregler 
kan være for nogle religiøse grupper, lige så vigtig er, for 
kristne, friheden fra den slags. Deri ligger evangeliets egen 
indbyggede anti-nomisme - kunne vi sige - at evangeliet 
kræver af os, at vi holder fast i friheden, så vi ikke underka¬ 
ster os nye moralske systemer. Den "hellighed”, der i dag be¬ 
tragtes som et støvet begreb, betyder evangelisk set frihed. 

Evangeliet indebærer et etisk budskab, men som altid bli¬ 
ver alt vendt på hovedet. Jesus siger ikke bare, at vi ikke 
skal for-dømme andre, men at vi slet ikke skal dømme 
overhovedet: ”Døm ikke, så skal I ikke selv dømmes; fordøm 
ikke, så skal I ikke fordømmes” (Luk 6,37). Det er hårde 
krav. Nogle vil måske hævde, at vi rigtignok ikke selv må 
dømme, men at vi dog har pligt til at fortælle mennesker om 
Guds dom - hvilket man så i værste fald bruger som und¬ 
skyldning for ikke bare at dømme, men for også at fralægge 
sig ansvaret for sin dømmesyge. Det kan være rigtigt, at 
kristne skal forkynde Guds dom, men aldrig uafhængigt af 
evangeliet om Jesus’ død og opstandelse. Guds dom over al 
synd er afsagt én gang for alle på korset. Vi skal derfor al¬ 
drig dømme om konkrete menneskers individuelle synder, 
men gøre det klart, at alle syndere - os selv inklusive - er 
døde med Jesus én gang for alle. Guds dom over synden på 

korset var netop nødvendig, fordi vi ville tage sagen i egen 
hånd og selv dømme om rigtigt og forkert. I lyset af korset 
er synd nu først og fremmest at fornægte, at dommen over 
menneskets synd er afsagt én gang for alle - og derfor ikke 
skal afsiges igen. 

Fordi Jesus på vores vegne har opfyldt loven, findes der 
nu kun ét, og kun ét, bud: Du skal elske andre som dig selv. 
Hele loven sammenfattes i det bud, for kærlighed er "lovens 
fylde”, skriver Paulus (Rom 13,8). Enhver moralsk norms le¬ 
gitimitet og gyldighed skal vurderes ud fra kærlighedsbud- 
det. At være "praktiserende kristen” betyder hverken mere 
eller mindre end at elske andre. Kærlighed er kernen i det 
kristne liv, for Gud er kærlighed. Vi skal "gøre” loven, altså 
leve i kærligheden, men ikke selv dømme om, hvorvidt vi og 
andre lever i kærlighed. Når vi dømmer, har vi allerede sat 
grænser og lagt kærligheden død. Jakob kan derfor skrive 
om kærligheden, som han omtaler som ”den kongelige lov”, 
at den, der dømmer sin broder, ikke er "lovens gører”, men 
”dens dommer”, hvilket det imidlertid kun tilkommer Gud at 
være (Jak 4,11-12). 

Det er egentlig utroligt, hvor ofte vi - uanset hvor "bibel- 
tro” vi er - finder undskyldninger for at vige uden om det 
klare forbud mod at dømme andre. Det kan kun skyldes, at 
også kristne stadig er syndere - at kundskaben om godt og 
ondt stadig rumler i maven på mennesker, der ellers beken¬ 
der sig til ham, der har dømt vores dømmesyge ude på kor¬ 
set. Det kan måske virke lidt fortænkt at hævde, at forbud- 
det mod at dømme også betyder, at vi ikke kan dømme om, 
hvornår nogen uretmæssigt gør sig til dommere over andre 
- men det betyder i praksis, at vi heller ikke kan udelukke 
dem fra fællesskabet, der i vores optik synes intolerante, 
forstokkede eller fundamentalistiske. Vi kan ikke gøre vores 
egen tolerance til et ideal, som andre skal opfylde. Selv det 

mest dømmesyge menneske kan vise sig at elske, når det 
kommer til det konkrete, levede liv. Heller ikke dem har vi 
ret til at dømme. 

At ingen har ret over for Gud betyder i det hele taget, at 
vi ikke har ret - heller ikke over for andre mennesker. Død, 
splid, ufred er kommet ind i verden, fordi mennesker gør sig 
til dommere over sig selv og hinanden. Syndefaldet er mora¬ 
lens opfindelse. Hver gang vi dømmer os selv eller andre, 
spiser vi af træet med den forbudne frugt. Synd er, at vi med 
vores begreber om ”godt og ondt” vil indordne virkelighe¬ 
den under vores magtinteresser. Når Jesus forbyder sine di¬ 
sciple at dømme, river han derfor vores moralske begreber 
op ved rode og tager frugten fra os. I paradiset stod livets 
træ og kundskabens træ samme sted i midten, men i gudsri¬ 
get, ”Det ny Jerusalem”, som det kaldes i Johannes’ Åbenba¬ 
ring, findes intet træ med kundskab om godt og ondt, kun li¬ 
vets træ (Åb 22). Gregor af Nyssa udledte deraf, at kundska¬ 
bens træ er det negative vrangbillede af livets træ. 53 Vejen til 
livets træ går gennem negationen af træet med kundskab 
om godt og ondt. Først må træets rødder rykkes op: Hvis 
der skal gøres plads til Guds rige, kærlighed, må der renses 
ud i alle vores forestillinger om rigtigt og forkert, rent og 
urent. Det er med andre ord nødvendigt at tænke dialektisk, 
altså i modsætninger, for Guds nej og ja, dom og nåde, hører 
uløseligt sammen. Karl Barth udtrykte det sådan, at positiv 
etik kun er mulig som et vidnesbyrd om gudsrigets negation 
af denne verden og det gamle menneske. Kærlighed kan 
ikke afgrænses eller defineres, men må forstås indirekte som 
en negation af menneskets selvhævdelse, magtbegær og 
egoisme. 54 Kristen næstekærlighed kan derfor ikke forstås 
som et moralsk ideal, men må tænkes som en negation af de 


53 Gregor af Nyssa, In Canticum Canticorum 349. 

54 Barth, Epistle to the Romans (1933), s. 137. 

moralske idealer, som skiller os fra hinanden. Når den 
kristne etik ophæver vores idealer, er det for at få os til at 
fokusere på gudsrigets virkelighed, der findes skjult for næ¬ 
sen af os. Kærlighed betyder et konkret engagement i andre 
menneskers liv, ikke en stringent efterlevelse af abstrakt, di¬ 
stanceret moral. 

Næstekærlighed er således ikke et moralsk ideal, vi skal 
stræbe efter at realisere med flotte planer og projekter. At vi 
skal elske andre ved at gøre os selv til andres næste (Luk 
10,25-37), betyder ganske enkelt, at vi ikke har ret til at 
dømme om, hvem der skal være genstand for vores kærlig¬ 
hed. Der findes intet kristent moralsystem, selvom forbud- 
det mod at dømme os selv og andre i praksis kan tage sig ud 
som bestemte "normer”. Hvis vi siger, at noget er rigtigt el¬ 
ler forkert, må det med andre ord forstås som implicit nega¬ 
tion af moralsk dømmesyge. Siger vi for eksempel, at alle 
mennesker bør behandles med respekt, betyder det, at vi in¬ 
gen ret har til at behandle nogle mennesker med større 
respekt end andre, at vi ingen ret har til at dømme om, 
hvem vi vil anerkende, og hvem vi ikke vil anerkende. At fx 
drab er forkert, skal forstås sådan, at vi ikke har ret til at 
dømme andre til døden: Enhver voldshandling er en dom 
over andre, også selvom, eller måske især netop, når vi me¬ 
ner at have god ”ret” til at bruge vold. Ingen moralske nor¬ 
mer kan retfærdiggøre mord. At lyve over for andre er til¬ 
svarende at gøre sig til dommer over, hvem der har ret til at 
høre sandheden. I alle tilfælde sætter evangeliet en stopper 
for vores forsøg på at gøre os til dommere over os selv og 
hinanden. 

Evangeliets ideologikritik 


Evangeliet indebærer med andre ord en principiel ideolo¬ 
gikritik, en afvisning af alle forsøg på at regulere forholdet 
mellem mennesker gennem et filter af abstrakte normer og 
idealer. Ideologi kan forstås som forestillinger, vi gør os om 
verden, selvom vi ofte er mere eller mindre bevidste om 
deres uoverensstemmelse med virkeligheden - men som vi 
alligevel holder fast i, fordi de giver os en fast struktur, et 
greb om verden. Med ideologi skaber vi afguder, når vi gør 
metaforer for komplekse og foranderlige forhold i menne¬ 
skelivet til navne for absolutte realiteter, der måske oven i 
købet tillægges selvstændig agens og handlekraft - som når 
vi taler om "markedet” eller ”de frie markedskræfter”, men 
også når vi taler om "menneskerettigheder”, "folket” eller 
"nationen”. Evangeliet afslører, med ord lånt fra Paulus, ide¬ 
ologi som "filosofi og tomt bedrag”, der bygger på "menne¬ 
skers overlevering” og på "verdens magter” (Kol 2,8). 

Den frihed, der følger af evangeliet, må også indebære en 
skepsis overfor ideologier, der vil gøre forholdet mellem 
mennesker til et abstrakt spørgsmål. Politik kan defineres 
som moralisme effektueret ved trusler om vold - normer for 
menneskers handlinger gøres til lov, der håndhæves ved 
hjælp af statens voldsmonopol. Det gælder selvfølgelig kun 
retssamfund, der regeres ved hjælp af lov. Endnu værre står 
det til i autokratiske regimer, der regeres med arbitrære be¬ 
slutninger. Retssamfund har i det mindste den fordel, at der 
er sat grænser for magtens vilkårlighed, når den forpligtes 
på at følge fastlagte retningslinjer. Statens politiske virke 
kan være et middel til lov og orden samt social og økono¬ 
misk retfærdighed i samfundet, det kan være et værn om fx 
natur og kulturelle værdier, og som sådan have en relativ 
funktion. Men politik kan aldrig blive et direkte vidnesbyrd 

om gudsrigets grænseoverskridende virkelighed. Politik er 
derfor aldrig et direkte domæne for kristen etik. Politiske 
løsninger har kun relativ og begrænset værdi, de står aldrig 
i forlængelse af gudsriget, men har tværtimod kun en funk¬ 
tion der, hvor gudsriget ikke er brudt igennem endnu. Poli¬ 
tisk engagement kan som protest højst være et indirekte 
vidnesbyrd om gudsrigets negation af verden. Alternativet 
til politik er næstekærlighed. Som et mere direkte vidnes¬ 
byrd om gudsriget handler næstekærlighed om positivt at 
overskride de grænser og skel mellem mennesker, som vi 
sætter med vores ideologiske begreber. Kærligheden er for 
så vidt intolerant, men kun i den forstand, at den ikke ac¬ 
cepterer, at absolutte skel mellem mennesker, skal sætte 
grænser for engagementet i andres ve og vel. 

At næstekærlighed på sin vis er "intolerant” er aktuelt 
relevant i forhold til den identitetstænkning, der i postmo¬ 
derne samfund i stigende grad definerer menneskesynet. 
Menneskers kulturelle, etniske og seksuelle særegenheder 
og gruppetilhørsforhold gøres til principielle og absolutte 
identitetsmarkører. Mennesker anskues ikke længere ud fra 
et universelt, grænseoverskridende perspektiv, men forstås i 
stedet ud fra fx kulturelle kategorier. Såkaldt identitetspoli- 
tik findes i alle ender af det politiske spektrum - som når 
konservative vil bevare national identitet og kultur, men 
også, når liberale kræver særhensyn og tolerance mod kul¬ 
turelle mindretal. Men de krav om tolerance, som ligger i 
overfokuseringen på menneskers kulturelle egenskaber og 
gruppetilhørsforhold, fastholder i virkeligheden de ulighe¬ 
der, der skaber skel mellem mennesker (Zizek). Tolerancen 
over for ”den anden” eller ”det anderledes” bygger altid på 
et skel mellem ”dem” og ”os”. 

Fra et kapitalismekritisk perspektiv er den stadig mere 
detaljerede segmentering af mennesker i undergrupperinger 

et udtryk for, at pengemagten løbende skaber sig nye mar¬ 
keder ved at bilde folk ind, at det er nødvendigt at tilhøre en 
subkultur, som der så knytter sig et særligt forbrugsmønster 
til. Fra et teologisk perspektiv er det omfattende fokus på 
menneskers særegenheder et udtryk for en underkasten sig 
de "verdens magter", der giver mennesker deres særegne 
kulturelle identitet. Evangeliet sætter spørgsmålstegn ved 
alle de kulturelle skel, der skabes af menneskers identiteter. 
Det eneste radikale skel går mellem Gud og mennesker, men 
det skel har Gud selv overvundet. Guds rige kommer vores 
liv så nær, at det prikker huller i vores fasttømrede begreber 
om virkeligheden. Guds rige er det absolut og sandt univer¬ 
selle, som i sin udefinerbare uendelighed rummer enhver 
partikul arite t. Konkret må det medføre en frisindet, men kri¬ 
tisk holdning til enhver form for ensretning - også den, der 
sker i tolerancens navn. 

Ægte frisind må handle om ikke at putte folk i båse i det 
hele taget, snarere end at putte folk i båse, som skal "tolere¬ 
res”. 55 Selv hvis vi bliver ved at udvide og forfine vores be¬ 
greber, udøver vi stadig begrebsmagt, når vi forsøger at for¬ 
stå menneskers identitet ud fra kategorier. Der findes i 
Kristus ikke mand, kvinde, jøde, græker og så videre (Gal 
3,28). Vi kan, som den teologiske tradition ofte har peget på, 
aldrig sætte grænser for, hvad mennesket er, for mennesket 
afspejler med sin gudbilledlighed Guds uendelighed og ube- 
gribelighed. Mennesker kan ikke reduceres til deres overfla¬ 
diske egenskaber. Vi er altid mere end, hvad vi ser ud til at 
være. Det, der betyder noget, er den nye skabning i Kristus, 
som vi har del i, men som vi aldrig kan beherske med vores 


55 Den seneste paraplydefinition af seksuelle minoriteter, jeg er stødt på, 
hed LDGTBIPAGFGQA+. Det absurde ved sådan en betegnelse udstiller 
en grundfejl i bevægelsen, nemlig at man kæmper for menneskers ret til 
at identificere sig som noget særdeles specifikt i stedet for at kæmpe for 
menneskers ligeværd uanset seksualitet. 

begreber. At vi skal anerkende andre, skyldes ikke, at vi skal 
dyrke menneskers særegenheder, men tværtimod, at menne¬ 
sker altid er mere end deres særegenheder. Kampen for fri¬ 
sind og rettigheder for fx mindretal må forstås som en kamp 
mod ideologiernes forsøg på at segmentere mennesker i kul¬ 
turelle, etniske og seksuelle kategorier. 

Det nogle gange temmelig uegalitære syn på kønsroller i 
de nytestamentlige breve (fx Ef 5,21-26) relativeres af et 
grundlæggende ligeværd i Kristus, hvor der, som Paulus 
skriver, hverken er mand eller kvinde (Gal 3,28). 56 Trods de 
mange praktiske opfordringer til hvordan kvinder og mænd 
bør bære sig ad i menigheden, kan Paulus i brevet til Korint- 
herne konkludere, at kvinden og manden i lige grad er af¬ 
hængige af hinanden, da alt er af Gud (1 Kor 11,11). Paulus’ 
formaninger følges derfor også af en opfordring til at 
"dømme selv”. Der er ingen endegyldige ideologiske abso¬ 
lutter, som kan bruges til at regulere forholdet mellem men¬ 
nesker. Der findes ingen særligt "kristne” kønsroller, for 
kønsroller - om de så er naturlige eller ej - kan i det hele 
taget ikke bruges til at definere menneskers forhold til hin¬ 
anden i lyset af gudsriget. Ofte fremhæves det, især af kon¬ 
servative politikere, at familien er samfundets grundsten, 
men ved at angribe de givne "familieværdier” sætter Jesus 
derved spørgsmålstegn ved samfundets grundlag (Luk 14,26) 
- ikke for at undergrave samfundet, men for at sætte men¬ 
nesker fri, fra de kulturelle og historiske rammer, der ellers 
fremstår som absolutter. Paulus forklarer, at dem, der er 
gifte skal leve som om de ikke var det (1 Kor 7,29) - hvilket 


56 Når Paulus gør det klart, at kvinder bør tie i forsamlingerne (1 Kor 
14,34), må det forstås som et svar på et konkret problem: Når nu kvinder¬ 
ne var blevet en del af menigheden, skal også de holde ro og orden. Se 
også Jesper Tang Nielsen, ”U/lighed i det paulinske univers: Paulus’ ud¬ 
fordring til at tænke lighed” i Fønixkrg. 2017, s. 1-21. 

altså næppe handler om seksualmoral, men om ikke at 
dyrke familieværdier som en afgud. 

Evangeliet lader det, der måtte være af køn være, hvad 
det er. Også etniske og sociale kategorier relativeres uden at 
ophæves. Denne relativering er grundprincippet for det 
kristne menneskesyn - eller rettere, fraværet af "menneske¬ 
syn”, for det nye menneske, som vi er i Kristus, er ganske 
usynligt og ubegribeligt. Der findes intet "kristent menne¬ 
skesyn”, men tværtimod en påstand om, at ethvert menne¬ 
ske altid er uendeligt meget mere, end hvad noget "menne¬ 
skesyn” vil bilde os ind. 


Den gyldne regel 


At evangeliet indebærer frihed, betyder ikke, at kristen¬ 
dommen intet har at sige om, hvordan vi lever med hinan¬ 
den. Tværtimod. Men i lyset af opstandelsen er mennesket 
altid uendeligt meget mere, end hvad det ser ud til at være 
(2 Kor 5,16). Det er udgangspunktet for enhver kristen 
"etik”. Troen har et grænsesprængende element, for det er 
ved at frasige os identifikation med det gamle og begræn¬ 
sede, at vi kan identificere os med det nye, som vi ikke kan 
se. Fordi vi er nye mennesker, er vi nu også fri fra den hævn 
og gengældelse, der var kernen i princippet om "øje for øje”, 
det gengældelsesprincip, der klistrede til det gamle menne¬ 
ske og dets "kundskab om godt og ondt”. 

Det, Jesus i bjergprædikenen sætter i stedet, er princippet 
om at behandle andre, som man selv vil behandles (Matt 
7,12). Buddet, som vi også kalder "den gyldne regel”, kendes 
i sin negative formulering ("du må ikke gøre mod andre, 
hvad du ikke bryder dig om”) fra alverdens kulturer, religio¬ 
ner og filosofier og må som sådan betragtes som en slags al- 

menmenneskelig etik. Men det er stort set kun i en kristen 
sammenhæng, at det formuleres positivt som et princip om 
at behandle andre, som man selv vil behandles. Kun med 
evangeliet overskrides den snusfornuftige, men uengagerede 
"respekt” for andre af et overetisk krav om grænseoverskri¬ 
dende engagement i andres liv og velbefindende (Ricoeur). 

Den gyldne regel er ikke som sådan en moralsk ”norm”. 
Den siger ikke noget om, hvad vi skal gøre, og hvordan vi 
skal handle. Princippet fortæller os blot, at vi skal tage ud¬ 
gangspunkt i vores egen vilje - og så sætte os i andre men¬ 
neskers sted og spørge os selv, hvad vi ville have ønsket i 
deres situation. Den gyldne regel er et fundamentalt krav 
om overhovedet at være ansvarlig over for andre. Men først 
i lyset af den bibelske fortælling, som kulminerer i historien 
om Jesus, forstår vi, hvad den betyder i praksis. Kravet om 
etisk gensidighed fandtes implicit i ordene til Noa om, at 
den, der udgyder andres blod, skal få sit blod udgydt, i prin¬ 
cippet om ”øje for øje” og så videre. Men med Jesus ser vi nu 
den positive side af sagen. 

Tertullian skrev således, at de kristne havde lært at leve 
efter en universel etik, der godt nok fandtes i kernen af den 
jødiske lov, men som kun i kirken for alvor blev udfoldet 
som et universelt krav om at behandle andre, som man selv 
vil behandles. 57 Det er alene den lov, som kristne bekender 
sig til. Justin Martyr forklarede i samme åre, at kristne har 
fralagt sig de forskruede normer, love og traditioner, der 
skyldes den kultur og opdragelse, som overskygger menne¬ 
skets naturlige indsigt i almene etiske sandheder. 1 stedet le¬ 
ver kristne efter den gyldne regel. 58 Justin forklarede, at 
”man elsker sin næste, når man ønsker det samme gode for 
ham som for sig selv”, og at ”den, der elsker sin næste, beder 


57 Tertullian, Mod Markion 4,16. 

58 Justin Martyr, Dialog med jøden Tryfon 93. 

og arbejder for, at hans næste skal omfattes af samme kær¬ 
lighed som ham selv.” Skulle der være tvivl om, hvem, vores 
"næste” er, forklarede Justin, at "menneskets næste er intet 
andet end det tænkende liv, der har de samme følelser, som 
det selv, nemlig mennesket”. 

Den gyldne regels universalitet består ikke i en totalitær 
enhed, et udefrakommende, objektivt princip, som alle skal 
tilpasse sig, men i den gensidige anerkendelse af mennesker 
på tværs af forskelle. Den gyldne regel handler ikke om, at 
vi skal behandle andre, som de vil behandles, men at vi er 
frie til at behandle andre, som vi selv vil behandles. Vi er 
derfor ikke underlagt andres forventninger og krav til os, 
men frie og autonome til selv at bedømme, hvordan vi bør 
behandle andre: ”Døm ud fra dig selv om, hvad din næste 
ønsker”, hed det således allerede i Siraks Bog (Sir 31,15). 
Den gyldne regel er et krav om at tage ansvaret på sig, selv 
at formulere de moralske normer, som skal gælde i det kon¬ 
krete fællesskab af mennesker, som vi er en del af. Det var 
pointen, da Johannes Krysostomos prædikede: ”Lad din 
egen vilje være loven, bliv selv dommeren, selv lovgiveren 
over dit eget liv [...] Vil du elskes? Elsk! Ønsker du forrang? 
Giv først plads for andre.” 59 1 den gyldne regel ligger derved 
også en nivellering af menneskelige magtforhold, fordi 
magthaverne selv må udvise den underkastelse, som de kræ¬ 
ver af andre. 

Den gyldne regel er ikke noget ”nyt”, der skal tvinges 
ned over menneskelivet, men tværtimod det, der står til¬ 
bage, når alle vores selvskabte normer og regler skrabes 
bort. Når Jesus tilintetgør "magt og myndighed”, må det be¬ 
tyde, at de kunstige moralske skel, som vi har sat mellem 
mennesker, relativeres. Det, der står tilbage, beskrev Gerrard 


59 Johannes Krysostomos, Ad pop. Ant. XIII. 

Winstanley i det 17. århundrede som ”the new law of righ- 
teousness” - og med det mente han princippet om at be¬ 
handle andre, som man selv vil behandles. Kernen i den 
gyldne regel var også for Winstanley, at vores egen vilje - 
og altså ikke fremmede principper, der autoritært skal på¬ 
duttes os - er moralens grundlag. Det er en grundlæggende 
ligeværdighed, der kommer til udtryk i kravet om gensidig¬ 
hed. Kvækernes idiosynkratiske praksis om fx ikke at kalde 
overordnede ved titler, ikke tage hatten af for andre (selv 
kongen!) og altid at tiltale andre i du-form ( thou ), kom netop 
af det princip. Den, der i sin samvittighed er død med 
Kristus, kan ikke selv ønske at blive behandlet som noget 
særligt, forklarede kvæker-teologen Robert Barclay. Derfor 
betyder kravet om at behandle andre, som man selv vil be¬ 
handles, at vi heller ikke kan behandle andre, som var de 
noget særligt. Har vi erfaret vores egen afmagt, kan vi ikke 
respektere og anerkende andre menneskers selvhævdelse - 
netop fordi vi anerkender dem som ligeværdige. 

Den gyldne regel kan lyde som et abstrakt princip, men 
er et nyttigt redskab i konkret praksis - vi kan altid stoppe 
op i en given situation og spørge os selv, hvad jeg selv ville 
ønske, at andre gjorde mod mig. Man kan indvende, at da vi 
har vidt forskellige præferencer og behov, er det ikke altid 
lige smart at behandle andre, som vi selv vil behandles. Men 
i praksis betyder den gyldne regel, at vi fra situation til situ¬ 
ation sætter os i andres sted. Mens magt er at gøre sit eget 
behov til en andens, er kærlighed at gøre en andens behov 
til sit eget. 60 Den gyldne regel sætter os fri fra at forstå os 
selv og andre mennesker gennem ideologiske principper. I 
stedet kan vi møde mennesker som konkrete personer. Det 
er ikke nedarvede traditioner og abstrakte ideologier, der 


60 Se Jakob Brønnum, Matthæusejfekten (2018). 

sætter rammerne for, hvordan vi bærer os ad. Den gyldne 
regel kræver, at vi giver os tid til at reflektere over, hvad 
netop det menneske, vi står overfor, har brug for her og nu. 
Det konkrete menneske står over alle abstrakte idéer, nor¬ 
mer, moral, lov og tradition. 


Pengeguden og hans fætter 


"Kærlighed til penge er roden til alt ondt” (1 Tim 6,10). I 
Første Timotheusbrev modstilles det at stræbe efter rigdom 
med det at efterstræbe retfærdighed, gudsfrygt, tro, kærlig¬ 
hed, udholdenhed og sagtmodighed. Først i nyere tid er ad¬ 
varslen mod pengebegær blevet erstattet af udtrykket, at 
"lediggang er roden til alt ondt”. Det siger, om ikke andet, så 
noget om det grundlæggende værdiskred, der ligger bag 
udviklingen af moderne arbejdsmoral. 

Kapitalismen er i bund og grund en religiøs kult, skrev 
den tyske filosof Walter Benjamin. Vækstideologi, økono¬ 
misme og produktivisme er alle sammen øgenavne for be¬ 
slægtede religiøse fænomener. Pengeguden eller "Mammon”, 
som penge og ejendom kaldes i bibelen, er en af de magter, 
som kristnes kamp står imod, en af de guder, som i virkelig¬ 
heden slet ikke er guder, men som alligevel har magt over 
os, fordi vi tror, at vores liv og lykke afhænger af det, vi be¬ 
sidder og producerer. Mammon er en åndelig størrelse, der 
har sin egen lov og orden. Penge er en gud, hvis praktiske 
modstykke er økonomisk rationalisme, en religiøs praksis, 
der kræver menneskets fulde tilslutning og underkastelse 
under "pengegudens” lov. 61 


61 Se Jakob Brønnum, Pengeguden (2016). 

Politik handler i dag meget ofte om at administrere sam¬ 
fundet rationelt. Politik, forstået som administration, tjener 
til at organisere de mange former for moderne begreber om 
det gode liv, så de kan udfoldes uden at komme på kant med 
hinanden. I stigende grad er det den rationelle, administra¬ 
tive fornuft, der afgør, hvad vi kan tillade os at opfatte som 
det gode liv, og hvilke mål vi kan efterstræbe. Politik er i 
dag en administrativ teknik, der gør, at borgerne ikke kom¬ 
mer på tværs af hinanden og samfundets overordnede 
produktivitet, når de efterstræber deres mål. Mennesket be¬ 
skrives som det "økonomiske menneske" eller "homo oeco- 
nomicus”, det i bund og grund rationelle, målsættende indi¬ 
vid, der så vidt muligt bør forsøge at maksimere nyttevær¬ 
dien af sit arbejde. Men sagen er jo, at vi ikke er så "ratio¬ 
nelle” endda, hvis der med rationalitet forstås den evindelige 
jagt efter økonomisk velstand. Vi har andre agendaer end 
det, der lige virker økonomisk rationelt. Men så må vi jo 
tvinges til at være rationelle økonomiske mennesker. I høj 
grad handler politik i dag derfor også om at gøre mennesker 
til produktive vækstorienterede enheder ved at få hvert en¬ 
kelt tandhjul i samfundsmaskineriet til at virke, så borger¬ 
nes selvrealisering bidrager til den samlede vækst og vel¬ 
færd. Mennesket og samfundet opfattes som en økonomisk 
helhed, der med en grim neologisme kan "vækstes” i uende¬ 
lighed og bringes til at producere stadig mere. Samfundet er 
bygget op over en teknisk-økonomisk tankegang med kon¬ 
kurrencestaten som den fuldendte evighedsmaskine. 

Nært beslægtet med Mammon er således en afgud, som 
især i moderne tid har fået en kultstatus, der kan måle sig 
med pengenes. Navnet på pengegudens fætter er teknologi. 
Teknik og teknologi er principielt menneskets udøvelse af 
herredømme over naturen og selv sig ved hjælp af rationelle 

metoder. 62 Teknologi er nødvendigt for overhovedet at leve i 
verden, for at skaffe føde og tøj, bygge huse og så videre. 
Men netop fordi teknologi er forudsætningen for tålelige 
livsforhold, kan vi komme til at dyrke det, som var det en 
gud. Det gælder især i moderne tid, hvor den teknologiske 
udvikling i særlig grad er kommet til at karakterisere vores 
liv. Faren ved den moderne tekniske rationalitet består i, at 
teknologien nu selv får lov at definere målet for menneske¬ 
lig handlen og ageren. Effektivitet bliver et mål i sig selv. Alt 
det, vi ellers kunne betragte som mål, får kun lov at have en 
plads i den tekniske kalkule, hvis det har en teknisk nytte¬ 
værdi. Teknologi er blevet mediet mellem mennesker, hvori¬ 
gennem vi forholder os til hinanden. Teknologi er ikke bare 
noget vi kan forholde os distanceret til, men noget, der som 
religion strukturer vores forhold til verden - de sociale me¬ 
dier er indlysende eksempler. Dyrkelsen af teknologi har 
med et håb om en paradisisk, teknologisk fremtid ofte an¬ 
taget en eksplicit religiøs grundtone - aktuelt i de begreber 
om "disruption” og ”singularitet”, som dyrkes af erhvervsle¬ 
dere, politikere og teknologi-entrepenører. 

Teknologi kan i mange tilfælde forstås som menneskets 
forsøg på at gentage, simulere og imitere skabelsen. Med sin 
teknologi forsøger mennesket at konstruere sit eget skaber¬ 
værk, en kunstig virkelighed. Teknologi giver os frihed til at 
herske over naturen, men ofte ender det med at være tekno¬ 
logien, der bestemmer vores mål og sætter rammerne for, 
hvad vi kan og ikke kan. Nye teknologier præsenteres ofte 
som en udvidelse af vores valgfrihed og rum for handlemu¬ 
ligheder, men der går ikke lang tid, før nye teknologier bli- 


62 Jacques Ellul definerede i sin berømte teknikkritik moderne teknik 
som "totaliteten af rationelt tilvejebragte metoder, som tilstræber absolut 
effektivitet for alle former af menneskelig aktivitet”. Jacques Ellul, La te- 
chnique ou l’enjeu du siécle (1954). 

ver obligatoriske og uundværlige. Vi kan for en tid bilde os 
ind, at vi er frie til at vælge eller fravælge ny teknologi, men 
så snart de når en vis udbredelse, kan vi ikke undgå at tage 
dem i brug - tænk på bilen, telefonen, it, militærteknologier. 

Der er et ofte tragisk element i denne dynamik, for nye 
teknologier har det med at skabe uforudsete problemer - fx 
global opvarmning - som vi så igen skal have nye teknolo¬ 
gier til at løse (Ellul). Det bliver derved teknologien selv, der 
definerer mål og retning, teknologien, der skaber rammerne 
såvel som målet for vores liv. Teknologi får på én gang sta¬ 
tus af ubevæget førstebevæger og det højeste gode, som al¬ 
tings telos retter sig i mod. Teknologi bidrager til at sekulari¬ 
sere vores verden, men er nu selv blevet en afgud, der med 
sit eget sæt religiøse normer og moralkodeks kræver af os, 
at vi i alle livets forhold skal stræbe efter effektivitet og 
fremskridt. 

Det er især i ledelse og management af mennesker, at 
teknikken og pengene løber sammen som magtmidler. Le¬ 
delse beskrives som det moderne konkurrencesamfunds 
”præsterolle”, som det hed i en rapport fra den såkaldte 
”produktivitetskommision”. Kravet om øget produktivitet er 
blevet en eksplicit religiøs fordring. At ”vækste” er tidens 
svar på traditionelle teologiske begreber om åndelig vækst 
og helliggørelse. Produktivitet og økonomisk vækst er nu 
bærende religiøse værdier, også for individet. Vi skal hver 
især blive klogere, dygtigere og sundere for at kunne produ¬ 
cere stadig mere. Især i dyrkelsen af sundhed kommer det 
synligt til udtryk. Vi lever på grund af sundhedsteknologier 
længere end nogensinde før, men de mange behandlingsmu¬ 
ligheder har lagt nyt pres på sundhedsvæsenet. Ganske fri¬ 
villigt kravler vi ind i fitnesscentrene og op på motionsma¬ 
skiner, der nærmest bogstaveligt gør os til tandhjul i sam- 

fundsmaskineriet. Vi arbejder for at have fri, og når vi har 
fri, motionerer vi for at blive sunde og produktive. 

For den økonomiske tankegang kan alting måles og vejes 
- selv menneskeliv værdisættes efter produktion. 63 Præsta¬ 
tionsræs, stress og en vedvarende følelse af utilstrækkelig- 
hed følger naturligt af økonomiens krav om uendelig vækst, 
når vi intet har at sætte i stedet for det økonomiske ratio¬ 
nale, der vil bestemme menneskers værdi ud fra deres 
produktivitet. Men menneskers værdi afhænger ikke af 
deres produktivitet. Arbejde repræsenterer i bibelen tværti¬ 
mod det brudte forhold mellem mennesker og resten af 
skabningen. Arbejde er udtryk for dødens magt: Mennesker 
arbejder sig bogstavelig talt ihjel (Stringfellow). Arbejde gør 
os i værste fald fremmede for hinanden og naturen, og vi 
bliver til tingenes slaver, fordi vi må indrette os efter dem og 
økonomiske lovmæssigheder. Historien om syndefaldet si¬ 
ger noget om, hvordan mennesket går fra at have et umid¬ 
delbart forhold til sig selv og naturen i "paradiset”, til at 
skulle arbejde hårdt for at holde døden fra døren efter at 
have brudt sit forhold til Gud. Synd betyder fremmedgørelse 
fra Gud - en fremmedgørelse, der sætter sig spor i vores re¬ 
lationer til hinanden og naturen. Når arbejde går fra at være 
en naturlig del af menneskelivet til at være en instrumenta- 
lisering af vores relationer, så naturen og andre mennesker 
bliver midler, snarere end mål, viser den fremmedgørelse, 
der følger af synden, sig i økonomiske krav om produktivi¬ 
tet og effektivitet. 

Kampen om, hvad der har værdi, og hvordan vi måler 
det, der har værdi, er i bund og grund en kamp om, hvad der 
er helligt - og hvad der ikke er det. Dyrkelsen af vækst, vel- 


63 For nogle år siden kunne man læse, at økonomer ville forhøje "værdien 
af et liv” fra 18 til 31 millioner kroner. Se "Økonomer vil øge værdien af et 
menneskeliv” i Kristeligt Dagblad, 2/3-2016. 

stand og produktivitet som livets mening er i bund og grund 
religiøse fænomener. Det står klart, da Jesus forklarer, at in¬ 
gen kan tjene både Gud og Mammon (Matt 6,24). Det, vi har 
brug for, er en religionskritik, der kan afsløre dyrkelsen af 
produktivitet og vækst som den religion, den er. Når Jesus 
forklarer, at pengene tilhører kejseren, da de jo bærer hans 
billede, afdækker han derved den virkelighed, at pengene 
ikke er en selvberoende magt, at Mammon ikke er den gud, 
som den giver sig ud for at være. Penge er altid indlejret i en 
konkret, menneskeskabt politisk virkelighed, som vi også 
selv har del i. 

Men derfor kan vi heller ikke i misforstået hellighed 
holde os ”rene” og ubesmittede af penge og teknologi, som 
fx Amish-folket forsøger det. Jesus anbefaler selv sine di¬ 
sciple at "bruge uretfærdighedens Mammon” (Luk 16,9). Det 
betyder ikke, at vi skal svindle og bedrage, men at vi skal 
undergrave Mammons logik ved at overbyde den - parallelt 
til, at Jesus byder sine disciple at gå to mil med den, der for¬ 
langer, at de skal gå én. Pengene, vi bruger, er vævet ind i et 
system af uretfærdighed. Uanset om pengene i din lomme er 
anskaffet på "ærlig vis”, fortæller de en historie om uretfær¬ 
dighed og ulighed (Dods). Løsningen er ikke at undlade at 
bruge penge, men at bruge dem uden at give efter for den 
økonomiske tankegang, der følger med. Pengene skal med 
andre ord afmytologiseres, de skal udsættes for religionskri- 
tik, så vi kan se dem som de dimser uden åndelig værdi, de 
er, og rige mennesker som de mennesker, der med Jakobs- 
brevets ord skal visne midt i deres foretagsomhed (Jak 1,9- 
11). En sund skepsis over for pengenes magt betyder, at vi 
ikke lader menneskers økonomiske formåen afgøre, 
hvordan vi behandler dem (Jak 2,2-9). 

Vi må hellere vanære Mammons lov end Guds lov, skrev 
Origenes. Med "Mammons lov" kan i det hele taget forstås 

den økonomiske rationalitet, som er forbundet med menne¬ 
skers forsøg på at sikre sig selv materielt, de "bekymringer”, 
som vi ikke må gøre os ifølge Jesus i bjergprædikenen. Det 
kan lyde lidt fladt at oversætte saligprisninger med ”heldige 
er de fattige” og "heldige er de, der sulter”, som man nogle 
gør, men det er rammende, for det understreger, at lykke og 
det gode liv ikke er noget, vi kan bemestre, men noget, vi 
får på trods. Vi er ikke vores egen lykkes smed, og det ved 
netop de ulykkelige, som kan se frem til Guds rige. Påstan¬ 
den om, at vi får alt af nåde, ramler ind i alle forestillinger 
om, at det gode liv er noget, vi skal frembringe ved egen 
kraft. Evangeliet frisætter os fra CV-kulturens kompetencej¬ 
agt og krav om branding og selviscenesættelse, når vi lærer, 
at vores værdi ikke afhænger af fortjeneste, mens af Guds 
kærlighed. Evangeliet punkterer alle de begreber om effekti¬ 
vitet, produktivitet og fortjeneste, der knytter sig til Mam¬ 
mons lov. 

Buddet om at holde hviledagen hellig sætter en grænse 
for den fremmedgørelse og tingsliggørelse af vores relatio¬ 
ner til naturen og hinanden, der følger af synden - men hvi¬ 
ledagen peger også frem mod den endelige frihed fra al 
fremmedgørelse, som findes i gudsriget. At faste og at holde 
hviledagen hellig betyder i den moderne konkurrence- og 
forbrugskultur at finde alternativer til pengenes, teknikkens, 
kapitalismens og forbrugets logikker (Bruegemann). At 
holde hviledagen hellig handler ikke først og fremmest om 
individets privat-religiøse fromhed, men om at sætte græn¬ 
ser for økonomiens krav for derved at gøre det muligt at 
forholde sig til andre mennesker uafhængigt af de 
magtstrukturer, som skabes af økonomisk og teknisk ratio¬ 
nalitet. 1 lyset af evangeliet om gudsriget omskabes arbejde 
fra at være et resultat af syndefaldet til at være en aktiv del¬ 
tagelse i genoprettelsen af skaberværket. Som tjeneste for 

gudsriget bliver arbejde en måde at overvinde fremmedgø¬ 
relse mellem mennesker gensidigt og naturen. Med sin død 
og opstandelse har Jesus givet liv og værdighed til de men¬ 
nesker, der intet liv og ingen værdighed har ifølge vores må¬ 
lestokke, herunder de økonomiske. I modsætning til teknik¬ 
ken og økonomien, der gør alt til midler, viser gudsriget sig i 
det, der har værdi i sig selv. Når gudsriget er til stede gen¬ 
nem Helligånden, møder vi en virkelighed, der ikke kun har 
værdi som middel til noget andet. At Guds rige er anarki be¬ 
tyder, at der i gudsriget ikke findes en opdeling af verden i 
mål og midler, men at mål og midler er ét. 


Ejendom er tyveri! 


Et klart alternativ til moderne økonomiske begreber kan 
findes i traditionen fra oldtidens kristne tænkere. Gregor af 
Nyssa forklarede i forbindelse med sin kritik af slaveri, at 
menneskeheden er skabt til i fællesskab at besidde naturen. 
Fordi hvert menneske er skabt til at herske over hele jorden, 
kan ingen gøre sig til herre over andre. Det enkelte menne¬ 
skes ret til selvbestemmelse er med andre ord funderet i et 
begreb om kollektiv ejendomsret. Der er altså langt til libe¬ 
ralismens dyrkelse af privat ejendomsret som det funda¬ 
mentale. I klassisk, kristen teologi er verden skabt som et 
godt, harmonisk hele, mens det onde er at betragte som 
”privation”, altså afskæring af delene fra helheden - groft 
sagt "privatisering”. Vi er vant til en tankegang, hvor ejen¬ 
dom i princippet er privat og først bliver offentligt, når sta¬ 
ten kræver borgernes ejendom via fx skat og afgifter. Men 
det omvendte er egentlig tilfældet - naturen og samfundets 
goder er fælles ejendom, først i kraft af magtudøvelse sættes 
der grænser for fællesejet. Privat ejendom er derfor ikke det, 

man normalt vil kalde en "negativ” rettighed, altså en rettig¬ 
hed, der skal beskyttes mod magtudøvelse, men en "positiv” 
rettighed, der kun eksisterer i kraft af magtudøvelse. 

Johannes Krysostomos slog fast, at "tyveri er, når man 
ikke deler sine ejendele.” 64 Citatet minder om den franske 
proto-anarkist Pierre-Joseph Proudhons berømte slogan, 
"ejendom er tyveri”. Krysostomos forklarede, at jo mere han 
tænkte over ordene ”mit” og ”dit”, jo mere virkede de til 
bare at være ord, og han konkluderede, at alle mennesker 
har en fælles brugsret til de ting, vi kalder ”mit” og ”dit”. De 
rige besidder det, der egentlig tilhører de fattige, også 
selvom de har tilegnet sig deres rigdomme på lovlig vis. Po¬ 
inten var, at vi ingen privat ejendomsret har, men kun ret til 
at bruge det, vi har behov for, da alle mennesker er skabt 
lige, og med fælles ejendomsret over naturen. Overhovedet 
at hævde at have ejendomsret over noget er en form for ty¬ 
veri, fordi man derved indirekte fratager andre deres ret til 
at bruge tingene. En tilsvarende tanke findes således hos Ba- 
sileos af Cæsarea, der i en prædiken stillede det retoriske 
spørgsmål: ”Når nogen stjæler noget, kalder vi dem en tyv. 
Burde vi ikke sige det samme om dem, som kunne klæde de 
nøgne, men ikke gør det?” Basileos er sidenhen blevet kendt 
for at slå fast i sin prædiken, at de penge, som du gemmer 
væk, egentlig tilhører de fattige. 65 

Mennesket er skabt med fælles ejerskab over naturen og 
jorden - der var, med bondepræsten John Balls middelalder¬ 
rim, ingen "gentlemen”, altså adelige, i paradiset: ”When 
Adam delved and Eve spån, who was then the gentleman?” 


64 Johannes Krysostomos i Charles Avila, Ownership: Early Christian Tea- 
chings (1983), s. 82-85. 

65 Basileos var i det fjerde århundrede biskop i Cæsarea i Kappadokien og 
Gregor af Nyssas bror. Basileos af Cæsarea, Homilia in illudj. 

Kun på grund af menneskers synd og ondskab, findes der nu 
privat ejendom og økonomisk ulighed. 

Da Gerrard Winstanley og ”the Diggers” i 1649 gav sig til 
i fællesskab at grave og plante grøntsager på St. George’s 
Hiil i Surrey, var det ud fra en tilsvarende opfattelse af pri¬ 
vat ejendom som i strid med den principielle lighed, der 
gælder mellem mennesker. Da Gud skabte jorden, blev der 
ikke sagt noget om, at én del af menneskeheden skulle be¬ 
sidde jorden og herske over andre, men det var selvbedrag, 
der fik mennesker til at tro, at de havde ret til at herske, for¬ 
klarede Winstanley. Den politiske magt og de gældende 
ejendomsforhold var ifølge Winstanley baseret på en oprin¬ 
delig, illegitim voldshandling, hvor mennesker delte jorden 
op i ejendom. Da alle ejendomsforhold historisk går tilbage 
til en illegitim voldshandling, er det udtryk for illegitim 
magtudøvelse at fratage andre muligheden for at få del i na¬ 
turens og samfundets fælles goder. Den tanke står klart i 
modsætning til gængse moderne begreber om ejendomsret. 
Liberale forestillinger om ejendomsret bygger på en idé om, 
at vi hver især har retten til resultatet af vores arbejde - el¬ 
ler måske bare til det, vi ærligt og redeligt har købt for vores 
”egne” penge. I klassisk liberalisme blev det til en idé om frit 
marked og kapitalisme, mens det i marxismen blev til en 
kritik af, at kapitalister tjener penge på at udbytte arbejder¬ 
klassen. Men i den teologiske tradition er tanken altså, at 
mennesket er givet fælles brugsret over hele skaberværket 
uafhængigt af deres arbejde og indsats. 

Forbuddet i De ti bud mod at begære din næstes hus og 
ejendom skal fra det perspektiv næppe læses som en princi¬ 
piel stadfæstelse af ejendomsretten som et absolut princip. 
Tværtimod er det en påmindelse om, at vi ingen ret har til 
ejendom, som vi ikke har brug for. Guds lov handler ikke 
om abstrakte menneskerettigheder, men er til for at sætte 

grænser for menneskets selvhævdelse. Kravet om absolut 
ejendomsret som en menneskeret er derimod ofte et udtryk 
for menneskelig egoisme. Forbuddet mod at begære andres 
ejendom er til for at sætte en grænse for menneskers selv¬ 
hævdelse, ikke for at understøtte den. Selve idéen om privat 
ejendomsret var ifølge tidlige teologer som Krysostomos og 
Basileos en illusion. Vi har kun ”ret” til at bruge det, vi har 
behov for. Jesus’ opfordring til at give til alle, der beder, 
handler derfor ikke bare om at lave lidt velgørenhed, hvor vi 
storsindet deler ud af det, vi dog mener retmæssigt tilhører 
os, men om at gøre det klart, at hele ejendomsbegrebet er il¬ 
legitimt, når det gøres til en abstrakt, absolut idé. Det bety¬ 
der et afkald på den absolutte ret til ejendom. 

Radikaliteten i den oldkirkelige kritik af ejendom og rig¬ 
dom ligger altså ikke i en løftet pegefinger om at lægge lidt 
til side til velgørenhed. Uanset hvor meget man giver til 
gode formål, er der stadig et ulige magtforhold mellem den, 
der giver, og den, der modtager. Det egentligt radikale og 
sandt solidariske er derfor helt at ophæve forestillingen om, 
at kun jeg har ret til min ejendom, så det i stedet står klart, 
at vi er i samme båd: Møder jeg en tigger på gaden, skal jeg 
ikke give ham penge, fordi jeg af egen "godhed” beslutter at 
overdrage noget af min ejendom til den mindrebemidlede, 
men fordi jeg erkender, at de penge jeg har i lommen, i lige 
så høj grad er tiggerens ejendom. Eller med Ambrosius: 
”Når du giver af dine ejendele til den fattige, er det ikke en 
’gave’ du giver. Du giver ham det, der tilhører ham.” På et 
evangelisk grundlag må enhver kamp for social retfærdig¬ 
hed være et spørgsmål om solidaritet frem for distanceret 
velgørenhed og altruisme, som vi kan give os i lag med for 
at få det godt med os selv - i de tilfælde gør vi de fattige til 
midler for vores egen moralske selvtilfredsstillelse, hvorved 
velgørenhed bliver en form for magtudøvelse. Kun ved soli- 

darisk at gå ind i et reelt fællesskab med dem, der mangler, 
kan magtforholdet udlignes mellem dem, der har, og dem, 
der ikke har. 

”Giv til alle, der beder jer”, siger Jesus (Luk 6,30). Radika¬ 
liteten er ikke til at tage fejl af, selvom Augustin tænksomt 
tilføjede ”men ikke nødvendigvis alt, hvad de beder om”. Vi 
skal ikke give, fordi andre har ret til noget, og heller ikke 
fordi vi skal opfylde et bestemt retfærdighedsideal. At vi 
skal deles om verdens goder, er ikke en moralsk norm eller 
et ideal. Det er tværtimod det logiske resultat af, at vores 
moralske forestillinger om ejendomsret viser sig at være 
ugyldige i lyset af evangeliet om gudsrigets frihed og fælles¬ 
skab. Origenes slog fast, at der ”ingen grænser er sat for, 
hvor meget vi skal hjælpe vores medmennesker”, men at vi 
tværtimod er skabt til at give alle mennesker den samme 
hjælp. 66 Deri ligger igen ikke så meget et moralsk bud, som 
en ophævelse af forsøget på med moralske begreber at drage 
grænser og formulere absolutte principper for hvem, hvor¬ 
når og under hvilke betingelser nogen har ret til vores 
hjælp. Guds gave findes kun som gave, så længe den gives 
videre, uden at vi forsøger at bemægtige os den (Marion). 

Det er nok i kærlighedsbuddets universalitet og den prin¬ 
cipielle kritik af ejendom, at væsentlige grunde skal findes 
til den traditionelle kirkelige skepsis mod rentetagning. 
Renter er at udnytte andre menneskers økonomiske ulykke 
og svaghed og i virkeligheden blot et andet ord for røveri, 
skrev Gregor af Nyssa. 67 En væsentlig forudsætning for den 
moderne økonomi er et mere tolerant syn på lån og renter. 
Men selvom det måske er mindre synligt i dag, tjener pen¬ 
geindustrien kassen på menneskers gældsættelse. Vi forgæl¬ 
der os for at opnå samme levestandard som de andre - for 


66 Origenes, Contra Celsum VIII,50. 

67 Gregor af Nyssa, Politisk syge (2017), s. 53ff. 

overhovedet at kunne leve et liv på det moderne samfunds 
betingelser - men bliver derfor også nødt til at gøre alt det, 
der skal til for at betale vores gæld. Samfundet er i høj grad 
indrettet sådan, at det naturlige er at tage store lån, som vi 
betaler af på hele vores arbejdsliv. Gældens magt former på 
mange punkter vores liv, samfund, politik og arbejde. 

Penge er aldrig kun et betalings- og byttemiddel, men 
også et magtmiddel. Der er en magtrelation mellem den, der 
giver, og den, der modtager. Vi går ved låntagning ind på 
Mammons præmisser og mister derved vores frihed. 68 Det 
kan virke hysterisk, når kirkelige bevægelser igennem tiden 
har krævet gældsfrihed af deres medlemmer, men der ligger 
deri den indsigt, at hellighed også betyder frihed fra økono¬ 
miske magter og myndigheder. Friheden fra økonomiske 
magtrelationer kan vel at mærke ikke gøres til et spørgsmål 
om moralsk renhed og strenghed, men springer positivt af 
evangeliet om Guds rige. Evangeliet gør det klart, at der for 
alle parter i ulige økonomiske magtforhold er en forligelse 
og forsoning mulig, der indebærer en opløsning af de magt¬ 
forhold, der kendetegner økonomiske relationer. Guds rige 
er til stede midt iblandt os, når pengenes magt ikke får lov 
at sætte skel mellem mennesker. 


En anden verden er mulig! 


Kristus kom for at befri dem, der hele livet havde været 
holdt nede i fangenskab af frygt for døden (Heb 2,15). Fryg¬ 
ten for døden har mange udtryk. William Stringfellow pe¬ 
gede således på, at dødens magt viser sig i den mangfoldig- 


68 Muligheden for kviklån går især ud over de dårligst stillede, der i man¬ 
ge tilfælde fanges i gældsfælder (”har du en dårlig dag? Så tag et kviklån!” 
står der i reklamer i de københavnske busser i skrivende stund). 

hed af afguder, vi dyrker for at sikre os mod døden. 69 Når vi 
dyrker penge og politisk magt, er det i bund og grund 
døden, vi dyrker. Opstandelsen fra de døde betyder omvendt 
en omstyrtning af dødens magt. Det bibelske vidnesbyrd om 
opstandelse fra de døde er derfor også et vidnesbyrd om 
modstand mod politisk og økonomisk status quo, skrev 
Stringfellow. Når evangeliet forkynder, at døden er besejret, 
sættes vi fri til at tænke radikalt nyt, fordi vi ikke længere 
behøver at frygte for vores liv og sikkerhed. 

Benjamin Franklins skamridte motto om, at den, der fo¬ 
retrækker sikkerhed frem for frihed, hverken fortjener sik¬ 
kerhed eller frihed, lyder måske godt, men frihed og sik¬ 
kerhed kan næppe skilles ad. Forudsætningen for frihed er 
netop sikkerhed - ikke i en vulgær pekuniær forstand, men 
i den forstand, at mennesker kun er frie, hvor der virkelig er 
håb for fremtiden, og hvor det ikke er kampen for selvopret¬ 
holdelse, der danner horisont. Frygt er slangen i paradiset, 
som vil have os til at spise af træet med kundskab om godt 
og ondt - en kredsende bekymring for egen selvoprethol¬ 
delse, der ophæver menneskelivets spontanitet, med åndelig 
død til følge. Eller med andre ord: Fordi vi frygter for vores 
sikkerhed, forsøger vi at benægte, at vi ingen kontrol har 
over virkeligheden. I stedet hævder vi, at det er os, der sty¬ 
rer fremtiden, at vi kan bestemme over virkeligheden ved 
hjælp af politiske og økonomiske redskaber. Men netop der¬ 
ved ophører vi med at forholde os realistisk til virkeligheden 
i dens komplekse mangfoldighed, ofte med tragiske konse¬ 
kvenser til følge. 70 

Politik er det muliges kunst, siger vi, men oftere handler 
det om påstået nødvendighed. Politiske tiltag forsvares med, 
at det er nødvendigt at gøre sådan-og-sådan. Det er det, vi 


69 William Stringfellow, Instead ofDeath (1963). 

70 Formuleringen er lånt fra Troels Chr. Jakobsen ("fattigrøven”). 

kalder "nødvendighedens politik”. De fleste samfund har an¬ 
set netop det politiske system, man levede under, for nød¬ 
vendigt. Vi kan sjældent forestille os, at tingene kan være 
anderledes. Også revolutioner forsvares ofte med hen¬ 
visning til nødvendighed. Men påstanden om nødvendighed 
tager friheden fra os. Når vi underkaster os nødvendighe¬ 
den, har vi underlagt os magterne og myndighederne - når 
vi dyrker vores afguder og sætter vores lid til politiske tiltag 
af den ene eller anden art, er det i bund og grund, fordi vi 
lader os overbevise om, at tingene nødvendigvis må være 
sådan, som de nu engang er. Mange politiske problemer 
fremstår som uløselige dilemmaer. Kun evangeliet kan befri 
os fra den ideologiske optik, der vil anskue virkeligheden ud 
fra nødvendige, binære politiske modsætningsforhold. 

En af Jacques Elluls væsentlige pointer var netop, at når 
vi gør brug af vold eller politisk magt, indfanges vi af et sy¬ 
stem af nødvendigheder, som tager vores frihed fra os. Vi 
må afvise, at voldelig modstand mod autoriteter nytter 
noget, fordi vold i sig selv er udtryk for en autoritær tanke¬ 
gang, som altid er underlagt magtens nødvendighedslogik. 
Vold er "nødvendigt” for at opretholde orden i samfundet - 
eller for at omstyrte det - men netop derfor kan det give 
god mening for kristne at holde sig fra vold, for derved at 
vidne om gudsrigets frihed. Jesus synes ikke at have bekym¬ 
ret sig om, hvad der var politisk "nødvendigt” i gængs for¬ 
stand. Elans afkald på magt forekom hans disciple at være 
nytteløs, men det viste sig at være den måde, hvorpå Guds 
rige blev virkelighed. Hvis vi bruger den politiske magt - el¬ 
ler hvis vi i stedet bruger vold mod den politiske magt - har 
vi allerede givet køb på den frihed, som vi hævder at for¬ 
svare. Det nytter ikke noget at bruge staten til at afskaffe 
staten, for så snart man har fået del i magten, bliver man 
fanget ind i magtens nødvendighed. Det mest radikale er 

ikke at bruge vold mod det politiske system, men at finde al¬ 
ternativer til enhver form for magt. 

Det handler ikke om at flytte fokus fra det politiske til 
det private. Det handler ikke om at afpolitisere tilværelsen, 
for kun ved at ændre politiske forhold er det muligt at skabe 
tilbundsgående forandringer. Men vidnesbyrdet om gudsri¬ 
get kan ikke oversættes til et politisk program. Tværtimod 
står gudsriget i modsætning til alle politiske programmer. Vi 
kan ikke selv indføre gudsriget på jorden, men evangeliet 
om gudsriget kan inspirere til kritik af den uretfærdighed, 
ufrihed og ulighed, som vi konkret bevidner. Evangeliet er 
med andre ord et frihedsbudskab om, at det umulige er ble¬ 
vet muligt: Det er umuligt for mennesker at træde ind i gud¬ 
sriget, men muligt for Gud (Matt 19,26). Evangeliet om gud¬ 
sriget ramler ind i alle vores forestillinger om "nødvendig¬ 
hedens politik”, muligt og umuligt. Evangeliet betyder, at 
”en anden verden er mulig”, for at sige det med et af ung¬ 
domsoprørets slogans - ikke muligt for os, men muligt for 
Gud. Den optimisme, der beror på en tiltro til menneskets 
muligheder for at magte sin virkelighed, må erstattes af et 
håb, der peger udover det for mennesket mulige, på det, som 
er muligt for Gud. 71 Fordi der med gudsriget er håb om en 
radikalt anden virkelighed, kan vi forholde os frit til menne¬ 
skelige idealer, som altid kun afspejler vores begrænsede fo¬ 
restillingsevner. Når vi kan se uden de ideologiske filtre, der 
strukturer vores opfattelse af virkeligheden, kan vi forholde 
os realistisk til virkeligheden, som den er. 


71 Jacques Ellul udtrykte det sådan, at først når optimismen hører op, bli - 
ver der plads til håb. Det er ”håb mod ’håb’” (espoirv s. espérance), med en 
parafrase af Paulus (Rom 4,18). Hvor optimismen aldrig kan bevæge sig 
ud over menneskets egen horisont, går evangeliets håb ud over alt, der er 
rationelt og rimeligt. Håb kan aldrig sættes i system, det nedbryder tvær¬ 
timod systemer, og kan tage form af protest, som da Job nægtede at ac¬ 
ceptere den uretfærdighed, han led under. 

Evangeliet inspirerer til stadighed mennesker til at gøre 
en indsats også der, hvor det virker mest umuligt - uden i 
desperation at ty til magt og vold. Det giver nyt mod til at 
tænke kreativt. Fordi evangeliet giver nyt håb, er det muligt 
at tænke ud over nødvendighedens politik. Afgudernes fal¬ 
ske sikkerhed - lov og orden, velstand, velfærd, sundhed, 
penge, magt - er erstattet af en virkelig sikkerhed og frihed 
i Kristus. Selvopretholdelse er ikke længere horisonten for 
vores liv. Vi er hverken bundet til økonomiens krav, til be¬ 
kymringen for fædrelandets eller klodens fremtid, uanset 
dommedagsprofeters overbevisende skræmmemidler. Selv 
hvis enden synes nær, er kristendommens påstand, at det er 
den altså ikke, før Kristus har tilintetgjort enhver magt og 
myndighed. Når det er horisonten, er der også et alternativ 
til "nødvendighedens politik”. 

”Vær realistisk, forlang det umulige!”, lyder et andet vel¬ 
kendt slogan. Det kan udtrykke en naiv utopisme, men fra 
et teologisk perspektiv giver det god mening - det umulige 
er netop Guds gerning, som evangeliet vidner om. At bede 
"komme dit rige” er at forlange det umulige. Evangeliet 
handler om det gudsrige, der er umuligt for os, men muligt 
for Gud. Guds rige sprænger vores rationelle kategorier og 
begreber om muligt, umuligt og hvad der er nødvendigt, det 
splitter vores sociale, kulturelle og politiske orden ad - men 
kun for at samle den op og genoprette den igen, befriet for 
vold og magt. Det betyder så også, at gudsriget ikke bare fe¬ 
jer alt menneskeligt af banen. Den menneskelige civilisation 
er som helhed et oprør mod Gud, men i sin forsonende kær¬ 
lighed indoptager Gud alt menneskeligt, herunder civilisa¬ 
tionen, i sit nye skaberværk. Verdenshistorien kulminerer 
ikke i en tilbagevenden til en før-civilisatorisk uskyldstil¬ 
stand i paradisets have, men i Det ny Jerusalem, som i sig 
indbefatter alt, der er gået forud (Ellul). I det lys må evange- 

liet i praksis også betyde at værne om det gamle, det histori¬ 
ske, det overleverede, alt det, der skal genoprettes - og en 
tilsvarende skepsis mod enhver innovationsiver, som vil om- 
kalfatre alting i effektivitetens og fremskridtets navn. 

Kristendom er noget ganske andet end en verdensfjern 
negativisme, som intet vil vide af den konkrete virkelighed 
vi befinder os i. Evangeliet er ikke endnu et politisk ideal, 
men tager udgangspunkt i de givne omstændigheder og for¬ 
andrer dem indefra. Når Paulus fx opfordrer slaver til ikke 
at gøre oprør, lader han nok de ydre strukturer stå, men ved 
at opfordre en slaveejer til at behandle sin slave ”ikke læn¬ 
gere som en slave, men som mere end en slave: en kær bro¬ 
der” (Filemon 15-16), gives de ydre strukturer et helt nyt 
indhold. Hierarkierne opløses indefra, så at sige. Evangeliet 
hverken bekræfter eller nedbryder i første omgang de magt¬ 
forhold, der måtte findes mellem mennesker. Men strukturer 
gøres efterhånden flydende, så de i sidste ende giver plads 
for den frihed og kærlighed, som er evangeliets indhold. 
Guds rige er skjult, men som gæren i en dej gennemsyrer 
det efterhånden hele samfund og kulturer. Kristendom er 
derfor spændt ud mellem "allerede” og "endnu ikke”, denne 
verden og gudsriget. Strategien må i praksis være at tage af¬ 
sæt i de givne normer, former, traditioner, strukturer, men - 
med evangeliet om et grænseoverskridende fællesskab i 
Kristus - at forandre dem indefra. Vi skal forholde os reali¬ 
stisk til de vilkår, der findes i verden - men midt under de 
vilkår skal vi lade evangeliet transformere vores relationer. 
Hvis vi tror, at vi selv kan gøre det umulige ved at omkalfa- 
tre alle sociale strukturer, har vi overgivet os til en naiv ide¬ 
alisme, der kun kan skuffe. Holder vi omvendt krampagtigt 
fast i den verden, vi kender, er vi blevet reaktionære. 

Guds historie med menneskeheden har en retning. At 
tænke teologisk om gudsriget indebærer derfor at tage men- 

neskehedens samlede historie alvorligt. Evangeliet om guds¬ 
riget, der gør alting nyt, må ikke forveksles med et nihili¬ 
stisk ønske om at kaste alt historisk og overleveret på mød¬ 
dingen. Det handler ikke om naivt at ville opløse enhver or¬ 
den. Guds rige er ikke kaos og uorden, men velordnet 
anarki. Det kaos og uorden, der opstår, hvor lovløsheden 
hersker, er altid kun et skridt på vejen til nye former for 
magt og uretfærdighed. En realistisk magtkritik må også 
vende sig kritisk mod revolutionære forsøg på med vold og 
magt at ødelægge og afskaffe det gamle. Når Jesus ”gør al¬ 
ting nyt” (Åb 21,5) betyder det, at skaberværket genoprettes 
i sin helhed, ikke at det skrottes på historiens mødding. Den 
ny himmel og jord er en verden befriet fra magternes og 
myndighedernes systemer af vold og uretfærdighed. Den 
gamle verden, som skal forgå, er ikke skaberværket, civilisa¬ 
tionen eller kulturen i sig selv, men de strukturer og kultu¬ 
rer af vold og magt, som erstattes af gudsriget. Guds rige er 
virkelighed her og nu, når vi får lov at erfare nye mulighe¬ 
der, selvom alt tilsyneladende bliver ved det gamle. 


Håb for alle 


Kristne anarkister deler i mange tilfælde - ud over deres 
kritik af magt og ejendom - en tro på, at Gud i sidste ende 
vil frelse hvert eneste menneske uden undtagelse. Hvor an¬ 
dre kristne ofte har haft en forestilling om, at kun få heldige 
får del i Guds rige, forholder det sig for mange kristne anar¬ 
kister anderledes. De er altså det, vi kalder frelsesuniversali- 
ster. Kristendom handler ikke om himmel og helvede, men 
om, at Jesus med sin død og opstandelse har sat os fri af 
dødens magt - og det betyder, at vi er fri fra at bekymre os 
for, hvad der sker, når vi dør, så vi i stedet kan engagere os 

radikalt her og nu. Vi skal ikke gå og bekymre os for, om vi 
hver især er blandt Guds udvalgte, for det kristne håb er 
ikke bare individuelt, men sprænger alle grænser. Ligesom 
alle dør med Adam, skal også alle gøres levende med 
Kristus, forklarer Paulus i sit Første brev til Korintherne. 
Men hver til sin tid. Først Kristus som ”førstegrøden”, der¬ 
næst dem, som tilhører ham, og når han til sidst ”har til- 
intetgjort al magt og myndighed”, skal også resten vækkes 
til live - ikke for at dømmes til straf uden ende, men for at 
Gud kan være ”alt i alle” (1 Kor 15,21-28). Flelheden frelses 
gennem delen - alle, der tilhører den uretfærdige menne¬ 
skehed i ”Adam”, sættes fri gennem Jesus, der repræsenterer 
hele menneskeheden, retfærdiggjort af korset. 

At Gud bliver ”alt i alle”, når Jesus har tilintetgjort al 
magt og myndighed, betyder simpelthen, at alle til sidst har 
del i Guds rige, forklarede Gregor af Nyssa i en afhandling 
om den centrale passage i Paulus’ brev. Fler og nu er det kun 
troende, der har del i gudsriget, men i sidste ende falder 
intet udenfor. Når Jesus strengt slår fast over for de jødiske 
skriftkloge, at "toldere og skøger skal gå ind i Guds rige før 
jer”, er det ikke fordi, farisæerne aldrig skal få del i Guds 
rige, men fordi de, der intet har gjort for at fortjene frelsen, 
har førsteprioritet. Paulus forklarer, at hedningerne skal ”gå 
fuldtalligt ind”, før hele Israel også skal blive frelst (Rom 
11,25). Når jøderne står til at miste deres råderet over Guds 
rige, er det kun, for at gudsriget ved at blive udbredt til hele 
verden i sidste ende skal inkludere alle mennesker uden 
undtagelse - også det jødiske folk. Sådan bliver det klart, at 
frelsen altid er af nåde, gratis og aldrig afhængig af menne¬ 
skers præstationer. Alle mennesker er i samme båd, bundet 
sammen i ulydighed med det ene formål, at Gud kan vise 
barmhjertighed mod alle (Rom 11,32). Der kan i lyset af kor¬ 
set ikke være nogen forskelle: Alle er uretfærdige syndere, 

men alle gøres ufortjent retfærdige (Rom 3,24). Korsets teo¬ 
logi er den sande kristne universalisme (Moltmann). 

Mange af de skarpeste teologiske magtkritikere har med 
Paulus understreget frelsens universalitet, heriblandt Gregor 
af Nyssa, Gerrard Winstanley, Christoph Blumhardt og Ja¬ 
cques Ellul. Omvendt har netop de teologer, der gennem ti¬ 
den har forsvaret autoritære magtformer og voldsanven¬ 
delse, ofte ment, at Gud kun frelser nogle få udvalgte. Det 
bør da heller ikke overraske, at troen på en gud, der påstås 
at være kærlig, men alligevel straffer afvigere med evig pine, 
stemmer godt overens med et autoritært syn på menneske 
og samfund i det hele taget. Autoritære former for kirkelig- 
hed og religiøs magtudøvelse fungerer ofte ved manipula¬ 
tion og trusler om den grufulde skæbne, der efter døden 
venter dem, der ikke tilpasser sig de moralske autoriteters 
linje. Fra Tertullian (160-220 e.Kr.), Augustin (354-430 e.Kr.) 
og frem findes der især i den latinske kristendom en morbid 
tradition for at se opdelingen i frelste og fortabte som en lo¬ 
gisk eller ligefrem æstetisk nødvendighed: En af himlens 
glæder skulle således bestå i at betragte de ugudeliges pine. 
Det forklarede man med, at Gud har skabt de fleste menne¬ 
sker alene med henblik på fortabelse - ofte ud fra en fore¬ 
stilling om, at Gud har brug for at bevise sin hellighed og 
strenge retfærdighed ved at straffe nogen. 72 

Kritikere af den temmelig uevangeliske dyrkelse af straf 
og pine som et mål i sig selv har af gode grunde indvendt, at 
evangeliet jo er, at Gud selv i Jesus tager straffen for menne¬ 
skers synd på sig, så vi kan gå fri. På korset går Guds kær¬ 
lighed og strenghed op i en højere enhed. Guds hellighed og 


72 At det især var i den latinske sammenhæng, at den slags barbariske 
opfattelser gjorde indtog, er blevet forklaret med, at kristenforfølgelserne 
var værst her. Det var svært at følge Jesu bøn om tilgivelse for dem, der 
forfulgte de kristne, når man så de grufuldheder, kirken blev udsat for. 

retfærdighed står ikke i modsætning til hans kærlighed, for i 
Kristus viser de sig at være to sider af samme sag. Alle men¬ 
nesker har del i hans opstandelse, fordi alle har del i hans 
død. Kristne frelsesuniversalister peger som regel på, at Gud 
ønsker at frelse alle mennesker (1 Tim 2,4), og at vi derfor 
har lov at håbe, at alle mennesker i sidste ende vil vælge at 
tage imod Guds nåde ("hypotetisk universalisme”). Nogle 
går mere radikalt til værks og gør det klart, at Kristus alle¬ 
rede har forligt hele verden med Gud, da han døde og op¬ 
stod for os (2 Kor 5,14-17). Guds nåde er aldeles ubetinget, 
hvis den overhovedet skal være nåde. Det er Jesus’ død på 
korset og hans efterfølgende opstandelse, der retfærdiggør 
og giver liv til mennesker - alle mennesker (Rom 5,18-19). 
De, der tror nu, adskiller sig fra andre alene ved i troen at 
forudgribe den fremtidige frelse, som gælder alle. 73 I sidste 
ende skal alle bøje knæ for Jesus og bekende ham som herre 
(Fil 2,10). Sådan kan det forstås, at Gud er alle menneskers 
frelse, dog først og fremmest dem, der tror (1 Tim 4,10). 

Man kunne selvfølgelig hævde, at koblingen af frelsesu¬ 
niversalisme og radikal magtkritik beror på en slags vattet 
humanisme - og i så fald ville man følge Augustin, der 
mente, at det skyldtes blødsødenhed, at mange kristne på 
hans tid troede på alles frelse. Det kan der måske være 
noget om. Paulus formaner os til ikke at blive hårdhjertede, 
så blødsødenhed er langt at foretrække frem for hårdhjertet¬ 
hed. Men lige så ofte synes koblingen af frelsesuniversa¬ 
lisme og kristen anarkisme simpelthen at skyldes troen på, 
at Jesus virkelig er indsat ved sin Faders højre hånd som 


73 Se fx James Relly, Epistles, or the Great Salvation Contemplated (1776). 
”The spiritual worshipper meddies not with politics, he delights not in 
war, his Master’s kingdom is not of this world: whatever nation his coun¬ 
try may be at war with, it is impossible for him to fast and pray for the 
destruction of either: but that they should live in peace, concord, and, as 
brethren, together in unity, is the appetite of his soul.” 

hele universets konge, at gudsriget sprænger alle rammer, 
og at der derfor også er håb for alle. Gud har i Kristus forligt 
alt med sig selv (Kol 1,20). At der stadig findes mennesker, 
magter og myndigheder, der modsætter sig Guds rige og 
hersker med vold og magt, skyldes ikke, at Jesus’ sejr kun er 
delvis. Der er ingen sfære, der falder uden for Jesus’ herre¬ 
dømme, for det herredømme - som i virkeligheden slet intet 
herredømme er, men fraværet af enhver form for herre¬ 
dømme - er ikke begrænset til en særlig "åndelig” eller "re¬ 
ligiøs” del af vores liv. Der er derfor heller intet menneske, 
der falder uden for Jesus’ magt. At kristne er "frelst” betyder 
alene, at de i modsætning til andre ved, at dødens magt er 
besejret, og derfor her og nu er sat fri fra den frygt for 
døden, som holder mennesker i slaveri (Heb 2,14). Kristne er 
derfor også fri fra i bekymring at binde sig til og tjene denne 
verdens magter og myndigheder. 

Langt fra alle, der tror at Gud vil frelse ethvert menne¬ 
ske, identificerer sig som fx kristne anarkister, men det lader 
til, at det omvendte er tilfældet - altså at de fleste kristne 
anarkister mener, at Gud både kan og vil frelse alle. Sam¬ 
menhængen mellem magtkritik og troen på Guds radikale 
nåde er næppe tilfældig. Kritik af magt er først for alvor mu¬ 
lig, når vi fjerner truslerne om evig straf mod dem, der ikke 
formår at underkaste sig autoriteternes moralske normer. 
Jesus er død for alle mennesker, og derfor er der ingen, der 
falder uden for Guds kærlighed. Vi kan derfor ikke legiti¬ 
mere politiske systemer, religion og kulturer, der baserer sig 
på principielle skel mellem mennesker. Budskabet om, at 
Guds kærlighed gælder alle mennesker uden grænser, er 
blevet forstået sådan, at vi derfor også er nødt til at respek¬ 
tere ethvert menneskes ret til selvbestemmelse, og at det be¬ 
tyder, at vi ingen ret har til at udøve magt og autoritet over 
andre. 

For Gregor af Nyssa hang troen på alles frelse sammen 
med et menneskesyn, hvor hvert enkelt menneske tilhører 
en fælles menneskelighed. Gud frelser hele menneskeheden, 
ikke bare enkeltindivider. Af samme grund har vi ingen ret 
til at sætte skel mellem mennesker. Heller ikke for Gerrard 
Winstanley var frelse og fortabelse to absolutte kategorier, 
der omhandler menneskets endeligt efter døden. Vi lever her 
og nu i en kollektiv tilstand af fortabelse på grund af de skel, 
vi har sat mellem hinanden, med magt og privat ejendom, 
men den tilstand ophæver Jesus, når han skaber grobund for 
et nyt fællesskab uden magt. Gud er i færd med at transfor¬ 
mere hele den virkelighed, vi kender. Jesus’ sejr over synden 
og dødens magt betyder en genoprettelse af skaberværket 
og mennesket som skabt i Guds billede. 

Det er ikke svært at se, hvordan utopiske politiske ideo¬ 
logier har lånt fra en kristen eskatologi af denne slags. Kom¬ 
munismens og anarkismens håb om et klasseløst samfund 
kan netop ses som en sekulær udgave af det kristne håb om 
”altings genoprettelse”, som især Origenes er kendt for. Også 
i et bibelsk perspektiv sker genoprettelsen ved, at hele ver¬ 
denshistorien kulminerer i en nyskabelse af den menneske¬ 
lige civilisation - ikke i kommunismens klasseløse samfund, 
men i Det ny Jerusalem. Forskellen er naturligvis, at kom¬ 
munismen med sin tro på menneskets iboende evner til med 
vold og magt at skabe paradis på jord, nødvendigvis måtte 
skuffe, mens evangeliet handler om den mulighed, der er 
Guds alene. For moderne kristne anarkister som Jacques El- 
lul stod det klart, at vores forsøg på at skelne mellem frelste 
og fortabte, inde og ude, dem og os, er et oprør mod Gud, 
fordi vi i forsøget på at sætte skel mellem mennesker gør os 
selv til guder. Evangeliet gør det klart, at ingen af de syste¬ 
mer, vi skaber for at frelse os selv, kan redde os i sidste ende. 
Men det gælder også de skel mellem mennesker, som sættes 

af politisk magt - inklusive dem, der hævdes at være nød¬ 
vendige for at overvinde vold og magt. Alt er overdraget 
Jesus (Joh 3,35), som i kraft af sin død og opstandelse samler 
alt i sig selv (Ef 1,10). Netop derfor må det kristne eskatolo- 
giske håb være altomfattende, og netop derfor giver det 
kristne håb os mulighed for at forholde os kritisk til hvilke 
som helst menneskeskabte strukturer og institutioner (Molt- 
mann). Kun fordi evangeliet forkynder et universelt håb for 
alle mennesker, kan vi anskue selv vores fjender som kom¬ 
mende venner i gudsriget. Hvad der end siges om straf og 
dom i bibelen, skal det forstås inden for den horisont, at 
Jesus er verdens frelser (1 Joh 4,14), og at død, straf og forta¬ 
belse derfor aldrig kan have det sidste ord. 

Evangeliet om gudsriget, korset og opstandelsen, er Guds 
”men!” til enhver frygt for døden, som binder os til verdens 
magter og myndigheder. Spørgsmålet er så, hvad det bety¬ 
der i praksis - for håbet om alles frelse må aldrig blive en 
sovepude eller en undskyldning for ligegyldighed. Netop 
fordi Gud har forligt hele verden med sig selv, har kristne en 
opgave, for i modsætning til andre ved de, at det er sådan. 
Opgaven består i at engagere sig i verden og gøre det klart 
for verden, at dens fyrste er dømt (Joh 16,11) - og at det er 
godt nyt. Guds rige er ved at bryde igennem. At det tager 
sin tid, er en anden sag. Gud er tålmodig, for han ønsker 
ikke, at nogen skal fortabes (2 Pet 3,9). Kampen mod magter 
og myndigheder pågår i tiden, hvor der er relativ frelse og 
fortabelse, dom og nåde, men enden kommer først, når 
Kristus har tilintetgjort al magt og myndighed og Gud bliver 
alt i alle. 74 


74 De bibelske tids- og evighedsbegreber er mere komplekse, end vi må¬ 
ske forventer. Det græske ord aionios, der ofte oversættes ’evig”, betyder 
ikke evig i forstanden ”uden ophør” ( a'idios ), men angår ”det æoniske”, der 
har med nogets tid eller tidsalder (æon) at gøre, samt det, der har evig¬ 
hedskvalitet ved at være helt uden for tiden. Der tales i Ny Testamente 

om flere "evigheder”, altså tidsaldre (æoner), også kommende. Enden kom¬ 
mer når "evighederne” er færdige. Det har betydning for, hvordan vi forstår 
begreber om frelse og fortabelse, dom og nåde. Guds domme er altid midler¬ 
tidige, de har til formål at tugte mennesker og omvende mennesker, med al- 
tings genoprettelse som det endelige mål. Se fx David Bentley Hart, The New 
Testament (2018). 



III. Kirken og dens opgave 


”It seems to me, and I am personally convinced, 
that the Church must never speak from a position 
of strength ... It ought not to be one of the forces 
influencing this or that State. The Church ought to 
be, if you will, just as powerless as God himself, 
which does not coerce but which calls and unveils 
the beauty and the truth of things without impo- 
sing them. As soon as the Church begins to 
exercise power, it loses its most profound chara- 
cteristic which is divine love.” 

- Metropolit Anthony Bioom 


At Jesus’ rige er af en anden verden betyder ikke, at 
denne verdens politiske magt udspiller sig i et neutralt rum. 
Guds rige er ikke af denne verden, men netop derfor står det 
i modsætning til denne verdens systemer af magt, som alle i 
bund og grund er illegitime i lyset af gudsriget. Guds 
løsning på menneskers forsøg på at herske over hinanden 
er, at han selv lader sig underkaste voldelige menneskers 
magt, for netop derved at opsluge, overvinde og tilintetgøre 
den. I Jesus realiseres Guds rige, som med Helligåndens ger¬ 
ning bliver virkelighed, omend usynligt, skjult iblandt os. 
Det er den historie, den kristne kirke bygger på. 

Evangeliet er godt nyt, men det gør det også klart, at den 
orden vi kender, netop ikke er Guds rige. Guds rige ophæver 
ikke det gode skaberværk, men sætter det fri af uretfærdige 
menneskeskabte magtrelationer. Vi kan ikke selv indføre 
gudsriget på jorden, men vi kan vidne om det ved at kriti- 

sere den uretfærdighed vi ser omkring os. Det er kirkens op¬ 
gave at vidne om Guds rige ved at forkynde evangeliet ind i 
den verden, den er en del af. Kirken skal være til stede i ver- 
den som lys , salt og gær . 

Det er i dag oplagt for kirken at finde alternativer til den 
måde, som den traditionelt har indrettet sig på i samfund, 
hvor kirken var tættere knyttet til magthaverne. Mange pe¬ 
ger på, at kirken i Vesten står i en ny situation, som minder 
om tiden før kristendommen blev statsreligion efter kejser 
Konstantin. Kirken bør, siger man, vende tilbage til den selv¬ 
forståelse, som kendetegnede før-konstantinsk kristendom - 
en selvforståelse, hvor kristne ofte opfattede sig som ambas¬ 
sadører for et gudsrige, radikalt forskelligt fra samfundet. I 
et pluralistisk samfund, hvor en lang række partikulære 
identiteter kæmper om opmærksomhed, er det afgørende, at 
kirken besinder sig på sine særpræg, dens budskab, historie, 
tradition, liturgi, organisation og måde at gøre tingene på i 
det hele taget. Det handler ikke nødvendigvis om, hvorvidt 
kirken skal vægte sin identitet mod "kulturen”, men om at 
finde ud af hvad det vil sige at vidne om gudsriget - midt 
imens man lever i verden på verdens vilkår. 

Kristendom handler om at orientere sig i forhold til det 
gudsrige, som er endemålet, endnu skjult, men dog til stede 
i blandt os. Gudsrigets fremtid kaster et nyt lys over vores 
kendte virkelighed, som i sin helhed bliver problematiseret 
af evangeliet. Jesus afviser at efterstræbe politisk magt, men 
samtidig ramler hans forkyndelse af Guds rige frontalt ind i 
den måde, som tingene fungerer på i verden. Spørgsmålet er 
nu, hvad det betyder for vores forståelse af kirken - det 
kristne fællesskab som vidnesbyrd om gudsriget. Hvis 
”Guds rige er anarki”, hvad er så kirken, det kristne fælles¬ 
skab? 

Guds udkaldte 


Det kan næppe overraske, at kristne med anarkistiske 
tendenser typisk ikke har fundet sig godt tilpas i alt for 
snævre, institutionelle rammer. Tænk på Ammon Hennacy, 
der med sin ”One-Man Revolution” stod for en slags kristen 
anarkisme formet af amerikansk hyper-individualisme, hvor 
anarkisme betød den enkeltes ikke-voldelige modstand mod 
alle former for autoriteter i staten såvel som i kirken. Der er 
en individuel frihed i evangeliet. Men derved er det hele 
langt fra sagt. Kristne har i lyset af gudsriget en fælles iden¬ 
titet som Guds folk. Det er, med Gregory Boyd, netop som 
gudsrigets folk, at kristne er kaldet til at være "anarkister”. 75 
Det er i kirken, at gudsrigets radikale alternativer til vold og 
magt, bør komme klarest til udtryk. 

Ordet "kirke” betyder - ifølge én etymologi - det, der til¬ 
hører Herren ( kyrios ). Ofte bruges ordet synonymt med or¬ 
det "menighed”, ekklesia, som ordret betyder "kaldet ud” el¬ 
ler "udkaldt”. Som mange andre begreber i Ny Testamente 
er der ikke tale om et oprindeligt teologisk begreb, men om 
et ord hentet fra en verdslig, politisk sammenhæng: Med ek¬ 
klesia blev i antikken forstået de offentlige forsamlinger af 
borgere, der tog sig af politiske beslutninger. Kirken, for¬ 
stået som den kristne menighed, ekklesia, er tilsvarende kal¬ 
det gennem evangeliet til at være Guds forsamling af dem, 
der har borgerskab i Guds rige. For så vidt er også det 
kristne menighedsbegreb politisk ladet. Ligesom denne ver¬ 
den har sine politiske forsamlinger, har også gudsriget sine 
forsamlinger. Kirken er imidlertid ikke et politisk parti 
blandt andre, for der er ikke tale om at gøre denne verdens 


75 Gregory Boyd, ”The Bible, Government and Christian Anarchy” på 
www.reknew.org. 

forsamlinger mere gudelige eller kristelige, men om at Gud 
selv har kaldet, udvalgt og etableret sin helt egen, unikke 
forsamling. I denne forsamling er det Gud selv, der taler. 
Den kristne menighed er ikke forsamlet for selv at snakke, 
men for at lytte til evangeliet om gudsriget. 

Kirken er ikke en institution, men findes overalt, hvor 
mennesker er forsamlet i Jesus’ navn (Matt 18,20). Kirken er 
konkrete mennesker, som mødes et bestemt sted, og kirken 
er derfor også noget konkret. Den kristne menighed er den 
konkrete forsamling af mennesker kaldet til at høre Guds 
ord. Derfor kan vi, som i Ny Testamente, også tale om flere 
menigheder eller kirkesamfund. At tale om "kirken” som en 
åndelig enhed, er kun muligt med henvisning til kirkens op¬ 
havsmand og egentlige subjekt, Kristus selv, ikke med hen¬ 
visning til kirken, som den er i sig selv, hvor mangfoldighe¬ 
den råder. Men af samme grund kan vi heller ikke primært 
tale om kirken som en institution eller et hierarki. Kirken er 
ikke i første omgang subjekt, men genstand for evangeliets 
tale. Hvis kirken har noget at sige andre, er det kun, fordi 
den har hørt noget, som den skal bringe videre. 

”Jeg beder for dem; ikke for verden beder jeg, men for 
dem, du har givet mig, for de er dine”, siger Jesus i sin bøn 
for sine disciple i Johannes-evangeliet (Joh 17,9). Tanken om 
kristne som Guds kaldede og udvalgte er klar. Jesus’ disciple 
har ikke selv valgt Jesus, men er givet ham af Gud. Og det er 
altså sine disciple Jesus beder for, ikke verden. Det ligger 
altså i den kaldelse, som er indbygget i det kristne menig¬ 
hedsbegreb, at det er en kaldelse og udvælgelse af bestemte 
individer ud af en helhed - ikke på grund af disses over¬ 
legne menneskelige og moralske egenskaber, men alene 
fordi Gud har besluttet at vælge dem - også på trods af 
synd, fejl og mangler. Kirkens særlige status som kaldet og 
udvalgt skyldes imidlertid ikke, at kristne er udvalgt på be- 

kostning af de andre, men at kirken har en særlig opgave, et 
arbejde at gøre for de andre. Af ordene i Jesus’ bøn for sine 
disciple - ”ikke for verden beder jeg” - kunne man ellers 
hurtigt udlede, at Jesus kun interesserer sig for sine 
udvalgte disciple, men ikke for den øvrige verden. Jesus til¬ 
føjer dog noget vigtigt: "Ligesom du har udsendt mig til ver¬ 
den, har jeg også udsendt dem til verden” (Joh 17,18). Jesus 
beder altså ikke kun for sine disciples skyld, men også for 
resten af verden. Flere teologer har peget på, at når Gud kun 
kalder få og udvælger nogle frem for andre, handler det om, 
at Gud altid frelser gennem relationer. Det gør han, fordi 
han er kærlighed. Gud udvælger nogle, hvis opgave det er at 
danne et fællesskab, kirken, som kan være Guds redskab til 
at nå resten (Newbigin). Kirken er Guds folk, der som sådan 
bygger videre på det løfte, der blev givet til Abraham om, at 
igennem ham skulle alle jordens folkeslag velsignes. 

Fortegnet for kirkens vidnesbyrd om gudsriget er dens 
deltagelse i "missio Dei”, Guds sendelse af sig selv i Kristus 
til verden med ” altings genoprettelse” som formål. Kirken 
har ikke i sig selv en "mission”, men deltager i Guds mission 
for at frelse verden gennem Kristus og tilstedeværelsen i 
Flelligånden (Moltmann). Kirken er udvalgt som den "første 
høst” (Ab 14,4-5), gennem hvilken Gud frelser resten. Deri 
ligger kirkens særlige opgave og ansvar. Kristne udgør et 
"præsteskab”, et "helligt folk”, som skal forkynde evangeliet 
om gudsriget (1 Pet 2,9). Kristne er udvalgt af Gud, ikke for 
deres egen skyld, men for hele verdens skyld: ”At være 
kirke, er altid at være kirke for andre” (Bonhoeffer). Gud 
frelser altid helheden gennem delen - principielt frelser Gud 
hele verden gennem Jesus, men historisk også gennem kir¬ 
kens arbejde i verden. 

Når Jesus i sin bjergprædiken siger om sine disciple, at 
de er "verdens lys” og "jordens salt”, er det tydeligt, at kir- 

ken ikke er udvalgt for sin egen skyld, men for verden. Salt 
og lys har ingen værdi i sig selv - lys kan kun ses, når det 
oplyser noget, mens salt bruges til at konservere og give 
smag. Kristne er til stede i den menneskelige civilisation 
som ånden i en åndløs verden, for at parafrasere Brevet til 
Diognetus, hvor kristnes relation til samfundet beskrives pa¬ 
rallelt med sjælen som det livgivende element i kroppen. 
Kirken er ikke sat i verden for sin egen skyld, men for ver¬ 
dens skyld. 

”Jeg har givet dem dit ord”, siger Jesus om sine disciple. 
Og selvom "verden har hadet dem”, er Jesus’ disciple ud¬ 
sendt til verden, for at verden skal tro i kraft af deres ord 
(Joh 17,20). Kirkens opgave er at aflægge vidnesbyrd om 
Guds rige. Religion er derfor aldrig bare en "privatsag”. Les¬ 
lie Newbigin siger det meget klart, når han slår fast, at kir¬ 
ken aldrig må affinde sig med at være en forening som alene 
beskæftiger sig med indre, private anliggender, men at den 
nødvendigvis må udfordre alle magter, ideologier, myter, an¬ 
tagelser og verdensbilleder, der ikke anerkender Jesus som 
herre. 76 Det er ord, der kan tolkes i teokratisk retning, men 
her er det afgørende, at gudsriget netop ikke er den slags 
rige, som regeres med magt og vold over mennesker, men et 
rige, hvor Jesus tjener mennesker. Når kirken forsøger at le¬ 
gemliggøre Guds herredømme i jordiske magtstrukturer, op¬ 
hører den med at være tegn på gudsriget, skriver Newbigin 
også. Hvor der findes ufrihed og autoritære magtstrukturer, 
skal kirken med evangeliet pege på Jesus som herre, uden 
selv at blive ny autoritet. At kunne se den sandhed, der 
knytter sig til gudsriget, er nemlig de magtesløses, ikke de 
magtfuldes, privilegium. 


76 Lesslie Newbigin, The Church in a Pluralist Society (2014). 

Forligelsens tjeneste 


En grundlæggende magtkritisk holdning i lyset af gudsri¬ 
get må ikke forveksles med den paranoide krænkelsessyge, 
der ser illegitim magtudøvelse overalt. En evangelisk magt¬ 
kritik må have kærligheden som fortegn ved at vidne om 
den forsoning og frihed, der findes i gudsriget - snarere end 
først negativt at ville nedbryde alle eksisterende magtstruk¬ 
turer. At vidne om gudsriget må betyde at sætte noget reelt 
og positivt i stedet for de magtstrukturer, som man ønsker 
at nedbryde. Kirkens opgave er med andre ord at forkynde 
evangelium snarere end ”lov” - heller ikke en lov, der som 
en anarkistisk anti-lov, har til formål at nedbryde al lov og 
orden. Gudsrigets anarki er ikke kaos og uorden, men forli- 
gelse og forsoning, frihed og kærlighed, som gør magt¬ 
anvendelse overflødig, hvor det vinder frem. 

Kirken er betroet med "forligelsens tjeneste”, som Paulus 
formulerer det (2 Kor 5,18). Overalt er det kristnes opgave at 
pege på, at gudsriget muliggør forsoning, fred og forligelse, 
hvor det ellers synes umuligt. Det er den ”nye skabning i 
Kristus”, der muliggør forligelsens tjeneste. Med sin opstan¬ 
delse har Jesus skabt en ny virkelighed hinsides menneske¬ 
lige muligheder. Elvor vi ofte vil give den ene af to stridende 
parter ret, peger evangeliet på, at der på den anden side af 
ethvert binært modsætningspar altid gives en tredje mulig¬ 
hed - gudsrigets mulighed. Evangeliet angår det gudsrige, 
som ikke kan identificeres med noget menneskeligt herre¬ 
dømme - evangeliet bryder ethvert menneskeligt herre¬ 
dømme, men for at skabe forsoning frem for fjendskab. 77 

Frelse betyder bibelsk at blive helbredt og sat fri. At blive 
"frelst” betyder at blive frisat fra de magter og myndigheder, 


77 David Alan Black, Christian Archy (2009). 

der styrer og regerer mennesker og samfund. At blive frelst 
er at blive myndig til at leve et liv i frihed og ligeværdigt, 
forsonet fællesskab. Det giver derfor ingen mening at 
spørge, om man kan frelses ”uden gerninger”. Det er Jesus, 
der frelser, uden at vi skal gøre os fortjente til det, men 
frelse betyder netop at blive sat fri til at leve i overensstem¬ 
melse med gudsrigets frihed og kærlighed. Vi er forligt med 
Gud, skriver Paulus, men skal netop derfor lade os forlige 
med Gud (2 Kor 5,20) - og dermed også hinanden. Forli- 
gelsens tjeneste, som kirken er betroet med, betyder at op¬ 
fordre mennesker til at se hinanden ud fra den nye skabning 
i Kristus, som overskrider alle skel og grænser. Kirken er 
derfor også mere end blot en institution til det enkelte men¬ 
neskes private frelse, men den må også konkret i sin praksis 
vidne om den forsoning, der hører til forligelsens tjeneste. 

At kirken er et forsonet fællesskab betyder ikke, at det 
kun er muligt at være kristen i fællesskab med andre, som 
det nogle gange hævdes, for så meget ansvar kan menneske¬ 
lige fællesskaber ikke bære, heller ikke kirkens. Men det be¬ 
tyder dog så meget, at kristendom i praksis er uforenelig 
med uforsonlighed, had, splittelse og uretfærdighed. Igen er 
det ikke, fordi mennesker kan fortjene sig frelsen ved at 
gøre det rigtige, men fordi frelse simpelthen er indbegrebet 
af den forligelse, forsoning, genoprettelse og frisættelse, der 
kendetegner gudsriget. 

Forligelsens tjeneste handler for kirken i praksis om for¬ 
soning mellem mennesker - at bidrage til magtfrie rum med 
plads til ligeværd, frihed og fællesskab. Evangeliet indehol¬ 
der imidlertid ikke en fiks og færdig opskrift på, hvordan 
kirken skal agere i verden, hvilke projekter den skal en¬ 
gagere sig i. Dens vidnesbyrd angår altid den forligelse, som 
findes på tværs af alle menneskelige umuligheder, men som 
er mulig for Gud. Det er vigtigt at besinde sig på, for hand- 

lingsorienteret kristendom kan ofte ende i moralsk idea¬ 
lisme: Kristendommen gøres til en god ”idé”, Guds ”drøm” 
for verden, et projekt som skal realiseres. Gud gøres i værste 
fald til en velmenende, men noget naiv, dagdrømmertype, 
der har brug for vores hjælp for at nå sine mål. Men evange¬ 
liet er netop godt nyt om, at Gud med Jesus’ død og opstan¬ 
delse til dels allerede har nået sit mål. Guds rige. Guds rige 
er en virkelighed, der gælder trods alle idealer, ikke et ideal, 
der skal realiseres. Derfor kan det paradoksalt nok netop 
være, når kirken ikke febrilsk engagerer sig i alverdens for¬ 
mer for aktivisme, at den bedst kan vidne om det gudsrige, 
der allerede er en realitet iblandt os. Will D. Campbell for¬ 
klarede det sådan, at det bedste kirken kan gøre for at 
fremme forsoning i verden på en måde, er at gøre "ingen¬ 
ting” - i stedet for at dyrke idealer og visioner, der altid 
kræver en grad af partidannelse og magtudøvelse for at 
blive gennemført, skal vi leve som den forsonede skabning 
vi allerede er: ”Do? Nothing. Be? What you are—reconciled, 
to God and man.” 78 Ved at vente, stoppe op og stå fast, kan 
kirken minde mennesker om, at den afgørende forligelse og 
forsoning allerede er en realitet i korset og opstandelsen. 
Kirkens revolutionære budskab - ordet om forligelsen - 
handler paradoksalt nok om at besinde sig på virkeligheden. 

Kirken er derfor kun en politisk aktør blandt andre i den 
forstand, at den kan påpege det forlorne i politiske ideolo¬ 
gier og projekter, der ikke vil anerkende, at gudsriget alle¬ 
rede er en realitet midt iblandt os. Evangeliet gør det klart 
for alle denne verdens politiske, moralske og religiøse mag¬ 
ter og projektmagere, at Gud allerede har gjort det afgø¬ 
rende. Alle menneskelige forsøg på selv at realisere paradis 
på jord er derfor udtryk for vantro. Kampen mod "magter 


78 Will D. Campbell, Crashing the Idols (2010). 


149 



Guds rige er anarki 


og myndigheder” (Ef 6) er en del af forligelsens tjeneste, for 
kampen består i at afsløre de magtinteresser, som ikke vil 
vide af, at verden allerede er forligt med Gud. Kun så længe 
vi kan bildes ind, at gudsriget endnu ikke er en realitet, for¬ 
mår magter og myndigheder at udøve deres ideologiske her¬ 
redømme over mennesker. 

Stanley Hauerwas har sagt det sådan, at kirkens opgave 
ikke først og fremmest er at gøre verden mere retfærdig, 
men at gøre verden til den verden, den nu engang er. 79 Ver¬ 
den kan nemlig først være sig selv i kraft af den fortælling, 
som gives af den historie, som kirken fortæller om verden 
med evangeliet. Det er nødvendigt at fortælle verden, at den 
allerede er forligt med Gud. Verden vil nemlig ikke være sig 
selv. Eller med andre ord: Det politiske menneske, den 
gamle uretfærdige menneskehed er ”af” verden, men lever 
ikke ”i” verden, forligt med Gud, som den virkelig er, men i 
en selvskabt drømmeverden af politisk og religiøs ideologi, 
som vil forandre verden med vold og magt. Kirken er ikke 
”af” denne verden, men kan netop derfor være i verden, som 
den er i lyset af evangeliet, forligt og forsonet med Gud. 

Kirkens holdning er, som Kjell Kyrø-Rasmussen formule¬ 
rede det, kærlighedens kritiske holdning til en hvilken som 
helst politisk holdning. 80 Evangeliet er, at Guds rige er nær, 
at der er fred og forsoning. Forligelsens tjeneste består for 
kirken i at fortælle det budskab videre, som i sig selv er rent 
positivt, men som dog uundgåeligt ramler ind i alle de ideo¬ 
logier, der hævder, at gudsriget ikke allerede er en realitet: 
pengenes, teknokraternes, reklamernes og religiøse fanta¬ 
sters løgnagtige påstande om, at mennesket skal gøre sig 
fortjent til frelse, lykke, det gode liv. Det er de "fæstnings- 


79 Stanley Hauerwas, Hannah’s Child (2010). 

80 Kjell Kyrø-Rasmussen, "Menighedens politiske og sociale ansvar" i 
Vækst og åbenhed: Baptistsamfundets synode 1976 (1976), s. 89. 

værker” og "tankebygninger”, som trodsigt rejser sig mod 
kundskaben om Gud”, men som kristne med Paulus’ ord ar¬ 
bejder på at nedbryde (2 Kor 10,3-5). Kirken skal forkynde 
evangeliet, som på én gang er Guds dom og nåde over hele 
verden. Når kirken forkynder evangeliet, forkynder den 
Guds dom over al menneskelig selvhævdelse, sin egen in¬ 
klusive, men også at Gud har forligt hele verden med sig 
selv, og at forligelse mellem mennesker derfor ikke bare er 
mulig, men påkrævet. 

Kristnes kamp mod tankebygninger er en kamp mod ide¬ 
ologi, religion, uforligelighed og uforsonlighed - en kamp, 
som virker ved at kalde til realisme, nøgternhed og saglig¬ 
hed i kraft af evangeliet. At forkynde evangeliet om gudsri¬ 
get som en dom over verden er implicit at bedrive religions- 
og ideologikritik, fordi evangeliet ramler i alle politiske og 
religiøse magters krav på absolut gyldighed og lydighed. At 
bekæmpe den ånd, der driver mennesker, er ikke det samme 
som at bekæmpe mennesker. Men omvendt kommer vi ikke 
uden om, at menneskers ideologiske og religiøse tankebyg¬ 
ninger ikke uden videre kan skilles fra de personer, der bæ¬ 
rer dem. Der findes ikke ideologier og religioner, abstrakt 
set, kun ideologiske og religiøse mennesker med ideologiske 
og religiøse idéer som en del af deres identitet. Netop derfor 
handler kampen mod tankebygninger om menneskers befri¬ 
else fra de ideologier - og de bagvedliggende magter og 
myndigheder - der skaber skel og spiller mennesker ud mod 
hinanden. Det handler om med evangeliet at bibringe men¬ 
nesker en identitet, som ikke er knyttet til magt, myndighed 
og herredømme. 

Evangeliet om Guds rige er med andre ord radikalt iden- 
titetspolitisk, fordi det alene gør menneskers forhold til hin¬ 
anden til et spørgsmål om deres identitet i den nye skabning 
i Kristus. Ved at høre evangeliet om Guds dom og nåde kal- 

des vi til at kaste de principper og idealer, som vi dømmer 
og fordømmer hinanden med, fra os, så vi hver især i afmagt 
kan stå tilbage som de dømte, men tilgivne syndere, vi er. 
Når vi lægger de ideologiske konstruktioner fra os, hvormed 
vi forsøger at beherske os selv, virkeligheden og hinanden - 
når magt derved erstattes af kærlighed - ser vi glimtvis tegn 
på det gudsrige, der er frihed fra magt og herredømme, det 
gudsrige, der er anarki. 

Evangeliet om forligelsen skal forkyndes i ord, men også 
i handling, i kirkens daglige liv og i dens diakonale arbejde i 
verden. Kun ved selv at være et sted for fred, forsoning og 
forligelse - kun ved at være et konkret alternativ til magt, 
myndighed og herredømme - kan kirken være det vidnes¬ 
byrd om Guds rige, som den er kaldet til at være. Netop 
fordi kirkens tjeneste er forligelsens tjeneste, er det så ær¬ 
gerligt, og egentlig også besynderligt, at kirken allerede si¬ 
den sin spæde start har været plaget af uenigheder og split¬ 
telser. Paulus er opmærksom på det, og forklarer lidt kryp¬ 
tisk, måske ironisk(?), at fraktioner og klikedannelser i me¬ 
nigheden i det mindste gør det tydeligt, hvem der er til at 
stole på (1 Kor 11,19), men opfordrer straks efter til at tage 
sig af dem i menigheden, der holdes udenfor. At det i dag 
kommer til splittelser i kirkesamfundene, hænger ofte sam¬ 
men med, at kirkerne har indrettet sig i store organisationer, 
som skal have en bestemt opfattelse af tingene, snarere end 
en flad struktur af uafhængige menigheder med plads til for¬ 
skelligheder. 81 Splittelse kan kun undgås, og sand forligelse 


811 skrivende stund er det synet på seksuelle minoriteter og vielse af ho¬ 
moseksuelle, der splitter en lang række kirkesamfund - det på trods af, at 
Jesus kun sagde lidt om seksualmoral, men meget om penge og grådig¬ 
hed, som imidlertid sjældent fører til splittelser i kirken. Måske det er 
nemmere at have skrappe holdninger til moralske spørgsmål, som ikke 
berører én selv, men kun en minoritet? Tænk hvis vi skulle fordømme fx 
pengebegær og uforsonlighed, så ville vi for alvor få travlt - med os selv. 


152 



III. Kirken og dens opgave 


opnås, hvis de stridende parter anerkender modpartens 
synspunkter som legitime. Når uenighed gøres til et spørgs¬ 
mål om for eller imod, må forligelse bestå i at finde et fælles 
punkt hinsides modsætninger, der enten er både-og eller 
hverken-eller. 


Kirkens grundlov 


Det er for tiden udbredt i kirkelige kredse at tale om le¬ 
delse og lederskab, som man gør det i fx erhvervslivet. 82 
Men så snart man indfører ledelsesstrukturer som i 
erhvervslivet og det politiske liv, risikerer man at segmen¬ 
tere kirken i ”ledere” og "ikke-ledere”. Kirkens liv underlæg¬ 
ges et paradigme hentet fra de magter og myndigheder, den 
ellers skulle være et alternativ til. Måske det skyldes en 
udvikling, hvor vi har svært ved at forstå vores opgave som 
et kald til at virke indenfor givne rammer. I et sekulariseret 
samfund opfatter kirken sig i stigende grad som på mis¬ 
sionsmarken, som sendt til mennesker, der ingen videre be¬ 
greber har om kirke og kristendom. Det giver god mening, 
men opgaven bliver så at gennemtænke, hvad det vil sige at 
være sendt til verden som kristen menighed med "forli- 
gelsens tjeneste” snarere end fx at være en virksomhed, der 
skal sælge et produkt eller opnå bestemte målbare resultater. 

Fordi kristendom ikke handler om idealer, men om guds¬ 
rigets virkelighed, handler kirkens opgave ikke om at reali¬ 
sere bestemt målsætninger, som er forskellige fra den selv. 


82 Søger man på ’church leadership” på Google dukker der et utal af sider 
op om lederudvikling, konferencer og principper, der lover at skabe gode 
og effektive kirkeledere. Fx kan nævnes den aktuelle tale om empati som 
ledelsesprincip. Medfølelse instrumentaliseres i en teknisk-rationel kalku¬ 
le, men forvanskes givetvis, når det strategisk vil bemægtige sig virkelig¬ 
heden for at opnå resultater. 

Når Jesus sender sine disciple ud for at gøre alle folkeslag til 
hans disciple, er det fordi det ligger i selve kirkens væsen at 
række ud til mennesker, som Gud har gjort det. Kirkens op¬ 
gave er at være, det den er - et vidnesbyrd om gudsriget, et 
tegn på dets fred og forligelse. Men derfor er det heller ikke 
ligegyldigt, hvordan kirken indretter sig og bærer sig ad i sit 
indre liv. Kirken skal i sin form og organisation afspejle det 
evangelium, den er sat i verden for at forkynde. 

Stuart Murray har peget på det centrale i Jesus’ forma¬ 
ninger til sine disciple om altid at håndtere konflikter på to¬ 
mandshånd om muligt, før flere og sidst resten af menighe¬ 
den inddrages (Matt 18,15-17). 83 Der er et nedefra-og-op- 
perspektiv i den tankegang, et nærhedsprincip, som betyder, 
at vi altid starter i det små, før vi forsøger at løse problemer 
og udfordringer med generelle tiltag ovenfra-og-ned. Det 
hænger sammen med en principiel forståelse af, at kærlig¬ 
hed udfoldes i magtfrihed snarere end magt - en forståelse 
som også sætter sig spor i synet på kirken. Det kristne fæl¬ 
lesskab fremstår i Ny Testamente i det hele taget som et 
konkret fællesskab af ligeværdige uden nogen form for au¬ 
toritær ledelse: ”Den, der vil være leder, skal være tjener for 
de andre”, siger Jesus til sine disciple (Matt 20,28). Pointen 
synes at være den enkle, at der ikke kan være tale om hie¬ 
rarkier disciplene imellem. Ligesom Jesus ikke kom for at 
herske, men for at tjene, skal også hans disciple tjene hinan¬ 
den i stedet for at herske og regere over hinanden. 

Med udgangspunkt i Jesus’ ord om at tjene frem for at 
herske, slog den dansk-tyske baptistpioner Julius Købner 
(1806-1884) i kampen for den ”frie urkristendom” således 
fast, at "herskab, magt og tvang” er i modstrid med kristen¬ 
dommens væsen. Jesus’ ord om at tjene, beskrev Købner 


83 Se Stuart Murray, The Naked Anabaptist: The Bare Essentials of a Radi- 
cal Faith (2010). 

som "kirkens grundlov” ("Grundgesetz der Gemeinde Chri- 
sti”), et princip, der udelukker enhver sympati for absolu¬ 
tisme og aristokratiske principper i både kirken og samfun¬ 
det. Præsten er ikke menighedens fælles sjæl, men menighe¬ 
den består af levende sten - frie individer med eget hjerte, 
sjæl, vilje og indsigt. 84 

At Jesus’ disciple står lige synes også at være tanken hos 
Paulus, når han gør det klart, at ingen har ret til at dømme 
om andres religiøse praksisser. Det kristne fællesskab er 
med andre ord kendetegnet ved individuel samvittighedsfri¬ 
hed: ”Den tro, du har, skal være en sag mellem Gud og dig”, 
skriver Paulus (Rom 14,22). Det betyder ikke, at kristendom 
er individualisme: ”1 er alle brødre”, siger Jesus til sine di¬ 
sciple (Matt 23,8). Det kirkelige fællesskab er forudsætnin¬ 
gen for den enkelte kristnes frihed. Kirken er med andre ord 
et broderskab og af den grund kendetegnet ved lighed og 
dermed frihed. Det skal næppe (kun) forstås som et spørgs¬ 
mål om varme følelser mellem kristne. Pointen udfoldes af 
Jesus klart polemisk i modsætning til de religiøse autorite¬ 
ter, der ville stille sig selv imellem folket og Gud: ”1 må ikke 
kalde nogen på jorden jeres fader”, siger Jesus (Matt 23,9). 
Deri ligger næppe et forbud mod den nøgterne konstatering, 
at man naturligvis har en biologisk familie, men der ligger 
et opgør med den religiøse faderrolle, som kendetegner 
mange former for hierarkisk religion. Pointen er, at Jesus’ 
disciple står lige over for Gud, og at de derfor også skal an¬ 
erkende hinandens ligeværd. Det er med andre ord et evan¬ 
gelisk imperativ ikke at gøre forskel på folk i menigheden, 


84 Julius Kobner, Manifest des Freien Urchristenthums an das deutsche Volk 
(1848). Johannes Nørgaard, baptistpræst, beskrev tilsvarende baptisters 
syn på kirken med noget, der måske kan kaldes en kirkelig anarkisme: 
"Forskellen paa en Baptistmenighed og de fleste andre kristne Menighe¬ 
der er den, at man i selve Baptistmenighedens Struktur bevidst har tilsig¬ 
tet at fjerne enhver Myndighed for at give Plads for Kristus alene.” 

for ”gør I forskel på folk, begår I synd”, skriver Jakob i sit 
brev (Jak 2,9). 

Her har vi for så vidt et kirkesyn, der svarer til Niels 
Kjærs definition af "anarki i betydningen fravær af ledelse”. 
Anarkisme kan som politisk og filosofisk idé forstås som af¬ 
visningen af enhver form for repræsentation - altså det, at 
noget (fx en leder, en præst, en regent eller sågar folkevalgte 
politikere) kan sættes imellem mennesker, sådan at vores 
forhold til hinanden formidles af højere instanser udenfor os 
selv. Repræsentation er abstraktion - modsætningen til det 
konkrete, direkte forhold mellem mennesker. Repræsenta¬ 
tion opstår, når vi overlader det til andre at tage beslutnin¬ 
ger på vores vegne, når vi derved giver afkald på vores myn¬ 
dighed og accepterer en hierarkisk ledelse. En sådan ledelse 
kan nok være funderet i de ledtes accept, men aldrig i deres 
direkte engagement, som den erstatter. Når Jesus kritiserer 
de religiøse autoriteter, er det netop på grund af den repræ¬ 
sentation, som de hævder at udgøre, med det resultat, at de 
"lukker Himmeriget for mennesker” (Matt 23,13). Evangeliet 
forkynder, at alle repræsentanter mellem Gud og mennesker 
er fejet bort. Jesus forbyder ligefrem sine disciple at lade sig 
kalde "rabbi” (mester) og "lærer” (Matt 23,8-10). Kun Jesus er 
rabbi og lærer. Principielt kan der derfor ikke være tale om 
rangordninger menighedens medlemmer imellem. Følgelig 
må vi afvise enhver form for hierarkisk-autoritær ledelse i 
kirken, hvis vi vil være konsekvente. 

Man kan selvfølgelig undre sig over, hvordan det hænger 
sammen, at fx Paulus taler om ledere og undervisere i me¬ 
nigheden (Gal 6,6), når Jesus gør det så klart for hans di¬ 
sciple, at de hverken må kalde sig lærer eller rabbi. Måske 
det kan forklares sådan, at der i praksis naturligvis vil være 
nogle, der underviser andre i kraft af deres viden, mens 
nogle har rolle som ledere i kraft af deres talent, men at 

disse roller dog aldrig er noget, man kan gøre sig til af, 
noget, der kan give en forrang over andre. De kirkelige em¬ 
beder er til for at tage hånd om fællesskabet - de handler 
ikke om "ledelse”, men om tjeneste, ikke om at gå foran, 
men om at danne bagtrop for at få alle med. Nogle få steder 
i Ny Testamente tales der godt nok om kirkens præster som 
"hyrder” eller "pastorer". Men det må ud fra Jesus’ ord til Pe¬ 
ter om at fodre hans flok (Joh 21,17) forstås som en åndelig 
tjeneste snarere end ledelse, "sjælesorg” snarere end det at 
vise vej og udstikke en fælles retning for kirken. Kirkens 
hyrder har rigtignok fået en særlig opgave som tilsynsmænd 
eller "biskopper” (ApG 20,28). Men det handler ikke om at 
overvåge menighederne for at sikre deres konformitet, men 
om at være årvågen og opmærksom på hver enkelts velfærd. 

Alle opfordringer i Ny Testamente til at adlyde menighe¬ 
dens ledere (fx Heb 13,17) skal ses på den baggrund, at kir¬ 
kens "ledere” i virkeligheden er dens tjenere og derfor ingen 
absolut autoritet besidder. Kristeligt set handler autoritet om 
at vise hen til Guds rige ved selv at være ydmyg. Den soci¬ 
ale kontrol, der kendetegner mange sekteriske religiøse mil¬ 
jøer, er udelukket for den kirke, der vil vidne om gudsrigets 
magtfrie rum ved at værne om den enkeltes myndighed og 
samvittighedsfrihed. 85 


85 De tilfælde af magtmisbrug, der med jævne mellemrum afsløres især i 
frikirkelige miljøer af pentekostalt tilsnit, hænger ofte sammen med en 
bestemt opfattelse af ledelsens autoritet - i mange tilfælde baseres kirke¬ 
synet på en tanke om præsten som udrustet med særlige profetiske evner, 
en "gudsmand”, der derfor må adlydes. Der er altså tale om teologiske og 
ikke bare fx sociologiske problemstillinger. 


157 



Guds rige er anarki 


Konsensusdemokrati eller anti-autoritær 

REALISME? 


Risikoen er selvfølgelig altid, at talen om tros- og 
samvittighedsfrihed kan misforstås og føre til individua¬ 
lisme og fordummende anti-intellektuahsme, hvor enhver er 
”salig i sin tro”, eller hvor vi hver især selv ”ved bedst” - 
med det resultat at fællesskabet fragmenteres og til sidst 
splintres og opløses. En fragmenterende tro på at alle har 
ret, stemmer godt overens med den købmandsagtige værdi¬ 
relativisme, der findes i samfund præget af liberal kapita¬ 
lisme. Her er der frit slag på alle hylder i det religiøse super¬ 
marked, og ingen har ret til at bestemme, hvad vi skal inve¬ 
stere i. Anderledes forholder det sig i kirken. Den ligevær¬ 
dighed, der bør kendetegne det kristne fællesskab kommer 
ikke af en påstand om, at alle har lige meget ret, men af at 
ingen i grunden har ”ret”, for kun Gud har ret. 

Det er evangeliet om Guds nådefulde dom over vores ret¬ 
haveriskhed, der sætter rammerne for det kirkelige fælles¬ 
skab, såvel som grænserne for hvor meget magt vi kan 
udøve over hinanden i dette fællesskab. Ægte kirkeligt fæl¬ 
lesskab forudsætter gensidig anerkendelse trods forskelle, i 
erkendelsen af vores egen fejlbarlighed. Fællesskab på trods 
er muligt, fordi kirken har sit fundament i gudsriget hinsi¬ 
des modsætninger og ikke sig selv og sine strukturer. Vi kan 
anerkende forskelle i teologi og praksis, netop fordi det ikke 
er vores meninger, der er afgørende i sidste ende. Fordi 
evangeliet er forudsætningen for fællesskab i mangfoldig¬ 
hed, må der dog forudsættes et minimum af enighed - en 
fælles tro på, at Gud i Jesus har gjort gudsriget nærværende 
for mennesker. Det er bekendelsen af Jesus som herre, der 
gør, at vi trygt kan afstå fra selv at ville gøre os til herrer 
over hinanden. 

Kirken bør, som Stuart Murray udtrykker det, stræbe ef¬ 
ter at være et ”multi-voiced” fællesskab, med plads til ”flere 
stemmer”, snarere end at være ”mono-voiced”. Når ingen 
kan herske over andre, må alle gives taleret og medbestem¬ 
melse. En form for konsensusdemokrati synes at være en 
nærliggende konsekvens af de anti-autoritære principper - 
også selvom det især i store menigheder kan forekomme 
urimeligt, at alle skal give deres tilsagn eller have mulighed 
for at nedlægge veto, hver gang der skal træffes en beslut¬ 
ning. Det er ikke en måde at drive bare en middelstor me¬ 
nighed på, kunne man indvende. Men det synes da heller 
ikke at have været tanken, at Jesus’ disciple skulle indrette 
sig i kæmpemæssige, effektive organisationer, men tværti¬ 
mod, at de altid skulle være en lille flok (Ellul). 86 

Problemet med konsensusdemokrati er oplagt den kon¬ 
servatisme, det medfører: Hvis alle har vetoret eller skal 
spørges, før vi laver forandringer, sker der aldrig noget nyt. 
Men det er måske også meget godt. Den kristne menighed 
er nemlig ikke en virksomhed, der skal innovere og opfinde 
nye produkter, men et fællesskab etableret på gudsrigets al¬ 
lerede eksisterende virkelighed. Derfor kan konsensusdemo¬ 
krati heller ikke være et ideal eller en norm, som alle kirke¬ 
samfund absolut skal følge for at frembringe en virkelighed, 
der endnu ikke findes. Men når Jesus vender værdierne på 
hovedet, synes et anti-autoritært menighedssyn dog at være 
et naturligt resultat. Om værdierne faktisk er vendt på hove¬ 
det vil kunne spores i menighedens liv og organisation, her¬ 
under også i dens beslutningsprocesser. 

Filosoffer som fx Jiirgen Habermas har fra et sekulært 
perspektiv forsøgt at udforme principper for, hvordan kon¬ 
sensusdemokrati kan fungere i praksis. Principielt er tan- 


86 Jacques Ellul, The Subversion of Christianity (1986). 

ken, at sociale normer kun er legitime, hvis de er et resultat 
af en fælles, rationel beslutningsproces, hvor alle berørte frit 
og ligeværdigt har kunnet sige deres mening. 87 Vi må med 
andre ord tage os tid til at tale sammen om, hvordan vi 
indretter os. Kun som produkt af en magtfri samtale, hvor 
alle berørte har lige ret til at tale med, kan en norm hævdes 
at være legitim for et fællesskab. Det kan lyde ideelt med 
den slags samtaledemokrati, men i praksis er det sværere 
end som så, for ikke alle er jo lige gode til at sige deres me¬ 
ning. Samtaledemokrati favoriserer en bestemt type menne¬ 
sker, den "snakkende klasse”. Men det kristne fællesskab bør 
også inkludere dem, der ikke altid er gode til at argumentere 
for deres sag. Spørgsmålet er ikke hvad vi kan "snakke” os 
frem til, men hvad Gud siger os. 

I Apostlenes Gerninger er der ikke meget, der tyder på, 
at de første kristne menigheder dyrkede samtaledemokrati 
eller en særlig udviklet afstemningskultur. I stedet for at 
stemme om tingene trak de lod (ApG 1,26). Lodtrækning 
kan være en måde at opnå konsensus uden nogen form for 
menneskelig magtudøvelse. Det afgørende er, at kirken så 
vidt muligt holdes fri af politiske spil, fnidder, magtkampe 
og partidannelser. Konsensusdemokrati kan trods den tilsy¬ 
neladende åbne form føre til det stik modsatte - for hvis alle 
har vetoret, må man være påpasselig med hvem, der lukkes 
ind i menigheden. Omvendt kan en selvsupplerende ledelse 
nemmere se sig fri af demokratiske magtkampe. Demokra¬ 
tismens svøbe med dens evindelige afstemningskultur og 
dyrkelse af "samtalen” som al handlens moder, er ikke at fo¬ 
retrække for det magtfrie rum, der paradoksalt nok kan 
etableres af en mere formel struktur. En grad af formel or¬ 
den kan netop forhindre arbitrær magtudøvelse i menighe- 


87 Jiirgen Habermas, Diskursetik. Notitser til et begrundelsesprogram 
(1996). 

den, hvor de stærkeste og mest "karismatiske” ofte kan have 
held til at indføre en autoritær og manipulerende ledelses¬ 
form. Når menigheden beder om Helligåndens vejledning, 
må det være en bøn om, at miraklet indtræffer på trods af 
hierarkierne og konsensus opstår uden magt. 

En sund realisme må følge af den kendsgerning, at kir¬ 
ken aldrig er mere end et tegn på gudsriget i verden, at kir¬ 
ken derfor også lever på verdens vilkår, selvom den midt i 
verden skal vidne om, at en anden verden er mulig. Det kan 
i det små lykkes at skabe kristne fællesskaber uden institu¬ 
tionelle rammer, men det er nok naivt at tro, at det kan lade 
sig gøre på et mere omfattende plan. Det ville da også netop 
være et udtryk for magtsyge, hvis vi tror, at vores anti-auto- 
ritære kirkeformer og idealer er noget, der skal påduttes an¬ 
dre. Kirken er et tegn på gudsriget, men kan aldrig svare 
helt til gudsriget. Kirken kan sjældent undvære præster, me¬ 
nighedstjenere og andre med særlige roller. Som konkrete 
mennesker i en verden, der endnu ikke er gudsriget, kan vi 
ikke undvære, endsige undgå organisation. Vi kan derfor 
ikke gøre en bestemt kirkeform - heller ikke en "anarki¬ 
stisk” - til et absolut princip. 

Noget af det vi kan lære af en bevægelse som Catholic 
Worker er, at anarkistisk praksis i nogle tilfælde faktisk kan 
gå hånd i hånd med en hierarkisk, autoritær institution som 
den katolske kirke. Måske trives herredømmefri fællesska¬ 
ber under nogle omstændigheder ligefrem bedre i organisa¬ 
tioner, hvor afstanden til toppen er større. Noget tilsvarende 
kan måske siges om den danske folkekirke, der af staten er 
blevet påtvunget en rummelighed og lighed, som sjældent 
ses i andre kirkesamfund. Det er ikke i sig selv nok til at fo¬ 
retrække stats- og pavekirke frem for frikirkelighed, men 
det bør åbne for den økumeniske indsigt, at det ikke er 
strukturen i sig selv, der afgør, om vi kan tale om sand 

"kirke”, der med sit liv og virke vidner om gudsriget. Den 
realisme, som følger af evangeliet, tillader magtkritik midt i 
institutionerne og hierarkierne. Vi vil altid selv være en del 
af de magthierarkier, som gudsriget undergraver. Også kir¬ 
kesamfund med hierarkiske strukturer kan være "sande” 
kirker. Var kirken perfekt ville den have nok i sig selv, og 
ikke have brug for Gud. Det nærmeste vi kommer den per¬ 
fekte kirke, er et fællesskab, der realistisk og selvkritisk er 
opmærksom på sine fejl og mangler, og som netop derfor gi¬ 
ver plads til frisind og frimodighed. 

At vi ikke slipper for en grad af institution og lederskab, 
selvom Jesus forbyder sine disciple at herske over hinanden, 
stod efterhånden klart, som kirken i de første århundreder 
blev en stadig mere velorganiseret institution. Løsningen 
var for Origenes i det andet århundrede, at kristne i hvert 
fald aldrig skulle vælge sig ledere, der selv efterstræbte le¬ 
derskab. Ledelse slipper vi ikke for, men vi vil kun ledes af 
dem, der er så ydmyge, at de skal tvinges til at være vores 
ledere, forklarede han. Morten af Tours, der gemte sig 
blandt gæssene for at slippe for at blive biskop, er et godt 
eksempel på en kirkeleder, der ikke ville lede - hvilket 
ifølge historien ikke skyldtes ugidelighed, men ydmyghed 
og en principiel modstand mod at udøve magt. 88 


88 Morten (Martin) af Tours (d. 397), som fejres Mortens aften, blev kri¬ 
sten mens han tjente i det romerske militær. Som følge af sin omvendelse 
blev han militærnægter: ”Jeg er Kristi soldat: det er ikke tilladt mig at 
kæmpe”. Måske Mortens aften burde anvendes til at fejre kirkens anti- 
autoritære principper? 

Staten og kirken 


Der er god grund til at være påpasselig med at stykke en 
abstrakt etik sammen af de mange formaninger, som findes 
især i de nytestamentlige breve. Det gælder også hvad angår 
kristnes forhold til det øvrige samfund, magthaverne og (ak¬ 
tuelle) politiske spørgsmål. Udgangspunktet for kirkens for¬ 
hold til verden er evangeliet om gudsriget, ikke forbud og 
påbud, som kan løftes ud af deres historiske sammenhæng 
og gøres til abstrakt moral. 

Vi kommer dog ikke uden om, at især Paulus synes at 
fremlægge en klar opfattelse af statens voldsmonopol som 
villet direkte af Gud, når han slår fast, at ”alle skal under¬ 
ordne sig under de myndigheder, som står over dem, for der 
findes ingen myndighed, som ikke er fra Gud, og de, som 
findes, er forordnet af Gud” (Rom 13,1). De ord skal afvejes 
mod fx Peters ord i Apostlenes Gerninger, når han slår fast, 
at ”man bør adlyde Gud mere end mennesker” (ApG 5,29). 
Ikke desto mindre er det en klar opfattelse, som også findes i 
Første Petersbrev, at kristne skal anerkende myndigheder¬ 
nes legitime ret til at opretholde lov og orden (1 Pet 2,13). 

Paulus’ ord om myndighedernes gudgivne rolle skal dog 
næppe læses som en abstrakt, politisk filosofi, som man har 
gjort det fra middelalderen og over protestantismen. Her 
blev ordene om, at "magthaverne er indsat af Gud” til en 
lære om, hvordan Gud styrer og regerer verden gennem de 
siddende magthavere på en sådan måde, at kristne med vold 
kan og bør deltage aktivt i statens opretholdelse af lov og 
orden, hvis blot visse betingelser er opfyldt. Opfattelsen kan 
spores tilbage til Augustin (354-430), som i sin fortolkning af 
bjergprædikenen flyttede fokusset fra det ydre til det indre, 
ved at gøre fx Jesus’ krav om at vende den anden kind til, 
hvis man blev slået, til et spørgsmål om at opdyrke en ”in- 

dre tilstand”, frem for at handle på en bestemt måde i ”det 
ydre”. 89 I det indre skulle kristne efterligne og adlyde Jesus 
ved at have kærlighed til alle, men i det ydre skulle de tjene 
kejseren og hjælpe til at opretholde lov og orden, om nød¬ 
vendigt med vold og magt. 

I kirken blev et hierarki tilsvarende det verdslige i sti¬ 
gende grad en realitet, mens det ligeværdige forhold mellem 
kristne blev et rent "åndeligt” forhold eller et anliggende for 
særlige munkeordener, der valgte at tage Jesus på ordet. 
Skellet mellem det ydre og det indre videreførtes efter refor¬ 
mationen, fx i den lutherske toregimentelære om, hvordan 
Gud styrer verden gennem det verdslige og det åndelige re¬ 
gimente - staten og kirken. Hos Luther blev det ligefrem en 
pligt for kristne at tilegne sig og udøve magt, hvis det var 
nødvendigt, mens streng kirketugt i de protestantiske lande 
blev myndigheders opgave. 90 Det betød ikke, at samfundet 
skulle styres ud fra absolut religiøs lov, for det politiske 
handlede netop kun om at opretholde en relativ lov og or¬ 
den her i tiden. Med udgangspunkt i den lutherske tradition 
fremhæves skellet mellem det religiøse og det politiske i den 
offentlige debat derfor i dag således ofte som kristendom¬ 
mens bidrag til et frit, sekulært samfund. I moderne kristen¬ 
dom anvendes Jesus’ ord om at give kejseren hvad kejserens 
er, og Gud hvad Guds er, ofte som udtryk for en politisk filo¬ 
sofi, hvor vi skal skelne skarpt mellem religion og politik. 
Religion er en privatsag, siger man, og det religiøse og det 
politiske skal derfor holdes skarpt adskilt. 

Når Jesus giver afkald på politisk magt betyder det rigtig¬ 
nok, at vi ikke kan basere en politisk orden på kristendom- 


89 Augustin, Contra Faustum 22,76. 

90 ”Da sværdet og magten er en særlig gudstjeneste, sømmer det sig for 
de kristne at tilegne sig den frem for alle andre på jorden.” Martin Luther, 
Om den verdslige øvrighed. 

men. Men der er ikke dermed åbnet for et politisk "frirum”, 
hvor teologien for kristne intet har at skulle have sagt. Stan¬ 
ley Hauerwas har peget på, at Romerbrevet kapitel 13 ikke 
kan læses uafhængigt af Romerbrevet kapitel 12. Læses 
begge passager ud i ét, bliver det klart, at Paulus’ pointe 
handler specifikt om de kristnes forhold til de magthavere, 
der ofte forfølger dem. Kristne skal afholde sig fra selvtægt, 
for hævnen er Guds (Rom 12,19), og i stedet lade myndighe¬ 
derne tage sig af at opretholde lov og orden. Kristnes op¬ 
gave er imidlertid en anden, nemlig at gengælde ”ondt med 
godt” (Rom 12,21). For mange af de første kristne betød det 
en gennemgribende pacifisme. At myndighederne ikke bæ¬ 
rer sværdet ”for ingenting” bør læses sammen med Jesus’ 
ord om, at den, der drager sværdet, skal dø ved sværdet 
(Matt 26,52). Myndighederne har sværdet for at kunne 
straffe andre, der svinger sværdet, men Jesus’ disciple, skal 
holde sig fra begge dele. Staten, der har sværdet, skal vide, 
at også den skal dø ved sværdet - at ingen statsdannelse va¬ 
rer evigt. Staten er i bund og grund underlagt nødvendighe¬ 
dens politik, den bekæmper ondt med ondt, vold med vold. 
Vil den ikke det, må den selv gå under. Men netop derfor 
kan det heller ikke være en opgave for kirken at identificere 
sig med statens opretholdelse af lov og orden. Kirken er ikke 
givet "mandat” til at bidrage til opretholdelsen af samfundet, 
lov og orden. Forsøger kirken med magt at pådutte det øv¬ 
rige samfund sine særlige kendetegn, ophører den straks 
med at være et vidnesbyrd om korsets afmagt. 

Det afgørende er egentlig ikke det formelle forhold mel¬ 
lem kirke og stat - om de to er "adskilt” eller ej - men om 
kirken kan afstå fra at ville udøve politisk magt, for i stedet 
at vidne om gudsrigets anarki. Fordi retfærdighed i gudsri¬ 
get, som Gregor af Nyssa forklarede det, er en person - 
Kristus selv - snarere end bestemte principper, kan den ret- 

færdighed, som kirken arbejder for, ikke bestå i ”lov og or¬ 
den”, men i et frirum fra al kun tilsyneladende "orden”. 

Mange bekymrer sig i dag over, at kirken er ved at miste 
magt og indflydelse i befolkningen - som om kirken ikke 
var den magtesløse, der kun er sat til at forkynde ordet om, 
at magtens er Guds (Sløk). Nogle kirkelige grupperinger ta¬ 
ler om, at kristne bør efterstræbe magt og indflydelse i alle 
sfærer af samfundet, herunder staten, for at påvirke dets 
moralske værdier - men måske det er bedre at spørge, om 
der er steder, hvor kirken kan tjene mennesker? 91 Kirken 
skal netop ikke efterstræbe magt og indflydelse, men pege 
på alternativer til magt i det hele taget. Én ting er, hvad fx 
staten gør, noget ganske andet er, hvad kirken gør. Det ofte 
misbrugte ”vi” i politiske debatter er derfor kristeligt set 
uanvendeligt. Det handler ikke om, hvad ”vi” som samfund 
ud fra en kristen moral kan eller bør gøre, stillet over for fx 
flygtningestrømme, terrorisme og klimaproblemer. Hvis der 
overhovedet findes et kristent ”vi”, angår det kirken og ikke 
samfundet som helhed. Kirken og staten er partikulære or¬ 
ganisationer i verden, som har hver deres opgave. Ikke på 
den måde, at kirken kun skal tale om "åndelige” spørgsmål, 
men på den måde, at den skal tale om, hvordan tingene fun¬ 
gerer i Guds rige. Kirken arbejder ud fra andre principper 
end dem, der gælder for statsmagten. Hvis det skal give me - 
ning at tale om kirkens handling som "sandt politisk” i mod¬ 
sætning til statens "parodi” på politisk ageren (Cavanaugh), 
må det være ved selv at være et vidnesbyrd om gudsrigets 
enhed i Kristus. 

En stat kan ikke oprigtigt bekende sig til Kristus uden 
derved straks at ophøre med at være stat. Tjekkiske Petr 


91 Aktuelt er et eksempel såkaldt den amerikanske ”Seven Hilis Dominio- 
nism”, men også i fx Sydamerika og Afrika ses eksemplar på, at kirkelige 
grupperinger søger at influere samfundet gennem fx politisk magt. 

Chelcicky beskrev det i det 15. århundrede sådan, at når en 
konge bliver kristen, må han ophøre med at bruge magt og i 
stedet nå sine mål med overtalelse - med det resultat, at han 
i praksis bliver præst og ikke længere konge. Dermed ikke 
sagt, at mennesker i høje stillinger ikke kan være "kristne”. 
Blot må de som alle andre kristne overveje, om de i deres 
handlinger aflægger vidnesbyrd om gudsriget. En regent 
der, som Danmarks dronning Margrethe II, kun i ringe grad 
udøver nogen reel magt, men i stedet tjener folket, kan pa¬ 
radoksalt nok netop derved vidne om gudsriget, hvor ”den 
største iblandt jer skal være tjener” (Matt 20,25-28). Når 
Kristus overvinder "magter og myndigheder”, indebærer det, 
at den institutionaliserede magt i samfundet tømmes for sit 
indhold - ikke at magten gøres mere "kristen”. Først når al¬ 
ting er underlagt Kristus, og det sker, når al magt og myn¬ 
dighed er udslettet, lever vi et "kristent samfund”, men ikke 
før. Guds rige vil altid stå i principiel modsætning til en 
hvilken som helst politisk og social indretning. 

At kirken ikke kan drive politik gennem staten betyder 
ikke, at religion er en privatsag. Vi er i det hele taget vant til 
en individualisme, der privatiserer det, der i virkeligheden 
burde være politiske problemstillinger. Fx tror mange naivt, 
at det kan lade sig gøre at løse miljøproblemer ved en indi¬ 
viduelt omlagt livsstil. Men en sådan fokusering på det pri¬ 
vate gør mere skade end gavn, når det får os til at tro, at vi 
ikke behøver drastiske politiske tiltag, men kan nøjes med 
ændret forbrugsmønster. Hvis vi vil ændre verden, skal vi 
begynde med os selv, siger vi måske. Men af alle steder er 
det nok det dårligste sted at begynde. Vi er i os selv egoisti¬ 
ske, uretfærdige og uforbederlige. Hvis vi vil forandre ver¬ 
den, må vi gå politisk til værks. For kirken betyder det at 
taget udgangspunkt i gudsriget. En kristens politik er Guds 
rige (Købner). Dens sted er kirken, ikke staten. 

Det kan være rigtigt nok, at staten og kirken begge er 
Guds redskaber til at regere verden, men det betyder ikke, at 
de to gnidningsfrit kan gå op i en højere enhed. Korset viser, 
at Gud virker gennem modsætninger, og det siger også 
noget om forholdet mellem kirke og stat, som begge har en 
rolle at spille, selvom de er hinandens modsætninger. Måske 
vi kan sige, at staten er kirkens skyggebillede, ligesom prin¬ 
cippet om gengældelse i Gamle Testamente var et skyggebil¬ 
lede af den gyldne regel i Ny Testamente. Staten har til for¬ 
mål at sætte grænser for menneskers selvhævdelse. Kirken 
har derimod til opgave at vidne om, at der på korset er sat 
en endelig grænse for al menneskelig selvhævdelse, men 
også, at der i opstandelsen er skabt et nyt menneske, der 
netop ikke er kendetegnet ved selvhævdelse, egoisme og 
vold, men kærlighed. Kirkens opgave er at vidne om gudsri¬ 
get, hvor alt er anderledes, hvor fred og kærlighed regerer, 
hvor der ingen magt er menneske over menneske. Mens sta¬ 
ten med sin magtudøvelse skal vidne om det gamle menne¬ 
skes synd og ondskab, skal kirken med sine alternativer til 
magt vidne om gudsrigets positive anarki. 

Ikke-vold kan for kirken være en måde at forkynde evan¬ 
geliet om forligelsen i praksis (Yoder). Ved ikke at svare med 
vold og magt på trusler om vold, kan kirken pege på evan¬ 
geliet om, at Jesus ved at frasige sig magten har realiseret 
fred og forsoning i verden. Gud har gjort det umulige mu¬ 
ligt, og det er derfor aldrig absolut nødvendigt at bruge vold 
og magt. Med ikke-vold kan kirken vidne om Guds forso¬ 
ning af verden - hvorved magternes påstande om voldens 
nødvendighed afsløres som løgn (Ellul). Det er magternes 
anti-evangeliske påstande om voldens og magtens nødven¬ 
dighed, som kirken kæmper imod, når den i ord og gerning 
forkynder evangeliet. Når Jesus siger, at hans rige ikke er af 
denne verden, og at hans disciple ikke er af denne verden, er 

pointen ikke, at kristne skal flygte ud af samfundet, men at 
de skal være tilstede i samfundet med et budskab om, at der 
en enhed og et fællesskab, som er vigtigere end alle skel 
mellem mennesker. 

Dermed altså netop ikke påstået fx en "kristen pacifisme” 
som et absolut ideal. Det handler ikke om at fremføre den 
naive påstand, at vold ikke er nødvendigt for at opretholde 
samfundsordenen, eller at mennesker af sig selv kan opnå 
de samme resultater uden. Verdslige magter, politiske syste¬ 
mer, har en midlertidig funktion, som kirken må anerkende, 
selvom dens opgave er at tjene gudsriget alene. Statsmagten 
kan være relativt nødvendig, men hvor statens mandat er 
sværdet, er kirkens mandat ordet om gudsriget: "Enhver kri¬ 
sten har et sværd, der skal bruges mod de gudløse, nemlig 
Guds Ord” (Hubmaier). 92 Kirkens opgave kan ikke være at 
tilslutte sig en politisk naivitet, som tror at alle mennesker 
vil det gode, og at vejen til forsoning mellem folkeslag, reli¬ 
gioner og kulturer kan opnås ved at nedbryde politiske 
strukturer og samfundets orden. Kirken må realistisk accep¬ 
tere, at staten har til opgave at opretholde en relativ retfær¬ 
dighed i samfundet. Men kirkens opgave er en anden. 


Tænk globalt, handl lokalt! Økumeni med 

HAMMEREN 


Mange kender nok sloganet om at "tænke globalt, men 
handle lokalt” - på engelsk "think globally, act locally!”. Slo¬ 
ganet kendes især fra slut-90ernes venstreorienterede anti- 
globaliseringsbevægelse, hvor tanken var, at global kapita¬ 
lisme bedst bekæmpes gennem lokale græsrodsinitiativer. 


92 Balthasar Hubmaier, Om kætterne og dem, der brænder dem (1524). 

Men ordene har faktisk teologiske rødder hos Jacques Ellul, 
der så det som kristnes opgave at være konkret og person¬ 
ligt til stede blandt mennesker med et vidnesbyrd om Guds 
rige. 93 Guds dom er en befrielse fra alle centraliserede men¬ 
neskeskabte magtforhold, ideologier og systemer, men inde¬ 
bærer derfor også en befrielse til at være konkret menneske 
i verden umedieret af ideologiernes abstrakte blændværk. 

I praksis handler kristendom om at forholde sig frit og 
ansvarligt til mennesker uafhængigt af de magtsystemer, der 
"globalt” strukturer samfundet. Det er at tænke lokalt. Vi er 
frisat fra verdens magter og kan, når vi ved det, koncentrere 
os om det konkrete forhold til vores medmennesker. At kir¬ 
ken er i verden, men ikke af verden, betyder en asymmetri i 
dens forhold til verden. Kirken er fremmed for verden, men 
verden er ikke for kirken noget fremmed. Kirken har sin 
egen partikulære opgave og tilgang til tingene, som altid 
kommer til udtryk i det lokale og græsrodsagtige, hvor det 
kristne fællesskab møder sine omgivelser i øjenhøjde. 94 

Eller med andre ord: Menneskets selvhævdelse kommer 
til udtryk i et begær efter at underordne alt en totalitær en¬ 
hed ved at fjerne modsigelser, undtagelser og afvigelser. 
Menneskelige samfund er i større eller mindre grad kende¬ 
tegnet ved forsøg på med magt at gennemtvinge en enhed 
omkring bestemte principper, religion, politik eller moral - 
om det så er med korporlig magt, "blød” magt eller begre¬ 
bernes abstrakte definitionsmagt, der ved at sætte skel og 


93 Se William H. Vanderburg, ed., Perspectives on Our Age: Jacques Ellul 
Speaks on His Life and Work (1981), s. 27. 

94 I 2013 besøgte jeg Jesus People USA - en broget forsamling af anar- 
kist-agtige kristne, der holder til i det tidligere Chelsea Hotel i Uptown 
Chicago og derfra laver socialt arbejde. Nok var der en lokal forankring, 
men det virkede lidt stort og upersonligt. Mere efter min smag er det soci¬ 
ale arbejde, der udgår fra baptistkirken på Nørrebro. Her er natherberget 
af en størrelse, hvor de frivillige hurtigt kan lære navnene på "vennerne”, 
som brugerne - primært hjemløse immigranter - kaldes. 

grænser, opnår den efterstræbte enhed. Begæret efter teolo¬ 
gisk, filosofisk, politisk, teknologisk og kirkelig enhed er al¬ 
tid menneskets begær efter selv at være gud. På korset døm¬ 
mer Gud alle vores religiøse og politiske bestræbelser. Ved 
at afsløre menneskers religiøse og politiske magt som af¬ 
gudsdyrkelse trækkes tæppet væk under ethvert forsøg på 
at legitimere politiske og religiøse enhedsbestræbelser. Re¬ 
sultatet er en uendelig differentiering, en negativ dialektik, 
hvor enhver menneskeskabt babylonisk enhed må give 
plads for en guddommelig mangfoldighed, som aldrig kan 
begribes endeligt under et totaliserende ("globalt”) hele. 
Mennesker sættes fri til at være, hvad de er, nye skabninger. 
Da kilden til denne differentiering findes i én enkelt, histo¬ 
risk begivenhed med universel betydning - Jesus’ død og 
opstandelse - er den noget ganske andet end nihilismens 
kaos, idealismens tomhed såvel som abstrakt religiøs uni¬ 
versalisme og relativisme. Kun fordi Gud selv har handlet i 
et helt bestemt menneske, er der håb om, at mennesker kan 
blive sat fri fra alle former for abstrakt religiøs og politisk 
magt og myndighed. Fordi roden til menneskets frihed fin¬ 
des i Jesus, er resultatet af korset og opstandelsen en mang¬ 
foldighed i fællesskab. Kun i evangeliet knyttes det sandt 
universelle sammen med det sandt partikulære og unikke, 
det globale med det lokale. Guds rige er med andre ord en¬ 
hed i mangfoldighed, fællesskab i forskellighed. 

Der findes således i kirken en global, grænseoverskri¬ 
dende enhed, men dens arbejde i verden er altid konkret og 
lokalt. En anden måde at sige det på er, at kirken skal tænke 
”økumenisk” (bogstaveligt det, der angår hele den beboede 
verden), men at den skal arbejde konkret, når den gør det. 
Kun sådan kan den være et reelt alternativ til denne verdens 
magter og myndigheder. Kirken er kaldet til at ”være ét” - 
med det formål, at verden skal forstå hvem Jesus er (Joh 

17,23). Det er kirkens særlige opgave i verden, som går på 
tværs af alle mulige og umulige politiske projekter og idea¬ 
ler. Når kristne holder fast i evangeliet om, at Jesus med sin 
afmagt vil tilintetgøre alle former for magt og autoritet, så 
giver det også mod til at tænke globalt, økumenisk, men at 
handle lokalt - altså at forstå, at den bedste måde at vidne 
om kirkens globale enhed er konkret, lokalt engagement. 

At tænke "globalt” er at tænke økumenisk. Økumeni, ar¬ 
bejdet for global kirkelig enhed, er en essentiel del af kir¬ 
kens opgave. Kirkens globale enhed kommer lokalt til ud¬ 
tryk, når den formår at være en broget forsamling, og der¬ 
ved et tegn på, at dens herre er den ene Gud, der er kærlig¬ 
hed, og derfor rummer mangfoldighed i enhed. Kirkens en¬ 
hed skyldes ikke dens institutionelle indretning, biskopper, 
synoder, konferencer og konciler, men den skjulte og usyn¬ 
lige enhed, som findes i Kristus. Kirken er sendt ud i verden 
for at vidne om gudsriget. Men kirken må ikke i sin organi¬ 
sation forveksles med gudsriget. Så snart mennesker mener 
at kunne øjne Guds rige, som var det en voksende orga¬ 
nisme eller bygning, er det ikke Guds rige, de ser, men Ba- 
belstårnet (Barth). 95 Evangeliet hævder, at Gud allerede har 
gjort hvad der skal til for at nedbryde grænserne mellem 
mennesker. Det er økumeniens forudsætning. Økumenisk 
arbejde kan ikke handle om at skabe en enhed, der endnu 
ikke findes, men må handle om at give synligt udtryk for en 
enhed, der allerede findes. Det eneste absolutte skel, der fin¬ 
des, går mellem Gud og alt andet, men også det skel er over¬ 
vundet i Kristus. Derfor må vi også give afkald på de skel, 
som vi i kirkerne har stillet op mellem os. 

Økumeni er at nedbryde mure, det skal bedrives ”med 
hammeren”, for at overskride de politiske og kirkelige struk- 


95 Karl Barth, Epistle to the Romans (1933), s. 432. 

turer, der sætter skel mellem mennesker. Begræder man fx, 
at der mangler nadverfællesskab mellem konfessionerne, er 
det bare om at tage hammeren op, bryde muren ned, og 
holde nadver sammen - uanset hvad pave, patriark og syno¬ 
der siger. Sand økumeni er intolerant, for tolerance forud¬ 
sætter som Slavoj Zizek bemærker i en anden sammenhæng, 
at der er noget "andet”, noget fremmed, der skal tolereres. 
Først når vi hører op med at forstå andre som fremmede, er 
sandt fællesskab muligt. I det lys kan økumeni aldrig handle 
om bare at tolerere hinanden, men må bestå i faktisk fælles¬ 
skab og engagement i andre kirkesamfunds ve og vel. 

Måske det radikalt økumeniske er at vedkende sig sin 
fælles brudthed, der betyder at vi aldrig kan skabe fælles¬ 
skab på vores egne præmisser. Intet kirkesamfund har pa¬ 
tent på den rette forståelse af gudsriget, men alle bør kunne 
samles i en fælles bøn og bekendelse af den uretfærdighed, 
vi deler med hinanden og hele verden - og et håb om, at 
Gud vil tage os til nåde trods alt. Spørgsmålet er ikke, skrev 
Will D. Campbell, om kirkerne formår at gå sammen om at 
bygge Guds rige på jord, men om kirkerne er villige til at 
træde ind i det rige, som Gud allerede har etableret - og om 
man er villig til at invitere andre med. Snarere end blot at 
tale om kirken som stedet for "radikal inklusion” (Jersak), et 
sted, der kan rumme alle, bør vi måske tale om kirken som 
stedet for radikal eksklusion - det sted, hvor vi solidarisk 
vedkender os vores fælles udenfor-hed. De "andre” er ikke 
nogen, der skal inkluderes i vores fællesskab, men det er os, 
der skal erkende, at vi er ude i kulden sammen med de an¬ 
dre - i yderste konsekvens som Jesus, da han i solidaritet 
med menneskeheden gik til samfundets yderste margener 
og døde som udstødt og kriminel. 

Kirkens økumeniske enhed må komme konkret til ud¬ 
tryk i dens lokale fællesskab med dem, der står udenfor. Det 

er således ikke helt forkert, når det siges, at den lokale kirke 
er verdens håb, selvom det selvfølgelig ikke er kirken, men 
Jesus, der er verdens håb. At være til stede lokalt for menne¬ 
sker betyder at være solidarisk med mennesker, at leve sam¬ 
men med mennesker på de vilkår, der gælder, hvor man nu 
befinder sig. I det lokale kan kirken vidne om gudsriget ved 
at skabe rum, der ikke er præget af magt, effektivitetskrav 
og krav om økonomisk formåen. 96 

Mission betyder i lyset af gudsrigets anarki, at være til¬ 
stede blandt mennesker med evangeliet om gudsrigets fri¬ 
hed og kærlighed, på en måde så det budskab også sætter 
sig spor i praksis. Diakonalt arbejde, omsorg for alle, der har 
brug for det, er uadskilleligt fra kirkens missionale arbejde. 
Som noget "lokalt” må det diakonale arbejde så vidt muligt 
være personligt, i øjenhøjde, så der er plads til samtalen, 
nærværet, forbønnen. Kun det ligeværdige møde mellem 
mennesker er transparent for evangeliets lys. Mission kan 
nok i nogen grad planlægges og struktureres, men det må 
altid have det personlige, konkrete møde som rød tråd. Para¬ 
doksalt nok kan det møde ofte bedst opstå, når de konkrete 
relationer ikke gøres til en målsætning, der skal realiseres, 
men får lov at opstå som biprodukt af det fælles engagement 
omkring en konkret sag. 97 

Det kan virke håbløst at tro, at lokal organisering på 
græsrodsniveau skulle have nogen som helst virkning i en 
kompleks, global virkelighed. Men måske er det netop, når 
vores indsats synes mest ineffektiv, at den kan vise sig at 


96 Det kan lyde luftigt, men i praksis kan det være noget så simpelt som 
fx at holde natkirke med plads til samtale eller bare fred og ro - ”krav-fri 
zone”, som det nogle gange kaldes - og en stilfærdig andagt. 

97 Man kunne således spørge, om det egentlige missionsarbejde foregår i 
den nødhjælp, som finansieres ved fx genbrugsbutikker, eller om mis¬ 
sionsarbejdet egentlig i virkeligheden foregår i de personlige møder, der 
finder sted netop, når folk engagerer sig i frivilligt arbejde? 

give mest mening - for netop ved ikke at gå ind på kravet 
om effektivitet er det muligt at tænke i alternativer til vante 
måder at være i verden på. Kirken kan vidne om gudsriget 
ved at engagere sig i konkrete opgaver uden hensyn til, 
hvad der "virker” - også selvom det synes nytteløst. En væ¬ 
sentlig drivkraft for politiske, teknologiske og økonomiske 
magter er netop forestillingen om, at alting skal nytte noget. 
Afviser vi magten, må vi også afvise dens nyttebegreb. Det 
eneste, der virkelig nytter noget, er at lade være med at be¬ 
kymre sig om, hvad der nytter og hvad der ikke nytter: 
”Don’t worry about being effective. Just concentrate on be- 
ing faithful to the truth.” (Dorothy Day). Ineffektiv - det var 
det, Jesus var ifølge denne verdens standarder, da han i ør¬ 
kenen afviste Djævelens tilbud om at få overdraget magten 
over alle denne verdens riger for i stedet at lade sig klynge 
op på et kors. 

At være til stede lokalt må for kirken indebære et afkald 
på at måle sin indsats ud fra gængse effektivitetsnormer, for 
det lokale er konkret og usammenligneligt. Den eneste ”rene 
etiske” måde at forholde sig til virkeligheden på er at afvise 
enhver tendens til narcissistisk at vurdere, om man er i færd 
med at gøre gode gerninger eller ej (Zizek). Når vi som kir¬ 
ker og menigheder begynder strategisk at undersøge og 
spørge, hvordan vi kan ”elske” fx de fattige eller den by vi 
bor i, risikerer vi at gøre mennesker til midler for et abstrakt 
ideal eller et redskab for vores selvrealisering som "kærlige”. 
Forholder vi os distanceret til mennesker som objekter for 
velgørenhed har vi etableret et ulige forhold mellem os og 
de mennesker, der gøres til genstand for vores projekter. 
Målet helliger ikke midlet - eller rettere: For kirken giver 
det slet ingen mening at tænke instrumentalt i mål og mid¬ 
ler. For kirken er mål og middel ét: Guds rige er både mål og 
middel. Kærlighedens fællesskab er ikke et middel til at nå 

et mål, men målet. Når kirken rækker ud til mennesker, er 
den, hvad den skal være, også selvom det ikke fører til mål¬ 
bare "resultater”. Kirken skal ikke forsøge at bemægtige sig 
virkeligheden ved febrilsk at implementere de nyeste socio¬ 
logiske indsigter, de nyeste marketingsmetoder eller de mest 
effektive strategier til at realisere sit projekt. Gudsriget er en 
virkelighed, som skal forkyndes og leves her og nu. Resulta¬ 
terne må vi overlade til Gud, der giver væksten (1 Kor 3,7). 
De kirkefolk, der ønsker en "stærk” og "markant” kirke med 
vækst, fremgang og indflydelse, må overveje om et sådant 
ønske er foreneligt med evangeliet om Guds kærligheds- 
magt, der virker i menneskers svaghed og magtesløshed. 


Kirkens trosforsvar og forkyndelse 


Det er ikke kun fysisk magt, som står i modsætning til 
gudsrigets anarki, men også åndelig og psykologisk magt og 
manipulation. Den slags kan synes forholdsvist lige til at 
identificere, når det udspiller sig i klare former. Men psyko¬ 
logisk manipulation er en del af vores åndelige virkelighed 
hver eneste dag. Vi påvirkes konstant af mennesker, kræfter, 
organisationer, reklamer og politikere, der vil overbevise os 
om et og andet, og vi gør selv flittigt brug af retoriske kneb 
til at få vores vilje igennem. Igen er det kirkens opgave at 
finde alternativer. Korsets afmagt må også sætte sig spor i 
måden hvorpå kirken forkynder evangeliet. Kirken må al¬ 
drig falde for fristelsen til at manipulere folk til tro, men må 
altid anerkende menneskers personlige myndighed og 
samvittighedsfrihed - og så lade Helligånden gøre arbejdet. 

En grad af retorisk og psykologisk manipulation er altid i 
nogen grad en fristelse, når man står overfor et samfund, 
der ikke vil vide af evangeliet. Mange kristne kaster sig over 

missionsarbejde og trosforsvar (”apologetik”) i forsøget på 
at overbevise andre om evangeliets sandhed. Men også her 
er det afgørende, at kristne kæmper mod "magter og myn¬ 
digheder’’ og ikke mennesker i kød og blod. Det handler 
banalt sagt om at gå efter bolden, og ikke personen, men 
også om mere end det. Det betyder, at når kristne kæmper 
for at udbrede evangeliet og for at nedbryde de "tankebyg¬ 
ninger", der sætter sig op imod kundskaben om Gud (2 Kor 
10,4), kan det ikke ske med de retoriske magtmidler, som er 
gængse i verden. Derfor er det beklageligt, når kristne stiller 
op i debatter med fx ateister, hvor det handler om med 
stærke argumenter at overbevise publikum om bestemte 
"synspunkter" ved hjælp af retorisk snilde, som var der tale 
om politiske debatmøder. Skal kristne forsøge at overbevise 
andre om evangeliet, må det foregå radikalt anderledes, end 
når denne verdens magter og myndigheder tørner sammen. 
Forkyndelsen af evangeliet må aldrig tage form af en kamp 
på ord, som i en politisk debat. 

I sit første brev til menigheden i Korinth beskriver 
Paulus, hvordan han fremstod, da han første gang forkyndte 
evangeliet for menigheden: Med svaghed, frygt og uden 
overtalende visdomsord (1 Kor 2,3). Det skulle nemlig stå 
klart, at Paulus ikke talte ud fra sig selv og sin egen visdom, 
men ud fra evangeliet. Paulus synes ikke at have givet me¬ 
get for filosofiske fiksfakserier, retoriske virkemidler og det, 
som kunne anses for overbevisende "visdomsord”. Det hæn¬ 
ger givetvis sammen med, at tro ikke er noget mennesker 
kan frembringe, for det er ikke noget vi, men Gud, har magt 
over. Troen afhænger hverken af menneskelig visdom, evan¬ 
geliets indpakning, stærke argumenter eller kirkens salgs- 
strategier, men af Helligåndens kraft. Netop derfor skal vi, 
som Paulus også skriver, lære at tænke selv efter det mål af 
tro, som Gud har givet os (Rom 12,3). 


177 


Guds rige er anarki 


Vi kan tale om gudsriget, men kun som det, vi ikke for¬ 
står. Tro og fornuft er to aldeles forskellige ting - ikke som 
modsætninger i den vante forstand, hvor tro handler om at 
slå hjernen fra, men tro og fornuft er forskellige på den 
måde, at fornuften med sine begreber altid udøver magt 
over det den begriber, altid gør sig til herre over sin gen¬ 
stand. Den rationelle tænkning er i den forstand altid luk¬ 
ket. Rationel tænkning og dømmeri hænger sammen. Med 
rationaliteten dømmer og definerer vi hvad, der falder in¬ 
denfor begreberne og hvad, der falder udenfor. At begribe 
rationelt er i grunden at udøve magt. Som magtfrit rum er 
gudsriget ubegribeligt, fordi det undflyr sig vores begrebs¬ 
magt. Tro - i forstanden tillid - møder, i modsætning til ra¬ 
tionalitet, verden med åbenhed uden at ville beherske den. 
Det er derfor, tro og kærlighed hænger naturligt sammen. 
At ville argumentere for at få folk til at tro, er at gå fejl af, 
hvad tro er. Tro er ikke et rationelt valg, man gør efter at 
have overvejet en mængde argumenter for og imod, men 
udgangspunktet for at møde verden med kærlighed og 
åbenhed uden at beherske den og udøve magt. Tro er derfor 
også forudsætningen for at have med den sandhed at gøre, 
som findes i evangeliet om det gudsrige, der gemmer sig for 
fornuften i korsets afmagt, og derfor kun kan tros. 

Den anti-apologetiske tankegang vi finder hos Paulus er 
gennemgående i meget af bibelen. I det hele taget fremstilles 
Guds åbenbaring i bibelen som noget, der næsten altid kom¬ 
mer på tværs af menneskelig fornuft, kultur og civilisation. 
Alligevel har mange kristne i tidens løb forsøgt at argumen¬ 
tere for kristendommens overensstemmelse med den men¬ 
neskelige fornuft eller dens værdi for moral og samfundsliv. 
I en tid karakteriseret ved individualisme og religiøs plura¬ 
lisme i et samfund, hvor kristendommen må vige for for¬ 
skellige former for udogmatisk gør-det-selv-religion, har be- 

hovet for at forsvare kristendommen fået ny opmærksom¬ 
hed. Det kan ikke længere tages for givet, at kristendom er 
hjemmehørende i vestlig kultur. Derfor er det forståeligt, at 
flere taler om at missionere og at forsvare kristendommen. 
Men når kristne forsøger at overbevise andre om evangeliet 
ved fx at ville bevise Guds eksistens eller kristendommens 
moralske og kulturelle værdi, afslører det i værste fald en 
misforståelse af evangeliets væsen: Evangeliet er Guds tale 
til mennesker, det er Guds budskab til os. Men når menne¬ 
sker forsøger at bevise Guds eksistens og rationelt at for¬ 
svare kristne "moralske værdier’’, vendes forholdet om. Pro¬ 
blemet med gudsbeviser er, at den ”gud” og de "værdier”, 
man finder frem til, er et produkt af menneskets egen fan¬ 
tasi, fornuft, følelser, længsel, eller hvad man nu måtte ba¬ 
sere sit "bevis” på. Mennesket skaber en "gud” i sit eget bil¬ 
lede og indsætter derved sig selv som Gud. Gudsbeviser er i 
værste fald afgudsdyrkelse. Kristendommens kernebegreber 
bliver til en tynd fernis, som skal dække over grundlæg¬ 
gende filosofiske idéer eller politiske og moralske ideologier, 
kulturelle normer og nedarvede traditioner. Derved er for¬ 
svaret for kristendommen også blevet til et forsøg på at på¬ 
dutte andre mennesker ens egne værdier med psykologisk 
og retorisk manipulation. 

Evangeliet handler ikke om vores idéer og værdier, men 
om Jesus og hans rige, der står i modsætning til alle vores 
idéer og værdier. Budskabet om korsets afmagt står i mod¬ 
sætning til alle former for begrebsmæssig, rationel, moralsk, 
politisk og kulturel magt - også den "kristne” af slagsen - 
og derfor kan forkyndelsen af evangeliet aldrig tage ud¬ 
gangspunkt i nok så stærke og tvingende "argumenter”. 
Tværtimod - jo "stærkere” argumenter, jo større risiko er 
der for, at trosforsvar bliver åndelig magtudøvelse. Det ene¬ 
ste kirken kan gøre er at fortælle om det gudsrige, der står i 

modsætning til menneskelig magt og herredømme, og som 
derfor stiller kirken selv i øjenhøjde med resten af verden. 
Kristne har ligeså meget som alle andre brug for at blive 
reddet fra deres fornuft og dens magtudøvelse. Derfor er der 
også stor forskel på at prædike og fx at undervise. At præ¬ 
dike er at forkynde evangeliet uden støtter og krykker, uden 
belæring, argumenter og krav på overlegenhed i forhold til 
tilhørerne. Enhver kan i princippet forkynde evangeliet, 
selvom nogle naturligvis er mere veltalende, drevne og for¬ 
beredte end andre. At forkynde evangeliet er også altid selv 
at være tilhører. Prædikanten er for så vidt aldrig forskellig 
fra menigheden, men altid en del af menigheden, der i ligeså 
høj grad som alle andre har brug for at lytte til evangeliet. 

Forkyndelsens sprog er ikke argumenternes, politikkens, 
økonomiens og teknikkens rationelle magt, men snarere po¬ 
esiens metaforiske og skabende sprog. Derfor taler Jesus så 
ofte i lignelser - ikke for at argumentere og overbevise, men 
for at dem, der af Helligånden har fået ører, skal høre. Der¬ 
med ikke sagt, at vi skal slå hjernen fra. Blind tro uden kri¬ 
tisk fornuft bliver nemt offer for magt og manipulation, som 
vi kender det fra religiøse sekter og grupperinger, der sam¬ 
les sig om en stærk leder. Den kritiske fornuft må sættes ind 
for at skære igennem og lade evangeliet står klart frem, kri¬ 
tik kan afsløre falske profeter, der udøver magt og manipu¬ 
lerer. Kritisk fornuft kan således være et redskab for evange¬ 
liet, men troen må komme af evangeliet, ikke af fornuften. 

Kritisk fornuft har en teologisk funktion overalt, hvor 
der sættes grænser for evangeliet. En subtil magtudøvelse 
kan nemlig ofte finde sted, når evangeliet forkyndes som 
kun delvist godt nyt: ”Gud elsker dig, men...” Når Gud i 
mange trossystemer hævdes at være kærlighed, men samti¬ 
dig at ville straffe mennesker grufuldt, er der tale om åben¬ 
lyst absurde udsagn. Den slags selvmodsigende udsagn 

svækker imidlertid ikke trossystemets magt, men tvinger 
tværtimod mennesker til at ”tro”. Den kognitive dissonans, 
der skabes, når autoritetspersoner hævder modstridende ud¬ 
sagn, medfører det som psykologen Gregory Bateson kaldte 
"dobbelt-bindinger”. Autoritetpersoners selvmodsigende ud¬ 
sagn skaber usunde afhængighedsrelationer, fordi udsagne¬ 
nes irrationalitet skaber en usikkerhed hos modtageren, som 
derved frarøves sin mulighed for at forsvare sig. En skizof¬ 
ren Gud, der ikke er til at regne med, men kun kan frygtes, 
er således hovedinventar i de fleste former for autoritær re¬ 
ligion gennem tiden: "Guds veje er uransagelige”, siger man, 
og hævder, at du blindt må tro, at Gud elsker alle menne¬ 
sker, men alligevel har tænkt sig at pine dig i evighed, hvis 
du ikke "tager imod” hans kærlighed. Men når fx Esajas og 
Paulus taler om, at Guds domme og veje er uforståelige og 
uransagelige, handler det altid om, at Gud er mere barm¬ 
hjertig, nådig og kærlig, end vi nogensinde forstår - ikke 
mindre. Den erkendelse er ikke "blind tro”, men tværtimod 
en seende tro, fundamentet for en radikal evangelisk kritik 
af enhver form for religiøs manipulation, som vil fundere 
vores gudsforhold i menneskelige magtrelationer. At tale 
uapologetisk ud af evangeliet vil altid sige at forkynde Guds 
kærlighed uden brug af trusler, magt og manipulation - 
uden men og hvis . 

Bed og arbejd: Liturgisk modkultur 


Bed og arbejd, ”ora et labora”, lyder et kendt udtryk fra 
Benedikts regel. De to, bøn og arbejde, hænger sammen, for 
glemmer kirken sit fundament i evangeliet og i sin liturgiske 
praksis, bliver dens projekter nemt forvandlet til rent verds¬ 
lige anliggender. Der er utallige eksempler på, hvordan det. 

der startede som kirkelige projekter er blevet til rent seku¬ 
lære institutioner uden noget evangelisk fundament. Når det 
sker mister man netop det, der gør kirkens engagement til 
noget radikalt andet end andre projekter i verden. I sidste 
ende underordner man sig derved den nytteorienterede, po¬ 
litiske tankegang, man ellers skulle være et modbillede til. 
Kun ved at fastholde en løbende liturgisk praksis med bøn, 
sang, nadver og dåb som fundament for det daglige engage¬ 
ment, kan kirken være det vidnesbyrd om Guds rige i ver¬ 
den, som den er kaldet til at være. 

”Bøn sammenholder skabelsens knuste brudstykker. Det 
gør historien mulig”, skrev Jacques Ellul. 98 Bøn er forudsæt¬ 
ningen for frihed, for bøn relativerer verden ved at befri os 
fra de krav fra verdens magter og myndigheder, der ellers 
fremstår som absolutte. Historie er det, der skabes, når men¬ 
nesket af Gud sættes fri til at handle i stedet for blot at være 
slave af sine omstændigheder - sociologiske og økonomiske 
love, politisk ideologier og kulturelle normer. Når menne¬ 
sket selv vil styre sin situation er det underlagt alle mulige 
former for nødvendighed - psykologisk, sociologisk, tekno¬ 
logisk, politisk og økonomisk. Først når mennesket over¬ 
lader tingene til Gud, er egentlig frihed og handling muligt. 
Fordi alt er muligt for Gud, er bønnen den livsnerve, der gør 
det muligt for kirken at tænke udover det, der synes nød¬ 
vendigt i øjeblikket. I bøn er det muligt at stoppe op og 
tænke radikalt nyt. 

Det er i bøn, at kirken bliver fri til at adlyde sit kald til at 
være en negation af nødvendighedens politik. At folde hæn¬ 
derne i bøn er begyndelsen på et oprør mod alt, der er galt i 
verden (Barth). Kristnes bøn til Gud er kirkens fællesbøn om 
gudsrigets komme på hele verdens vegne. Kirkens bøn er 


98 Jacques Ellul, L’impossible priére (1971). 

ikke verdensfjern eskapisme, men et led i den omvendelse 
eller "nytænkning” af hele verden, som bliver mulig i kraft 
af evangeliet om, at Guds rige er nær. 

Da de kristne i romerriget blev kritiseret for deres paci¬ 
fisme, forklarede Origenes, at det er absolut forbudt for 
kristne at slå ihjel, men at kristne hjælper med deres bønner 
for freden. Origenes’ forestillinger om bønnens effektivitet 
er nok fremmed for mange moderne kristne, men pointen er 
god nok, nemlig at kirken har en særlig opgave, og at den 
har sine redskaber lige ved hånden (bogstaveligt talt!). Når 
Paulus formaner til "bønner og anråbelser, forbønner og 
taksigelser for alle mennesker” og til at bede for "konger og 
for alle i høje stillinger, så vi kan leve et roligt og stille liv”, 
hænger det sammen med, at Guds vilje er, at "alle menne¬ 
sker skal frelses og komme til erkendelse af sandheden” (1 
Tim 2,1-4). Paulus’ opfordringer er rettet til en specifik me¬ 
nighed og har ikke noget at gøre med et samfundssyn eller 
en politisk filosofi - fx en politisk ideologi, hvor det er kir¬ 
kens opgave at understøtte de til enhver tid siddende myn¬ 
digheder. Kirken beder helt jordnært for at kunne leve et 
"roligt og stille liv”. Men kirkens bøn angår ikke desto min¬ 
dre dens omgivelser og ultimativt alle mennesker. Kristne 
skal bede for alle, også for deres fjender (Matt 5,44) - hvilket 
man forståeligt nok kan glemme, men det burde altså være 
et fast element i enhver gudstjeneste så længe kristne forføl¬ 
ges rundt omkring i verden. 

Bøn er ikke noget, der har sin begyndelse i mennesker og 
ender i Gud, men i bøn gøres mennesker ansvarlige over for 
Gud ved at "svare an” på Guds tale (Stringfellow). 99 Bøn 
handler ikke om at overbevise Gud om, at han skal frelse 
mennesker, men må bygge på en tillid til, at Gud både kan 


99 William Stringfellow, A Second Birthday: A Personal Confrontation with 
Illness, Pain, andDeath (1970). 

og vil frelse mennesker, og at han allerede er godt i gang 
med det. Bøn kan derfor ikke institutionaliseres med ’prayer 
teams”, som skal bede ”24-7” for at opnå resultater. Så har 
man gjort bøn til en "teknik” underlagt nødvendighedens 
vilkår. Gud i himlen ved allerede, hvad vi har brug for, siger 
Jesus jo også til sine disciple (Matt 6,8). Bøn handler ikke om 
resultater, men om relationer. Bøn handler så at sige om at 
koble ud af de mekanismer, lovmæssigheder og krav, som 
kendetegner den naturlige, sociologiske og kulturelle orden, 
vi lever under. Derfor er bøn netop effektivt, når det er inef¬ 
fektivt. I bøn omvendes denne verdens værdihierarkier. Ved 
at frigøre os fra verdens krav om effektivitet gør bøn hand¬ 
ling muligt, som Ellul udtrykte det - for handling kan kun 
ske i frihed fra nødvendighed. Kirkens bøn står ikke i mod¬ 
sætning til dens handlen og ageren i verden, men er tværti¬ 
mod en forudsætning for overhovedet at handle og agere. 

Dietrich Bonhoeffer er kendt for sin konstatering, at en 
tidssvarende kristendom må være uden "religion”, mens det 
at være kristen kan koges ned til to ting, nemlig bøn og ar¬ 
bejde for retfærdighed blandt mennesker. 100 Mange har i 
samme ånd helt afvist, at kirken har brug for den traditio¬ 
nelle, ordnede gudstjeneste, liturgi og ritualer, der ofte be¬ 
skrives som rester af hedensk indflydelse. Det er nok en 
overdrivelse at hævde, at "kristendommen var den første og 
eneste religion i verden uden ritualer, gejstlige og hellige 
bygninger” (Viola), og at den gradvise ritualisering og pro¬ 
fessionalisering af kristendommen udelukkende skyldtes he¬ 
densk indflydelse. 101 Mange af kirkens praksisser og former 
kan dog rigtignok spores tilbage til den omkalfatring, der 
fandt sted, da kirken i årene efter kejser Konstantin blev en 


100 Dietrich Bonhoeffer, Letters and Papers , s. 299-300. 

101 Frank Viola, Pagan Christianity ?: Exploring the Roots of Our Church 
Practices (2012). 

del af etablissementet. Efterhånden overtog man hedenska¬ 
bets religiøse former, kirkebygninger, prangende klædetøj, 
institutioner, kirkeret og jura - troen blev i stigende grad ri- 
tualiseret, hierarkier blev indført og helgendyrkelsen stadig 
mere udbredt. Gennem tiden har mange, som modsvar, villet 
tilbage til en ”ren” uforfalsket kristendom uden overflødigt 
skrammel. Man har villet afskaffe alle ritualer og ydre for¬ 
mer. Ofte har man med stort held sat socialt engagement og 
kamp for retfærdighed i stedet - tænk fx på kvækernes ko¬ 
lossale engagement i fængselsreformer, kvindesagen, skole¬ 
væsenet og fredsarbejde. Det kan give god mening, men der 
er grund til at passe på. Socialt engagement og aktivisme 
kan blive en trussel for kirken, hvis den glemmer, at den 
ikke er en af denne verdens "magter og myndigheder”, og 
dermed glemmer sin særlige identitet som et vidnesbyrd om 
Guds rige i verden. 

Liturgi er per definition politisk. Liturgi betyder bogsta¬ 
veligt "folkets tjeneste” og betegnede i hedensk religion den 
officielle offerkult på folkets vegne. Når kirken i sin gudstje¬ 
neste, sang, dåb og nadver derimod fejrer, at Kristus har of¬ 
ret sig selv for os, omdefineres liturgiens politiske betydning 
og formål. Kirkens liturgi er et vidnesbyrd om, at Gud har 
besejret magterne og myndighederne og gjort ethvert offer 
overflødigt. Kirkens liturgi er et vidnesbyrd om Guds rige. 
Gudstjenesten med liturgi og ritualer kan hjælpe til at 
minde om kirkens rodfæstning i det gudsrige, som ikke er af 
denne verden, det gudsrige, der overgår vores forstand, og 
derfor også må bevidnes i symboler, tegn og æstetiske ud¬ 
tryk. Guds rige er et magtfrit rum, men det er på sin vis 
også et formålsløst rum, for så vidt det ikke har sin værdi 
som et middel til at nå noget andet end gudsriget selv. Guds 
rige er den "evige sabbatshvile”, som det nogle gange ud¬ 
trykkes. Kirkens liturgiske vidnesbyrd må derfor også bestå 

i alternativer til verdens krav om produktivitet og effektivi¬ 
tet. Kirkens liturgi kan vidne om, at Guds rige er et mål i sig 
selv, ved ikke at være tænkt formålsrationelt, men som 
kunst og poesi, hvor værdi kommer til syne som tegn i ud¬ 
trykket selv. 

Det liturgiske vidnesbyrd må naturligvis ikke af den 
grund tage opmærksomheden fra kirkens diakonale arbejde. 
Sand gudsdyrkelse består i at hjælpe enker og faderløse og 
bevare sig uplettet af verden, skriver Jakob i sit brev. Det er 
den større sammenhæng, som liturgien skal ses i forhold til. 
Gudstjenestens liturgi handler ikke om at "tilbede” Gud - 
som om kristendom var en kultisk religion, hvor vi en gang 
imellem skal tilfredsstille guden med et offer - gudstjene¬ 
sten handler om at udruste menigheden til tjeneste for Guds 
rige. Kirkens liturgi handler ikke kun om forholdet til Gud, 
men også om gudsrigets forhold til verden. Gudstjenesten er 
ikke bare underholdning for kristne, eller en nødvendig ind¬ 
pakning af ritualer og prædiken, men et vidnesbyrd til hele 
verden om det gudsrige, hvor alting er vendt på hovedet. 
Ved at være i verden på en måde, der står i kontrast til 
denne verdens effektivitetskrav og rationalisme, ved at for¬ 
tælle om sine rødder og referenceramme i et rige, der ikke 
er af denne verden, gør kirken det i sin liturgi klart, at 
denne verdens magter og myndigheder kun har relativ be¬ 
tydning. Deltagelsen i kirkens liturgi er en forberedelse på 
at kunne gå ud i verden og være til stede på andre præmis¬ 
ser end de gængse. 

I dag er de mest udbredte liturgier måske kapitalismens 
højtider såsom "black friday” som efterhånden overskygger 
demokratiets festdage, hvor borgerne ved valgurnerne del¬ 
tager i demokratiets politiske sakramente. Kirkens liturgi er 
et alternativ til begge. Ved i stedet at fejre en liturgi, hvor 
alle kan være med på lige vilkår uden betaling og uden, at 

noget politisk projekt skal vinde over andre, er kirkens li¬ 
turgi et vidnesbyrd om gudsriget mod denne verdens mag¬ 
ter og myndigheder. 

Kirkens opgave som vidne om gudsriget betyder noget 
for, hvordan vi forstår centrale ting som dåb og nadver. Når 
vi i dåben bekender os til Jesus som herre, sætter vi en streg 
i sandet og gør det klart for os selv og andre, at vi tilhører 
ham. Det er ikke vores bekendelse, der gør Jesus til herre, 
for det er han allerede (Fil 2,9), men i vores bekendelse går 
vi aktivt ind under den virkelighed, der allerede findes. Då¬ 
ben var oprindeligt ikke bare et ritual til det enkelte menne¬ 
skes frelse, men en indlemmelse i en religiøs-social be¬ 
vægelse med Guds rige som mål (Rauschenbusch). Som be¬ 
kendelse af at Jesus er herre, kan dåben siges at frelse, fordi 
den er et synligt tegn på vores tilhørsforhold til Guds rige. 
Menneskers evige frelse er Guds sag, men vi kan tale om, at 
dåben frelser her og nu, fordi den konkret giver mennesker 
del i et nyt håb og liv. I dåben gør vi det klart, at vi ikke læn¬ 
gere er underlagt åndelige magter, ejendom og penge, politi¬ 
ske ideologier, sociale roller, køn eller etnicitet, men at vores 
identitet består i vores tilhørsforhold til Guds rige. 

Dåben er ultimativt en politisk handling, fordi den som 
bekendelse lægger grunden for et fællesskab, kirken, som 
står i modsætning til verdens magter og myndigheder ved at 
overskride alle naturlige, kulturelle og politiske skel mellem 
mennesker. I dåben aflægger vi løfte om troskab mod guds¬ 
riget, som vi sættes fri til at tjene. Ved at bekende og for¬ 
kynde at Jesus er herre, sætter dåben os fri fra alt det, der el¬ 
lers binder os. Flvis dåben er et "sakramente”, er det i den 
forstand, at den er en indvielse til tjeneste for Guds rige. Då¬ 
ben er menneskets frie svar, et ’ja’ til det ’ja’, Gud allerede 
har talt i Jesus (Barth). Blandt andre Jiirgen Moltmann har 
bemærket, at barnedåben derfor er problematisk for så vidt 

den udtrykker et ufrit trosbegreb. Det er ikke fordi barnedå¬ 
ben er "ugyldig”, men der kan være grund til at foretrække 
bekendelsesdåben, hvis den gør det klart, at kirken er et fri¬ 
villigt fællesskab af myndige personer. Det bør dog være 
muligt for de forskellige kirkesamfund at anerkende hinan¬ 
dens dåbsformer, når vi husker, at de alle vidner om Guds 
rige. Uanset hvilken dåbsform vi praktiserer, er det afgø¬ 
rende, at gudsriget danner den overordnede ramme for for¬ 
ståelsen af dåben. 

Den frihed og det ligeværd, som afspejler gudsrigets 
magtfrie rum, bør også komme til udtryk i nadveren. Som 
Moltmann også bemærker, risikerer hierarkisk legalisme at 
ødelægge nadverens evangeliske karakter, ligesom dogma¬ 
tisk og moralsk legalisme har gjort det. 102 Nadveren er tradi¬ 
tionelt blevet forstået som kirkens formidling af Guds nåde 
til den enkelte troende. Men langt snarere er nadveren et 
fællesmåltid, der vidner om gudsrigets principielle enhed. 
Paulus skriver i sit første brev til menigheden i Korinth, at 
den, der spiser Herrens brød eller drikker hans bæger på en 
"uværdig måde”, forsynder sig mod Herrens legeme og blod. 
Det er ofte blevet forstået som en opfordring til ordentlig- 
hed og pænhed under nadveren, mens de efterfølgende ord 
om, at "enhver skal prøve sig selv”, og så spise og drikke, er 
blevet forstået sådan, at ingen burde gå til nadver med ube¬ 
kendte synder på samvittigheden (1 Kor 11,27-29). Men af 
sammenhængen fremgår det tydeligt, at det handler om at 
tage hensyn til resten af menigheden, når vi spiser sammen. 
Paulus beklager sig over, at splittelser i menigheden kom¬ 
mer til udtryk ved, at nogle holdes ude og sulter. I stedet op¬ 
fordrer han til, at måltidsfællesskabet skal være et fælles¬ 
skab, hvor der tages hensyn til alle. Paulus slår fast, at ”den, 


102 Jiirgen Moltmann, The Church in the Power of the Spirit: A Contribu- 
tion to Messianic Ecclesiology, s. 246. 

der spiser og drikker uden at agte på legemet, spiser og 
drikker sig en dom til.” Det betyder ikke, at man skal have 
sit regnskab i orden med Gud, eller at man skal opføre sig 
særligt ærbødigt overfor brødet og vinen, men at tage hen¬ 
syn til "legemet”, hvilket altså vil sige fællesskabet af 
kristne. 

Nadveren udtrykker den enhed, der findes i kraft af vores 
død og opstandelse med Jesus. Nadveren er et synligt tegn, 
som formidler gudsrigets skjulte enhed. Også nadveren er i 
grunden en politisk handling, når den vidner om den sejr 
over magter og myndigheder, som Jesus har realiseret på 
korset. Også nadveren er et vidnesbyrd i verden om, at det 
er muligt at leve på andre vilkår, end dem der gælder, hvor 
magt er ret. Ved at vidne om at Gud selv har tjent menne¬ 
sker i stedet for at herske, fortæller nadveren, at Guds rige 
er en realitet, og at en anden verden derfor er mulig. Nad¬ 
veren er et synligt tegn på det grænsesprængende fælles¬ 
skab, som Gud har med mennesker i Jesus. Som tegn på 
gudsriget forudgriber nadveren her i tiden det evige guds¬ 
rige, hvor al magt og myndighed er tilintetgjort. 

Liturgien er en eksistentiel nødvendighed for kirken. Det 
væsentlige er, at kirken overhovedet har en liturgi, ikke så 
meget hvordan den tager sig ud. Dermed ikke sagt at vi kan 
skille form fra indhold. De følelser og budskaber, der kom¬ 
mer til udtryk i kirkens musik og visuelle former, skal svare 
til evangeliet om gudsriget. Fx kan fælles salmesang ofte 
bedre udtrykke en egalitær grundholdning end et "lovsangs- 
band” med ’lovsangsledere”, der typisk står foran menighe¬ 
den. En klar, velordnet liturgi kan med sine faste rammer 
paradoksalt nok være tegn på det gudsrige, der er velordnet 
anarki. Når alle deltagerne kender forløbet, ritualerne, san¬ 
gene, er der i mindre grad behov for ledelse. Behovet for le¬ 
delse i moderne kirkeformer opstår netop, når der mangler 

orden og forudsigelighed. Formløshed og autoritær ledelse 
er ikke modsætninger, men ofte to sider af samme sag. Når 
kaos hersker, tager de stærke magten. De løse rammer i mo¬ 
derne kirkeformers uformelle stil kan i værste fald virke 
som katalysator for autoritær ledelse og manipulation. En 
grad af fast form er derfor nødvendig for at beskytte os mod 
”formløshedens tyranni” (Løgstrup). Gud har ikke givet os 
en ånd af uorden, men af selvkontrol, ydmyghed, ro, fred, 
klarhed og kærlighed (Paulus). Kun ud fra denne verdens bi¬ 
nære logik udelukker gudsrigets anarki en velordnet form 
og orden. Fra evangeliets paradoksale perspektiv kan orden 
og frihed være to sider af samme sag. En køligere, afdæmpet 
liturgi giver netop plads til, at troen kan være et forhold 
mellem Gud og den enkelte, selvom den udfolder sig i fæl¬ 
lesskab med andre. I modsætning til alle former for eksta¬ 
tisk, voldsom og irrationel religion, må den kristne liturgi 
svare til Flelligåndens frugter: Kærlighed, glæde, fred, tål¬ 
modighed, venlighed, godhed, trofasthed, mildhed og selv¬ 
beherskelse (Gal 5,22-23). Helligånden skaber fællesskab, 
forståelse og indsigt - velordnet anarki, frihed, ikke kaos. 

Det kan måske virke som et anti-klimaks, at kirkens vid¬ 
nesbyrd om gudsrigets anarki skulle handle om klassisk li¬ 
turgi og gudstjeneste, snarere end revolutionære paroler og 
politisk aktivisme. Men det er netop i liturgien, i bøn, sal¬ 
mesang, dåb og nadver, at vi mest radikalt forsikres om, at 
Guds rige er en realitet, selvom intet ellers tyder på det. 
Gudstjenestens fællesskab kan måske mere end noget andet 
være et vidnesbyrd om gudsrigets positive anarki. Men gud¬ 
stjenesten er ikke det sidste stop. Fra gudstjenesten går me¬ 
nigheden ud i verden med evangeliet om gudsrigets græn¬ 
sesprængende forsoning og forligelse. Her viser det sig i 
praksis, hvad det vil sige, at ”Guds rige er nær”. 

Når JESUS gør det KLART, at hans rige er af en anden 
verden, og når vi beder "komme dit rige”, er der så alligevel i 
virkeligheden tale om en slet skjult idealisme? Et slags uto¬ 
pisk håb om en idealtilstand, som vi skal realisere i verden? 
”Guds rige” kan nemt forveksles med et ideal, som vi skal 
realisere med vores bestræbelser. Men forskellen på idea¬ 
lisme og realisme ligger i forskellen på vantro og tro. For 
vantroen er gudsriget en ren og skær utopi, et ideal, som 
kun de mest naive tror kan realiseres. For vantroen er guds¬ 
riget noget, der skal indføres med menneskelig magt og 
stærk vilje, et politisk projekt, som velmenende idealister 
skal bestræbe sig på at indføre ved enten at manipulere 
denne verdens mægtige eller ved selv at tage magten. Kun 
for troen er gudsriget mere end tom idealisme. For troen er 
gudsriget allerede en realitet midt i blandt os. Men det kan 
kun ses med troens øjne. Guds rige gemmer sig som en 
skjult realitet i sprækkerne mellem de magtstrukturer og 
uperfekte forhold vi lever under. For troen er gudsriget ikke 
noget mennesker kan indføre, for det findes allerede. For 
troen er det derimod alle denne verdens magtstrukturer, der 
må afsløres som kun foreløbige og forgængelige. Troen kan 
derfor aldrig gøres til et politisk projekt, men må indebære 
skepsis mod ethvert politisk projekt. 

Der findes ikke noget svar på, om kristne bør deltage ak¬ 
tivt i politik eller overhovedet stemme til politiske valg. Be¬ 
finder man sig i en sammenhæng, hvor alt opfattes som po¬ 
litik, og hvor alt forstås ud fra politiske brudflader, kan det 
at afholde sig fra at stemme være et vidnesbyrd om den fri- 

hed, der findes i evangeliet. Omvendt kan det at tage del i 
politisk arbejde i et samfund, hvor den slags virker nytteløst 
eller måske ligefrem er farligt, netop af den grund være et 
vidnesbyrd om gudsriget. Ikke at det bare handler om at 
gøre det modsatte af, hvad alle de andre gør. Men evangeliet 
må føre til vidnesbyrd om, at vi er sat fri fra verdens moral¬ 
ske og politiske krav. Netop fordi det kan være en "borger¬ 
pligt” at deltage aktivt i det politiske liv, kan der være grund 
til at stoppe op og spørge, om der findes alternativer. 

Ingen politisk position kan siges at være sand ”i sig selv”. 
Kun dialektisk set rummer de hver især som myter elemen¬ 
ter af sandhed. Enhver politisk position kan have et element 
af indirekte sandhed, som negation af andre politiske posi¬ 
tioner. Fx kan liberalisme tjene som korrektiv til kollekti¬ 
visme, socialisme som korrektiv til individualisme, konser¬ 
vatisme som korrektiv til utopisme, radikalisme som korrek¬ 
tiv til forstokkethed, globalisme som korrektiv til nationa¬ 
lisme, patriotisme som korrektiv til rodløshed - og så vi¬ 
dere. Indirekte kan de som negationer af deres modsætning 
vidne om, at Guds rige findes hinsides alle politiske ideolo¬ 
gier og modsætningsforhold. 

I en tid hvor det endnu engang er uklart hvilke menings¬ 
dannere, der har ret, hvilken politik vi bør støtte, hvad der 
er fakta, og hvad der er ”fake news”, hvilken fortælling, der 
passer på vores liv og vores samfund, og så videre, er det 
igen klart, at den endegyldige sandhed må findes i et radi¬ 
kalt alternativ hinsides alle konkurrerende narrativer. Vi 
skal ikke til at tage stilling for den ene eller den anden poli¬ 
tiske side, men gøre det klart, at Gud allerede har taget stil¬ 
ling for os ved at indstifte et nyt rige, der overskrider alle 
politiske skel. Når kristne i stort og småt finder alternativer 
til de mange fortællinger, identiteter og politiske løsninger, 
der står i kø for at få vores opmærksomhed, opfylder kirken 

sin forpligtelse til at pege på det gudsrige, der overskrider 
enhver identitet, fortælling og politisk ideologi. 

Der er selvfølgelig relevante indvendinger mod at tale 
om anarki som en "kristen trospraksis”. Nogle kristne vil 
med rette påpege, at evangeliet ikke medfører den ene eller 
den anden politiske ideologi. Gudsriget er alene Guds værk, 
som ramler ind i alle politiske ideologier såvel som anti-ide- 
ologier, også anarkismen. Men som praksisform, som vid¬ 
nesbyrd om gudsriget, kan en form for anarki være at fore¬ 
trække. Der er tale om en grundholdning, en strategi, en 
metode, en tilgang til magt og lederskab - ikke en blåøjet 
drøm, utopisme eller pubertær negativisme. Nogle anarki¬ 
ster vil måske omvendt sige, at kristne anarkister går det 
borgerlige samfunds ærinde, når de hævder at være "radi¬ 
kale”, men nægter at bruge mere drastiske metoder, herun¬ 
der vold, til at omstyrte det bestående samfund, når det 
kommer til stykket. Men her er kristendommens modsvar 
altså, at det mest revolutionerende netop allerede er sket i 
og med Jesus’ død og opstandelse. 

Det kristne håb er med Christoph Blumhardts ord et kald 
til at "vente og handle” i lyset af den nye virkelighed, der er 
ved at vende op og ned på alting. Passivitet er aldrig en mu¬ 
lighed, for passivitet gavner kun de magtfulde, men for kir¬ 
ken er opgaven at finde ud af, hvad netop dens særlige op¬ 
gave er i verden, som vidnesbyrd om gudsrigets anarki. Vi 
har endnu ikke set de fulde konsekvenser af gudsriget 
blandt os, men kristendommens budskab er, at Jesus i sidste 
ende vil tilintetgøre al magt og myndighed, så Gud kan blive 
”alt i alle”. Det er dét håb, kirken er kaldet til at vidne om - i 
ord såvel som i handling. 

